പുതുമയുടെ ചടുല താളവുമായി യമുന പാടുന്നു | Catholic Church News Malayalam\nHome Articles പുതുമയുടെ ചടുല താളവുമായി യമുന പാടുന്നു\nപുതുമയുടെ ചടുല താളവുമായി യമുന പാടുന്നു\nപേസിനാൽ ഓയുമാ അൻപേ…\n1995 കാലഘട്ടത്തെ പ്രണയാതുരമാക്കിയ ഒരു സംഗീതം. എസ്.പി. ബാലസുബ്രഹ്മണ്യന് സാറും എസ്. ജാനകിയമ്മയും ചേർന്ന് പാട്ടിന്റെ പാലാഴിയിൽ കടഞ്ഞെടുത്ത ആ പ്രണയഗാനം ഇന്നും ഒഴുകുകയാണ് ഒരു യമുനാനദിയായി… സംഗീതാസ്വാദകരെ 25 വർഷം പിന്നോട്ടു നയിച്ച്, ആ പാട്ടിന്റെ ആലാപനവും അത് പകരുന്ന അനുഭൂതിയും ഒട്ടും ചോരാതെ, ശ്രുതിമാധുര്യത്താല് അനേകരെ സ്തബ്ധരാക്കിയ ഒരു പാട്ടുകാരി – യമുനാ മാത്യു. പാട്ട് കേട്ട മാത്രയിൽ അനേകർ ചോദിച്ചു: “എവിടെയായിരുന്നു ഇത്രയും നാൾ?” എന്നിട്ട് പാട്ടു കേള്‍ക്കല് തുടര്‍ന്നു. പിന്നീടുവന്ന യമുനയുടെ പാട്ടുകളും സംഗീതത്തിന്റെ വശ്യസൗന്ദര്യത്തിന്റെ മൂർത്തീരൂപമായിരുന്നു. കേട്ടവർ വീണ്ടും വീണ്ടും കേട്ടു… സംഗീതലോകത്തെ പ്രശസ്തരായ വ്യക്തികൾ പോലും അഭിനന്ദനവുമായി എത്തി.\nപലർക്കും യമുനാ മാത്യു എന്ന പാട്ടുകാരി ഒരു പുതുമുഖമാണ്. എന്നാൽ, യമുന പാടുന്നതും, യമുനയുടെ പാട്ടുകളെ അഭിനന്ദനങ്ങൾ തേടിയെത്തുന്നതും ആദ്യമായല്ല. സംഗീതത്തെ ഒരു തപസ്യയായി കണ്ടുകൊണ്ടുള്ള ഒരു വലിയ പ്രയാണത്തിലായിരുന്നു അവർ. ഇപ്പോൾ ഖജുരാഹോ ഡ്രീംസ്, ദീപക് ദേവിന്റെ മമ്മൂട്ടി ചിത്രമായ ഗാനഗന്ധർവന്റെ റീ-റെക്കോർഡിംഗ് എന്നിവ ചെയ്ത് സിനിമാ സംഗീതരംഗത്തേയ്ക്ക് കാലെടുത്തു വച്ചിരിക്കുകയാണ് യമുന.\nതീവ്രമായി ആഗ്രഹിക്കുന്നതെന്തും നമുക്ക് ലഭ്യമാകും എന്ന വലിയ സത്യത്തിന്റെ ഉദ്ദാഹരണമാണ് യമുനയുടെ സംഗീതജീവിതം. സിനിമാ സംഗീതരംഗത്തെ പുത്തൻ താരോദയമായ യമുന, തന്റെ സംഗീതജീവിതത്തെയും വഴിത്തിരിവുകളെയും കുറിച്ച് ലൈഫ് ഡേ -യോട് മനസു തുറക്കുന്നു.\nസംഗീതവാസന തിരിച്ചറിഞ്ഞു പ്രോത്സാഹിപ്പിച്ച മാതാപിതാക്കൾ\nപൂഞ്ഞാർ പ്ലാത്തോട്ടത്തിൽ കുടുംബത്തിലെ ഇളംതലമുറയ്ക്ക് സംഗീതം ജന്മവാസനയാണെന്നു തിരിച്ചറിഞ്ഞത് യമുനയുടെ മാതാപിതാക്കളായ പി.ടി. മാത്യുവും എൽസിയുമാണ് – അപ്പച്ചായിയും അമ്മയും. പറമ്പിലും തൊടിയിലും മകൾ മൂളിനടന്ന പാട്ടിന് അവളുടെ ജീവിതത്തെ ശോഭനമാക്കുവാൻ കഴിയുമെന്ന് തിരിച്ചറിഞ്ഞ്, യമുനയേയും അനുജത്തി റ്റീനയേയും കെ.ജി. രാഘവമേനോൻ സാറിന്റെ കീഴിൽ ചെറുപ്പത്തിൽ തന്നെ സംഗീതം അഭ്യസിപ്പിച്ചു. സംഗീതത്തെ അത്ഭുതത്തോടെ നോക്കിനിന്ന ആ നാലാം ക്ലാസുകാരിയെ സ്നേഹത്തോടെ ചേർത്തുനിർത്തി അതിന്റെ ആഴങ്ങളിലേയ്ക്ക് ആദ്യമായി കൂട്ടിക്കൊണ്ടുപോയത് രാഘവമേനോൻ മാഷായിരുന്നു. വഴക്കുപറയാതെ സ്നേഹത്തോടെയുള്ള ആ തിരുത്തലുകളായിരുന്നു സംഗീതം ഇഷ്ടപ്പെടുന്നതിനും കൂടുതൽ പഠിക്കുവാനും തന്നെ പ്രേരിപ്പിച്ചത് എന്ന് യമുന പറയുന്നു.\nമാഷ് വീട്ടിൽ വന്നു പഠിപ്പിച്ച് തിരിച്ചുപോകും. തുടർന്ന് വൈകുന്നേരമുള്ള കുരിശുവരയ്ക്കു ശേഷം അപ്പച്ചായി ചോദിക്കും, ഇന്ന് സാർ എന്താണ് പഠിപ്പിച്ചത് എന്ന്. അന്ന് പഠിപ്പിച്ച പാഠങ്ങളും, ഭക്തിഗാനങ്ങളും, കർണ്ണാടക സംഗീതവും, അദ്ദേഹത്തിനിഷ്ടപ്പെട്ട സിനിമാപാട്ടുകളും ഒക്കെയായി പിന്നീടുള്ള മണിക്കൂറുകൾ സംഗീതമുഖരിതമായിരുന്നു. ഞങ്ങൾ അറിഞ്ഞോ അറിയാതെയോ സംഗീതത്തെ കൂടുതൽ ഇഷ്ടപ്പെടുന്നതിനുള്ള വലിയൊരു പ്രചോദനമായിരുന്നു ആ സമയം. കൂടാതെ, വലിയ അവധിക്കു തറവാട്ടിൽ ചെല്ലുമ്പോൾ മുത്തച്ഛന്റെ നേതൃത്വത്തിൽ ഒരു അര മണിക്കൂർ, കുരിശുവരയ്ക്കു മുമ്പ് പാട്ട് പാടും. യമുനേ… എന്ന മുത്തശ്ശന്റെ നീട്ടിയുള്ള വിളിയായിരുന്നു ഓരോ ദിവസത്തെയും പാട്ട് സെക്ഷൻ തുടങ്ങുന്നതിനുള്ള സൂചന എന്ന് യമുന ഓർക്കുന്നു. പിന്നെ കസേരയിലും മറ്റും താളം പിടിച്ച് എല്ലാവരും കൂടെ ഒരു പാട്ടാണ്. ചുരുക്കത്തിൽ, ഇതൊക്കെയാണ് സംഗീതത്തെ ഹൃദയത്തോട് ചേർത്തുനിർത്തുന്നതിനു ലഭിച്ച പ്രചോദനങ്ങൾ.\nപാട്ടിനൊപ്പവും വയലിനും കളരിയും\nസത്യം പറഞ്ഞാൽ കുട്ടികളെ അടക്കിയിരുത്താന് വേണ്ടിയാണ് പാട്ട് പഠിപ്പിക്കാൻ ആദ്യം വീട്ടുകാര് തീരുമാനിച്ചത്. തന്നെയുമല്ല, സംഗീതത്തോട് ഏറെ താത്പര്യമുള്ളവരായിരുന്നു ആ മാതാപിതാക്കൾ. അങ്ങനെ സംഗീതപഠനം ആരംഭിച്ചു. ഒപ്പം തോമസ് തീക്കോയി സാറിന്റെ കീഴിൽ വയലിനും. ഈ അവസരത്തിൽ തന്നെ ഹാർമോണിയത്തിൽ ഒരു കൈ നോക്കുവാനും യമുനയ്ക്കു കഴിഞ്ഞു. ഹാർമോണിയത്തിൽ കുർബാനയുടെ പാട്ടുകൾ വായിക്കുന്നതിനുള്ള പരിശീലനം ഇടവക ദൈവാലയത്തിൽ നിന്നും ലഭിച്ചു. പാട്ടും കൂത്തും ഒക്കെയായി നടക്കുന്ന മകൾക്ക് ഏതെങ്കിലും പ്രതിസന്ധിഘട്ടത്തിൽ ഒറ്റയ്ക്കായാൽ തടികേടാകാതെ രക്ഷപെടുന്നതിനായി കളരിപ്പയറ്റും ഈ കാലയളവിൽ അഭ്യസിപ്പിക്കാൻ വീട്ടുകാര് പ്രത്യേകം ശ്രദ്ധിച്ചിരുന്നു. വലിയ അവധിക്കാലങ്ങളില് രണ്ടു മാസം കളരിപ്പയറ്റ് പരിശീലനവും നടന്നു.\nസംഗീതലോകത്തേയ്ക്കുള്ള ഒരു പറിച്ചുനടീല്\nപൂഞ്ഞാര്, സെന്റ് ആന്റണീസ് സ്കൂളില് (കൊവേന്ത സ്കൂള്) ആയിരുന്നു പഠനം. പാട്ടിന്റെ ലോകത്തേയ്ക്ക് വളരുവാൻ നിരവധി അവസരങ്ങള് അവിടെനിന്ന് ലഭിച്ചു. അങ്ങനെ പത്താം ക്ലാസ് കഴിഞ്ഞു. ഇന്നത്തെപ്പോലെ പ്ലസ് വണ്, പ്ലസ് ടു അന്നില്ല; പ്രീഡിഗ്രി ആണ്. പത്താം ക്ലാസ് കഴിഞ്ഞതോടെ വീട്ടുകാര്‍ക്ക് ഒരു കാര്യം മനസിലായി, പാട്ടിന്റെ ലോകത്തിലേയ്ക്ക് മാത്രമേ ഇവളെ പഠിപ്പിക്കാൻ വിടാന് പറ്റുകയുള്ളൂ എന്ന്. അതിനു കാരണം എന്റെ പഠിപ്പിന്റെ ഗുണവും തന്നെ – യമുന ഒരു ചെറു ചിരിയോടെ പറഞ്ഞു.\nഎന്തുതന്നെ ആയാലും പ്രീഡിഗ്രി, ഫോർത്ത് ഗ്രൂപ്പിൽ ആദ്യം അൽഫോൻസാ കോളേജിൽ ചേർത്തുവെങ്കിലും ഒരു വർഷത്തിനുശേഷം അവിടെ നിന്നും തിരുവനന്തപുരം ഗവണ്മെന്റ് വുമൺസ് കോളേജിലേയ്ക്കു മാറി. ചിത്ര ചേച്ചിയൊക്കെ പഠിച്ച കോളേജായിരുന്നു അത്. അവിടെ തേർഡ് ഗ്രൂപ്പിൽ സംഗീതം മെയിൻ എടുത്ത് പ്രീഡിഗ്രി പഠനം വീണ്ടും ആരംഭിച്ചു.\nശരിക്കും പ്രീഡിഗ്രി പഠനകാലത്താണ് സംഗീതലോകത്തേയ്ക്ക് ആഴത്തിലിറങ്ങുന്നതും അതിനെ പ്രഫഷനും പാഷനുമായി അംഗീകരിക്കുന്നതും. സംഗീതത്തെ തേടിയലയുന്ന ഒരുകൂട്ടം വിദ്യാർത്ഥികൾ – അങ്ങനെ ഒരു ഗ്രൂപ്പിന്റെ കൂടിയാകുമ്പോൾ പിന്നെ പറയേണ്ടതില്ലല്ലോ. പോരാത്തതിന് മ്യൂസിക് ഡിപ്പാർട്ട്മെന്റുകാർ എല്ലാവരും ഒരേ ഹോസ്റ്റൽ ബ്ലോക്കിലും. അതിരാവിലെയുള്ള സാധകം ചെയ്യലും പാട്ട് പഠനവും ഒക്കെ അങ്ങനെ ജീവിതചര്യയായി മാറുകയായിരുന്നു.\nഅന്നൊക്കെ സംഗീതം പഠിക്കുന്നവർ വളരെ കുറവാണ്. അങ്ങനെയിരിക്കുമ്പോഴാണ് പാലായിലെ ബൈബിള് കൺവെൻഷന് അച്ചന്മാർ ഒരു സിഡി ഇറക്കുന്നതിനെക്കുറിച്ച് ആലോചിക്കുന്നത്. ക്രിസ്ത്യാനിയായ, പാട്ടു പഠിക്കുന്ന യമുനയെക്കുറിച്ച് അറിഞ്ഞ വൈദികർ, ഒന്നു പാടിച്ചുനോക്കാം എന്നു കരുതി.\nഫാ. ജോസ് അഞ്ചാനി, ഫാ. ജോസ് തറപ്പേൽ എന്നിവരുടെ ആ സിഡി -യിൽ ട്രാക് പാടാനായിട്ടാണ് ആദ്യമായി സ്റ്റുഡിയോയിൽ ചെന്നത്. അന്ന് പാട്ട് ഇഷ്ടപ്പെട്ട അച്ചന്മാർ നാലുവരി പാടിപ്പിച്ചു. അതിനുശേഷം സിഎംഐ വൈദികനായ ആന്റണി ഉരുളിയാനിക്കലച്ചന്റെ ഒരു വർക്കിൽ പാടി. ഈ സമയം തന്നെ പഠനവും തുടർന്നു. സംഗീതത്തിൽ ബിരുദവും ബിരുദാനന്തരബിരുദ പഠനവും. ഒപ്പം എഷ്യാനെറ്റിലും സൂര്യയിലും ചില പരിപാടികള്‍ക്ക് കോംപയറിങ്ങും. അറിയപ്പെടുന്ന ഒരു ഗായികയിലേക്കുള്ള യാത്ര ആ സമയം തന്നെ യമുന ആരംഭിച്ചുകഴിഞ്ഞിരുന്നു. കൂടാതെ, ബിരുദ കാലയളവിൽ ഓൾ ഇന്ത്യ റേഡിയോയിൽ ബി ഗ്രേഡ് ആർട്ടിസ്റ്റായിരുന്നു യമുന. പിജി പഠിച്ചു കൊണ്ടിരുന്നപ്പോൾ പനച്ചിക്കാട് ക്ഷേത്രത്തിൽ കച്ചേരി അവതരിപ്പിച്ചത് ഒരു ഗായിക എന്ന നിലയിൽ യമുനയ്ക്കു ഏറെ അഭിമാനിക്കാവുന്ന ഒന്നായിരുന്നു.\n‘സ്നേഹസൂര്യനാം യേശുവേ…’ എന്ന വരികളിലൂടെയാണ് യമുനയുടെ ശബ്ദം ലോകത്തിനു പരിചിതമാകുന്നത്. തുടർന്ന് മുപ്പതോളം ക്രിസ്ത്യൻ ഭക്തിഗാനങ്ങൾ പാടിയിട്ടുണ്ട്. ക്രിസ്ത്യൻ ഭക്തിഗാനങ്ങളും സംഗീതപഠനവും ഒക്കെയായി അങ്ങനെ നടക്കുന്ന സമയത്താണ് ബന്ധു കൂടിയ ഡെന്നീസ് ജോസഫിലൂടെ സംഗീതസംവിധായകനായ സണ്ണി സ്റ്റീഫൻ സാറിനെ പരിചയപ്പെടുന്നത്. അങ്ങനെ അദ്ദേഹത്തിന്റെ ഒരു വർക്ക് കിട്ടുന്നതിലേയ്ക്ക്, ആ പരിചയം നയിച്ചു. ‘സ്നേഹമില്ലെങ്കിൽ ഞാൻ ചിലമ്പുന്ന ചെമ്പാകും…’ എന്നു തുടങ്ങുന്ന ആ പാട്ട് ശരിക്കും ലൈഫിൽ ഒരു പ്രധാനപ്പെട്ട വർക്കായിരുന്നു എന്ന് യമുന ഓർക്കുന്നു. ഒരുപക്ഷേ, അനേകം ആളുകൾ ഇന്ന് ഓർത്തിരിക്കുന്ന, താന് പാടിയ ഒരു പാട്ടും അതുതന്നെയാണ് എന്ന് യമുന പറയുന്നു. മ്യൂസിക് മെസേജ് എന്ന മിനിസ്ട്രിക്കു വേണ്ടി തയ്യാറാക്കിയ കാസറ്റിലാണ് ഈ ഗാനം ഉൾപ്പെടുത്തിയിരുന്നത്. സണ്ണി സ്റ്റീഫന്റെ അഞ്ചാറ് പാട്ട് പടാന് സാധിച്ചു.\nക്രിസ്ത്യൻ ഗാനങ്ങൾക്കപ്പുറത്തേയ്ക്കുള്ള സഞ്ചാരം\nവിജയരാഘവന്റെ നാടകട്രൂപ്പിനു വേണ്ടി പൂഞ്ഞാർ വിജയൻ തയ്യാറാക്കിയ ഒരു നാടകഗാനവും, ഐഎംഎസ് ധ്യാനകേന്ദ്രം, ക്രിസ്റ്റീൻ ധ്യാനകേന്ദ്രം എന്നിവയ്ക്കു വേണ്ടിയുള്ള കാസറ്റുകളിലും പാടിയിട്ടുണ്ട്. റോണി റാഫേലിന്റെ വർക്കില് പാടിയത്അക്കാലത്താണ്. എം.ജി. ശ്രീകുമാർ, മാര്‍ക്കോസ്, ബിജു നാരായണന്, കെസ്റ്റർ, അഫ്സല്, വിധു പ്രതാപ്, മധു ബാലകൃഷ്ണന് എന്നിവർക്കൊപ്പം ഡ്യൂയറ്റുകള് പാടാന് ഈ കാലയളവിൽ യമുനയ്ക്ക് അവസരം ലഭിച്ചു. കൂടാതെ, മുരളി സിത്താര മ്യൂസിക് ചെയ്ത സീരിയലുകളിലും സിനിമയ്ക്കായി എം.ജി. രാധാകൃഷ്ണന് സാറിന്റെയും, രവീന്ദ്രൻ മാഷിന്റെയും, ജോൺസൻ മാഷിന്റെയും പാട്ടുകളിൽ കോറസും ട്രാക്കും പാടുവാനും പെരുമ്പാവൂർ രവീന്ദ്രനാഥ് സാറിനൊപ്പം വർക്ക് ചെയ്യുവാനും യമുനയ്ക്കു സാധിച്ചിരുന്നു.\nസംഗീതത്തിലേയ്ക്ക് വീണ്ടും ക്ഷണവുമായി ഡിവൈൻ മ്യൂസിക് മിനിസ്ട്രി\nഡിവൈനിൽ ധ്യാനം കൂടാൻ പോകുന്നത് സത്യത്തില് വലിയ മാറ്റത്തിനു കാരണമായി. ശരിക്കും ആത്മാവിനും മനസിനും ഒരുപോലെ ധൈര്യം പകർന്ന ഒരു ധ്യാനമായിരുന്നു അത്. ആ ധ്യാനത്തിൽ വച്ചാണ് യമുന ദൈവത്തെ കൂടുതൽ അറിയുന്നത്. “ഇന്ന് ഞാൻ എങ്ങനെയാണെന്നു നിങ്ങൾ കാണുന്നോ, അത് ആ ധ്യാനത്തിൽ വച്ച് ദൈവം തന്ന കൃപയാലാണ്. പണ്ടൊക്കെ കല്ലു പോലെ നിന്നു പാടുന്ന ഞാൻ ആ ധ്യാനത്തിൽ പങ്കെടുത്തതിനു ശേഷമാണ് പുഞ്ചിരിയോടെ പാടുവാൻ തുടങ്ങിയത്” – യമുന വെളിപ്പെടുത്തുന്നു.\nഈ സമയത്ത് ഡിവൈൻ ധ്യാനകേന്ദ്രത്തിൽ നടന്ന ഒരു പരിപാടിയിൽ മാതാവിന്റെ വേഷം ചെയ്യുവാനും പരിശുദ്ധ അമ്മയുടെ സ്നേഹസ്പർശം അനുഭവിക്കുവാനും ഈ പാട്ടുകാരിക്ക് കഴിഞ്ഞു. ചുരുക്കത്തിൽ ഡിവൈനിൽ എത്തിയ യമുനയെ ദൈവം മാറ്റങ്ങളുടെ പാതയിലേയ്ക്ക് നയിക്കുകയായിരുന്നു. അവിടെ വച്ചാണ് ദൈവത്തിനുവേണ്ടി പാടുക എന്ന ദൗത്യം ഏറ്റെടുത്തത്.\nചെറുതായി തുടങ്ങിയ മിനിസ്ട്രിയിൽ നാലു ഭാഷകളിലായി സംഗീതശുശ്രൂഷ നടത്തുവാൻ ദൈവം ഈ കാലയളവിൽ യമുനയെ സഹായിച്ചു. അവിടുന്നാണ് വീണ്ടും സംഗീതലോകത്തിലേയ്ക്ക് മടങ്ങിയെത്തുന്നത്. ഡിവൈൻ മിനിസ്ട്രിയിൽ ശുശ്രൂഷ ചെയ്തുകൊണ്ടിരുന്ന സമയം നായ്ക്കൻപറമ്പിൽ അച്ചൻ തയ്യാറാക്കിയ പരിശുദ്ധ അമ്മയെക്കുറിച്ചുള്ള ഒരു പാട്ടിന്റെ കന്നഡ വേർഷൻ പാടാനുള്ള അവസരം യമുനയെ തേടിവന്നു. തുടര്‍ന്ന് നാലു ഭാഷകളിലായി പത്തോളം സി.ഡി. കളില് പാടിയിട്ടുണ്ട്.\nഅങ്ങനെയിരിക്കെ, ആകാശവാണിയിലെ ബി ഗ്രേഡ് അപ്ഗ്രേഡ് ചെയ്തേക്കാം എന്നു കരുതി അതിനായുള്ള പ്രാക്ടീസും മറ്റും തുടങ്ങി. സുഹൃത്തുക്കൾ അതിനുള്ള എല്ലാ സഹായങ്ങളും ചെയ്തുതന്നു. ഏതാണ്ട് ഈയൊരു സമയത്തു തന്നെയാണ് ഫേസ് ബുക്കിൽ ആക്റ്റീവ് ആകാനും പാട്ടുപാടി റെക്കോർഡ് ചെയ്ത് പോസ്റ്റ് ചെയ്യുവാനുമൊക്കെ തുടങ്ങിയത്. അതിന് നല്ല റെസ്പോൺസായിരുന്നു ലഭിച്ചത്. അതോടെ ഒരു കാര്യം മനസിലായി, ശബ്ദം ഇപ്പോഴും സ്റ്റെഡിയായി നിൽക്കുന്നുണ്ട്. അതിനാൽ ഒഴിവുസമയങ്ങളിൽ പരിശീലനവും തുടർന്നു.\nഅങ്ങനെ മുന്നോട്ടുപോയപ്പോഴാണ് യാദൃശ്ചികമായി ജെറി അമൽദേവ് സാറിനെ കാണുന്നത്. അദ്ദേഹത്തിന്റെ ഭാര്യ പൂഞ്ഞാർ സ്വദേശിനി ആയതിനാൽ തന്നെ നേരത്തെ പരിചയമുണ്ടായിരുന്നു. നാളുകൾക്കു ശേഷമാണ് അദ്ദേഹത്തെ കാണുന്നതെങ്കിലും യമുനയെ അദ്ദേഹം ഓർത്തിരുന്നു. അദ്ദേഹത്തോട് യമുന തന്റെ വിശേഷങ്ങൾ പറഞ്ഞപ്പോൾ അദ്ദേഹം പറഞ്ഞു: “ഒരു ആർട്ടിസ്റ്റിന് തന്റെ കഴിവുകളെ മൂടിവച്ചുകൊണ്ട് ഒരിക്കലും നില്‍ക്കാന് കഴിയില്ല. നീ പുറത്തുവരണം. ഏതായാലും കുട്ടികൾ സ്കൂളിൽ പോയിത്തുടങ്ങി. ഇവിടെ അൽഫോൻസ് (അൽഫോൻസ് ജോസഫ്) ഉണ്ട്. അദ്ദേഹത്തെ കോൺടാക്ട് ചെയ്യുക. അദ്ദേഹം നിനക്കു വേണ്ട നിർദ്ദേശങ്ങൾ നൽകും.”\nസംഗീതസംവിധായകനായ അൽഫോൻസ് ജോസഫിനെ ഡിവൈനിൽ വച്ച് പരിചയമുള്ളതിനാൽ അന്നുതന്നെ അദ്ദേഹത്തെ ചെന്നുകണ്ടു. അദ്ദേഹത്തോട് ഒന്നുമാത്രമേ യമുന ആവശ്യപ്പെട്ടുള്ളൂ. “എന്താ ചെയ്യേണ്ടതെന്ന് എനിക്ക് അറിയില്ല. സംഗീതവുമായി ബന്ധപ്പെട്ടുനിൽക്കണം. എന്നാൽ, വീട്ടില് നിന്നും മാറിനിൽക്കാനും പറ്റില്ല.” കാരണം വീട്ടില് കുട്ടികളുടെയും ഭര്‍ത്താവിന്റെയും കാര്യങ്ങള് നോക്കേണ്ടതുണ്ട്.\nആവശ്യം കേട്ട ശേഷം അൽഫോൻസ് ചേട്ടൻ പാട്ട് പാടിപ്പിച്ചു. തുടർന്ന്, ക്രോസ്സ് റോഡ്സ് സ്കൂൾ ഓഫ് മ്യൂസിക്കിൽ (അൽഫോൻസ് ജോസഫിന്റെ മ്യൂസിക് അക്കാദമി) ടീച്ചേർസ് ട്രെയിനിങ് പ്രോഗ്രാം എന്നൊരു കോഴ്സ് ഉണ്ട്. അതിൽ ചേരുവാൻ പറഞ്ഞു. ആഴ്ചയിൽ രണ്ടു ദിവസം മാത്രമേ ക്ലാസുള്ളൂ. ഭർത്താവുമായി ആലോചിച്ചശേഷം അതിന് ഓക്കേ പറഞ്ഞു. സിനിമാരംഗത്തെ ആളുകളുമായി നല്ല ഒരു ബന്ധം സ്ഥാപിക്കുവാൻ ഇതിലൂടെ യമുനയ്ക്കു കഴിഞ്ഞു.\nഈ സമയം തന്നെ ജെറി മാഷ് യമുനയെ ദീപക് ദേവിനും ഗോപി സുന്ദറിനും ഒക്കെ പി.സി ജോർജ്ജിന്റെ (പൂഞ്ഞാര് എം.എല്.എ.) അനന്തരവള് ആണെന്നും മികച്ച പാട്ടുകാരിയാണെന്നും പരിചയപ്പെടുത്തിയിരുന്നു. പിന്നീട് അവരെ നേരിട്ട് പോയിക്കണ്ടു, പരിചയപ്പെട്ടു. കോറസ് ആണ് ചോദിച്ചിരുന്നതെങ്കിലും അടുത്തിടെ ദീപക് ദേവിന്റെ, മമ്മൂട്ടി ചിത്രമായ ഗാനഗന്ധർവന്റെ റീ-റെക്കോർഡിങ് ചെയ്യാൻ അവസരം ലഭിച്ചു. അതിനുശേഷം ഗോപി സുന്ദറിന്റെ വർക്കിൽ വിജയ് യേശുദാസിന്റെ കൂടെ ഒരു ഡ്യൂയറ്റിലേയ്ക്ക് യമുനയെ ക്ഷണിച്ചു. ഷൂട്ടിങ് പൂർത്തിയാക്കിയ ‘ഖജുരാഹോ ഡ്രീംസ്’ എന്ന ആ സിനിമ ലോക്ക് ഡൗൺ കാരണം റിലീസായില്ല. എന്തായാലും സിനിമാരംഗത്തെ ഗായികയായുള്ള തന്റെ പ്രയാണത്തിന് ചിറകുവിരിച്ചിരിക്കുകയാണ് യമുന.\nഗായിക മാത്രമല്ല; അധ്യാപികയും\nകുട്ടികളെ ഏറെ ഇഷ്ടപ്പെടുന്ന യമുന ഒരു ഗായികയുടെ റോളിൽ മാത്രമല്ല, അധ്യാപികയുടെ റോളിലും തിളങ്ങുന്നുണ്ട്. നേരത്തെ, പള്ളിക്കൂടം സ്കൂളിൽ ആയിരുന്നു യമുന പഠിപ്പിച്ചിരുന്നത്. ഇപ്പോൾ ടീച്ചേർസ് ട്രെയിനിങ് പ്രോഗ്രാമിന്റെ ഭാഗമായി രാജഗിരിയിലും മറ്റും കുട്ടികൾക്ക് സംഗീത വർക്ക് ഷോപ്പ് നൽകിവരുന്നു.\nഒന്നാം ക്ലാസ്സ് മുതൽ നാലാം ക്ലാസ്സ് വരെയുള്ള കുട്ടികൾക്കു വേണ്ടിയുള്ള വർക്ക് ഷോപ്പുകളാണ് നടത്തിവരുന്നത്. കുട്ടികൾ അറിയാതെ തന്നെ അവരിലേയ്ക്ക് സംഗീതത്തെ എത്തിക്കുന്ന അദ്ധ്യാപനരീതിയാണ് ഈ വർഷോപ്പുകളുടെ പ്രത്യേകത. കഥകളിലൂടെയും പാട്ടുകളിലൂടെയും കുട്ടികളുടെ ഉള്ളിലെ സംഗീതത്തെ കണ്ടെത്തുകയും അതിനെ പ്രോത്സാഹിപ്പിക്കുകയും ചെയ്യുകയാണ് ഇവിടെ. കൂടാതെ, ശ്വാസത്തെ കൺട്രോൾ ചെയ്യാൻ പഠിപ്പിക്കുന്നത് ഇൻഡയറക്ട് ആയ എക്സർസൈസുകളിൽ കൂടെയും. തമാശയും കഥയുമൊക്കെയായി കുട്ടികൾ അത് ആസ്വദിക്കുന്നതു കാണുമ്പോൾ സന്തോഷം തോന്നും – യമുന പറയുന്നു.\nമാതാപിതാക്കളും വല്യച്ഛനുമായിരുന്നു സംഗീതയാത്രയിൽ കുടുംബത്തിൽ നിന്നുള്ള ഏറ്റവും വലിയ പിന്തുണ. അതുപോലെതന്നെ കൂട്ടുകാരും പ്രോത്സാഹനവുമായി ഒപ്പമുണ്ടായിരുന്നു. സംശയങ്ങൾ ചോദിക്കുമ്പോൾ ഏതു നേരത്താണെങ്കിലും അത് പറഞ്ഞുകൊടുക്കുവാനും വീഡിയോ കോളിലൂടെയും മറ്റും തിരുത്തലുകൾ നൽകുവാനും സഹപാഠികളും സുഹൃത്തുക്കളും മത്സരിക്കുന്ന അനുഭവമാണ് യമുനയ്ക്കുള്ളത്. അതിൽ പ്രധാനിയാണ് ബിന്നി കൃഷ്ണകുമാർ എന്ന സീനിയർ. ബിന്നി കൃഷ്ണകുമാർ എന്നാല് ‘ചന്ദ്രമുഖി’യിലെ ‘രാ രാ…’ എന്ന പാട്ടു പാടിയ ആള് തന്നെ!\nഇപ്പോള് ലഭിക്കുന്ന പ്രോത്സാഹനങ്ങളും അഭിനന്ദനങ്ങളും യമുനയുടെ സംഗീതജീവിതത്തിന് കരുത്തു പകരുകയാണ്. ലോക്ക് ഡൗൺ ആയതുമുതലാണ് യമുനയുടെ ഫേസ് ബുക്കിൽ പോസ്റ്റ് ചെയ്ത പാട്ടുകൾക്ക് കൂടുതൽ റീച്ച് കിട്ടുന്നത്. കൂടുതൽ ആളുകൾ ശ്രദ്ധിച്ച പോസ്റ്റുകളിൽ ഒന്നായിരുന്നു ‘സായന്തനം’ എന്ന പാട്ട്. ആ പാട്ടിന് അഭിനന്ദനങ്ങളുമായി എത്തിയവരിൽ രവീന്ദ്രൻ മാഷിന്റെ ഭാര്യ, തിരനോട്ടം എന്ന ചിത്രത്തിന്റെ സംവിധായകൻ അശോക് കുമാർ തുടങ്ങി നിരവധി പ്രശസ്തരും ഉണ്ടെന്നത് ഏറെ സന്തോഷത്തോടെയാണ് യമുന ഓർക്കുന്നത്. പാട്ട് കേട്ട ശേഷം നിരവധി ഓഫറുകളാണ് സിനിമയിൽ നിന്നും വരുന്നത്. ഒപ്പം ഒരു യുട്യൂബ് ചാനലും യമുന ആരംഭിച്ചുകഴിഞ്ഞു.\nഇനി സംഗീതം സീരിയസാണ്\nഒന്നും ചെയ്യാതെ തന്നെ സംഗീതലോകത്ത് ഇത്രയധികം അവസരങ്ങൾ ദൈവം നൽകുമ്പോൾ അത് ദൈവനിയോഗമാണെന്നു തിരിച്ചറിയുകയാണ് യമുന. അതിനാൽ തന്നെ തന്റെയുള്ളിൽ ഈശ്വരൻ നൽകിയ സംഗീതത്തെ അതിന്റെ പൂർണ്ണതയിൽ പരിപോഷിപ്പിക്കുന്നതിനുള്ള ശ്രമങ്ങളും ആരംഭിച്ചുകഴിഞ്ഞു.\nഇനി യമുനയ്ക്ക് സംഗീതം ഗൗരവമായ വിഷയമാണ്. സംഗീതം കൂടുതൽ അഭ്യസിക്കുന്നതിനുള്ള അവസരങ്ങൾ യമുന ഉപയോഗിച്ചുതുടങ്ങി. ഹിന്ദുസ്ഥാനി സംഗീതം പഠിക്കാൻ ചേർന്നു. ഒപ്പം ക്രോസ്സ് റോഡ്സ് സ്കൂൾ ഓഫ് മ്യൂസിക്കിൽ നിന്നും വെസ്റ്റേൺ സംഗീതവും വോക്കലും കീ ബോർഡും പഠിക്കുന്നുണ്ട്. ഇന്ന് മലയാള സിനിമാരംഗത്ത് പുതിയ വോയിസുകൾ ട്രൈ ചെയ്യാൻ ശ്രമിക്കുന്നവരാണ് കൂടുതലും. അതിനാൽ തന്നെ ആ സാധ്യതകൾ യമുനയ്ക്കു മുമ്പില് തുറക്കുന്നത് അവസരങ്ങളുടെ ലോകവും.\nസംഗീതത്തെ പണമുണ്ടാക്കാനുള്ള ഒരു ഏർപ്പാടായി മാത്രം കാണാന് യമുനയ്ക്ക് താത്പര്യമില്ല. പക്ഷേ, വെറുതെ പാടുമ്പോള് അതിന്റെ മൂല്യം നഷ്ടപ്പെടുകയും ചെയ്യും. സംഗീത ലോകത്തുള്ളവര്‍ക്കും മാന്യമായ പ്രതിഫലത്തിന് അര്‍ഹതയുണ്ട്; പക്ഷേ, പണം മാത്രമായി സംഗീതം മാറരുത് – ഇതാണ് യമുനയുടെ പക്ഷം.\nസംഗീതം എന്നാൽ യമുനയ്ക്കു ജീവിതമാണ്, ജീവനാണ്. പഠിക്കും തോറും കൂടുതൽ പഠിക്കാനുണ്ട് എന്ന് തോന്നിപ്പിക്കുന്ന, ആലപിക്കും തോറും കുറച്ചുകൂടെ നന്നാക്കാമായിരുന്നു എന്നു തോന്നിപ്പിക്കുന്ന അത്ഭുതങ്ങൾ ഒളിപ്പിച്ച സാഗരം. സംഗീതസാഗരത്തിന്റെ അരികിൽ ഇരുന്നിരുന്ന യമുന ഇന്ന് അതിന്റെ ആഴങ്ങൾ തേടി അലയുകയാണ്. അവസരങ്ങൾ തുറന്നുതന്നിടത്തു നിന്നും ശ്രുതിമാധുര്യത്തിന്റെ യമുനാനദിയായി ഒഴുകുവാൻ, യമുനയായി പാടാന്.\nAju augustine2June, 2020 At 10:54 pm\nNice song yamuna chechi. You areareal talented singer.my prayers to achieve new heights\nAnonymous2June, 2020 At 11:21 pm\nAll the best forabright future yamuna\nAnonymous2June, 2020 At 11:36 pm\nChechy alldbest…ur awesome ??\nAnonymous3June, 2020 At 4:56 am\nAll the best Yamuna Chechy\nSavy TP kothamangalam3June, 2020 At 5:20 am\n“Ithra nalla dheivathodu njan …..\nEnthu cheythu nanni cholleedum ” , ee,-\nyamuna ye, dheivame, nin thiru, munpil njan….\nDheiva krupackaay samarppickunnu…..\nKrupa nirachu valarthename….\n…..GOD BLESS YOU …..\nAnonymous3June, 2020 At 11:05 am\nThe interview of Maria has exposed the real talents of the great singer Kavitha! Knowingafriend so close is very satisfying and our best wishes and prayers are with you always, Kavitha.Let the world know your potential in full in the years to come. God bless?\nAnonymous3June, 2020 At 11:48 am\nAnonymous3June, 2020 At 12:18 pm\nAnonymous3June, 2020 At 7:22 pm\nALL THE BEST. GOD BLESS YOU MY DEAR .\nSunitha jose3June, 2020 At 7:25 pm\nRosme jose4June, 2020 At 12:07 pm\nProud of you aunt (kunjamma). Let the Almighty helps you in accomplishing your deam. Admiring your willpower on withstanding the dilemmas. Go ahead my dear aunt. Stay blessed ??❤??\nSheeba Jose4June, 2020 At 12:18 pm\nHappy on seeing your growth Star Yamuna (my dear younger sister). Admiring you lots for the effort and hard work you took in following your passion. I am really proud of you my dear. May the blessings of Almighty be with you throughout.\nAnonymous6June, 2020 At 12:06 am\nYamuna you are the great singer best of luck god bless you\nManju Sunny6June, 2020 At 3:36 am\nYamuna is one of the most talented musicians I have ever heard. She is an asset to the music industry and it is great to see her excel in her career over the last several years.\nMartin S6June, 2020 At 4:17 am\nSo talented from suchayoung age. Happy to see you grow and aspire bigger and better every day!\nAnonymous 13 July, 2020 At 5:00 pm\nSinger with more knowledge, This humble attitude and willing to learn new things will help her in the future. Wonderful singer.


മുത്തലാഖില് വാദം തുടങ്ങി: മൗലികാവകാശങ്ങളുടെ ഭാഗമെങ്കില് ഇടപെടില്ലെന്നു സുപ്രീംകോടതി; ബഹുഭാര്യത്വ വിഷയം ഇപ്പോള് പരിഗണിക്കുന്നില്ല\nWed May 22 2019 13:43:29 GMT+0530 (IST)\nNarada Desk| Updated On: 11 May 2017 6:48 AM GMT | Location :\nമുത്തലാഖിനു പുറമെ ബഹുഭാര്യത്വം, നിക്കാഹ് ഹലാല എന്നീ ആചാരങ്ങളും നിരോധിക്കണമെന്നും ഹരജികളിൽ ആവശ്യപ്പെടുന്നുണ്ട്. മുത്തലാഖ് മതപരമായ അവകാശമോ ചടങ്ങോ മൗലികാവകാശത്തിന്റെ ഭാഗമോ ആണോയെന്ന് പരിശോധിക്കുമെന്നും കോടതി വ്യക്തമാക്കി. മതപരമായ ചടങ്ങാണെന്നു ബോധ്യപ്പെട്ടാൽ വിഷയത്തിൽ ഇടപെടില്ലെന്നു പറഞ്ഞ കോടതി ബഹുഭാര്യത്വ വിഷയം തൽക്കാലം പരിഗണിക്കുന്നില്ലെന്നും വ്യക്തമാക്കി.\nമുത്തലാഖ് മൗലികാവകാശങ്ങളുടെ ഭാഗമാണെങ്കിൽ കേസിൽ ഇടപെടില്ലെന്നു സുപ്രീംകോടതി. മുത്തലാഖ് നിരോധിക്കണമെന്ന കേന്ദ്രസർക്കാരിന്റെ ഹരജികളിൽ വാദം കേൾക്കുന്നതിനിടെയാണ് കോടതിയുടെ നിരീക്ഷണം. സുപ്രീംകോടതിയുടെ ഭരണഘടനാ ബെഞ്ചാണ് കേസ് പരിഗണിക്കുന്നത്.\nതുടർച്ചയായ ആറു ദിവസം വാദം കേട്ട ശേഷം കേസിൽ വിധി പറയാനാണ് കോടതി തീരുമാനം. ചീഫ് ജസ്റ്റിസ് ജെ എസ് ഖഹാര് അധ്യക്ഷനായ ഭരണഘടനാ ബെഞ്ചാണ് വാദം കേള്‍ക്കുന്നത്. ചീഫ് ജസ്റ്റിസിനു പുറമേ ജഡ്ജിമാരായ കുര്യന് ജോസഫ്, ആര് എഫ് നരിമാന്, യു യു ലളിത്, അബ്ദുൽ നസീര് എന്നിവരും ബഞ്ചില് അംഗങ്ങളായുണ്ട്.\nമുത്തലാഖ് ഉൾപ്പെടെയുള്ള ആചാരങ്ങൾ നിരോധിക്കണമെന്ന ആവശ്യമാണ് കേന്ദ്രസർക്കാർ ഹരജിയിൽ ഉന്നയിക്കുന്നത്. മുത്തലാഖോ ബഹുഭാര്യാത്വമോ ഇസ്‌ലാം അനുശാസിക്കുന്നതല്ലെന്നാണ് കേന്ദ്രസർക്കാർ സത്യവാങ്മൂലം നൽകിയിട്ടുള്ളത്. എന്നാൽ കേന്ദ്ര സർക്കാരിന്‍റെ നിലപാടിനെ അഖിലേന്ത്യാ മുസ്‌ലിം വ്യക്തിനിയമ ബോർഡ് എതിർത്തിരുന്നു. അറ്റോർണി ജനറൽ മുകുൾ റോത്തഗിയാണ് കേന്ദ്രത്തിനു വേണ്ടി ഹാജരാകുന്നത്.


അബോര്‍ഷനില് നിന്ന് രക്ഷപ്പെട്ട ഇരട്ടസഹോദരങ്ങള് വൈദികരായപ്പോള്... - Hrudayavayal\nഅബോര്‍ഷനില് നിന്ന് രക്ഷപ്പെട്ട ഇരട്ടസഹോദരങ്ങള് വൈദികരായപ്പോള്…\nBy Staff Reporter on September 26, 2017, 1:40 pm Comments Off on അബോര്‍ഷനില് നിന്ന് രക്ഷപ്പെട്ട ഇരട്ടസഹോദരങ്ങള് വൈദികരായപ്പോള്…\nഫാ. ഫിലിപ്പിന്‍റെയും ഫാ. പൗലോയുടെതും അസാധാരണമായ ഒരു ദൈവവിളിയാണ്. അബോര്‍ഷനില് നിന്ന് രക്ഷപ്പെട്ടും വിശ്വാസവഴികളില് നിന്ന് വ്യതിചലിച്ചിട്ടും വീണ്ടും തിരികെയെത്തിയും അത്ഭുതപ്പെടുത്തുന്ന കഥയാണ് ഇത്. അതിനു പിന്നില് റോസ സില്‍വ എന്ന അമ്മയും ശക്തമായ സാന്നിധ്യമാണ്. അതെ, റോസ സില്‍വ എന്ന അമ്മ അന്ന് അങ്ങനെയൊരു തീരുമാനമെടുത്തില്ലായിരുന്നുവെങ്കില് ഇന്ന് പൗലോയും ഫിലിപ്പിയും ദൈവത്തിന്റെ അഭിഷിക്തരായി ശുശ്രൂഷ ചെയ്യുവാന് ഈ ഭൂമിയിലുണ്ടാവുമായിരുന്നില്ല.\nസഹനങ്ങളും ദുരിതങ്ങളും ഏറ്റെടുക്കാന് ഒരമ്മ മനസ്സായപ്പോള് അതിന് മീതെ ദൈവം ആശീര്‍വദിച്ച കഥയാണ് ഇരട്ടസഹോദരങ്ങളും വൈദികരുമായ പൗലോയുടെയും ഫിലിപ്പിയുടേതും. ചിലിയിലാണ് സംഭവം.\nഗര്‍ഭിണിയായ റോസയുടെ സ്‌കാനിങ്ങ് റിപ്പോര്‍ട്ട് പരിശോധിച്ചപ്പോള് അതിശയകരമായ ഒരു കാഴ്ചയാണ് ഡോക്‌ടേഴ്‌സ് കണ്ടത്. കുഞ്ഞിന് മൂന്ന് കൈകള്.. രണ്ട് ശിരസ്..കാലുകള് കെട്ടുപിണഞ്ഞ അവസ്ഥയില്..രോഗിയുടെ ചികിത്സയുമായി ബന്ധപ്പെട്ട് അബോര്‍ഷന് ചിലിയില് അനുവദനീയമായിരുന്നതിനാല് ഡോക്‌ടേഴ്‌സ് ആ വഴി സ്വീകരിക്കാനാണ് ഉപദേശിച്ചത്. റോസയുടെ ജീവന് തന്നെ ഭീഷണിയായതിനാല് അത് അത്യാവശ്യമാണെന്നും അവര് ശഠിച്ചു.\nപക്ഷേ റോസക്ക് അതിന് സമ്മതമുണ്ടായിരുന്നില്ല. ദൈവം അയ്ക്കുന്ന എന്തിനെയും താന് സ്വീകരിച്ചുകൊള്ളാമെന്ന് അവള് മെഡിക്കല് സംഘത്തോട് പറഞ്ഞു. പിന്നെ അവളെ നിര്‍ബന്ധിക്കാന് അവര്‍ക്കുമായില്ല. അങ്ങനെ ആ ദിവസമെത്തി. 1984 സെപ്റ്റംബര് 10.\nറോസ പ്രസവിച്ചു. ഫിലിപ്പിയെ. എന്നാല് പ്ലാസന്റ വേര്‍പെട്ടിരുന്നില്ല. ഗര്‍ഭപാത്രം തുന്നിക്കെട്ടാന് ഡോക്ടര്‍മാര് തയ്യാറായപ്പോള് റോസ അതിനും തടസം പറഞ്ഞു. ഒരു കുഞ്ഞ് കൂടി പിറന്നുവീഴാനുണ്ടെന്ന് അവള്‍ക്ക് തോന്നിയിരുന്നു. അതുകൊണ്ട് അല്പം കാത്തിരിക്കണം. റോസ പറഞ്ഞു. പതിനേഴ് മിനിറ്റുകള്‍ക്ക് ശേഷം റോസ പൗലോയ്ക്ക് ജന്മം നല്കി.\n‘ എന്റെ ജനനത്തിന്റെ അവസാനനിമിഷങ്ങള് വളരെ നിര്‍ണ്ണായകമായിരുന്നു. പ്ലാസന്റ പുറത്തേയ്ക്ക് വരാത്തതിനാല് അത് പുറത്തയേക്ക് വരാനായി ചില ഉപകരണങ്ങള് കൊണ്ട് അത് നീക്കം ചെയ്യാന് ഡോക്ടര്‍മാര് ശ്രമിച്ചപ്പോള് അമ്മ തടസം പറഞ്ഞു. ഞാന് കൂടി ജനിക്കാനുണ്ടെന്ന് അമ്മയ്ക്കറിയാമായിരുന്നു..” ഫാ. പൗലോ പറഞ്ഞു. ” ഞങ്ങള് എപ്പോഴും അമ്മയുടെ ധീരതയെയും സന്മനസ്സിനെയും കുറിച്ചോര്‍ക്കും. അതാണ് ഞങ്ങള് ജനിച്ചുവീഴാന് തന്നെ കാരണം. ഞങ്ങള് അമ്മയോട് എന്നും കടപ്പെട്ടിരിക്കുന്നു..”\n2003 മാര്‍ച്ചിലാണ് ഇരുവരും സെമിനാരിയില് പ്രവേശിച്ചത്. എങ്കിലും തങ്ങളില് ആര്‍ക്കാണ് ആദ്യം ദൈവവിളിയുണ്ടായതെന്ന് എന്നതിനെക്കുറിച്ച് ഇവര്‍ക്ക് ഓര്‍മ്മയില്ല.” ഒരു പുരോഹിതനായിരിക്കുന്നതില് ഞാന് സന്തോഷിക്കുന്നു.” ഫാ. ഫിലിപ്പി പറഞ്ഞു. കത്തോലിക്കാവിശ്വാസത്തിലാണ് അവര് വളര്‍ന്നുവന്നതെങ്കിലും ജീവിതത്തിലെ ഒരു ഘട്ടത്തില് വച്ച് അവര് വിശ്വാസത്തില് അകന്നുജീവിക്കുന്ന സാഹചര്യവും ഉണ്ടായി. പള്ളിയില് പോക്കും കൂദാശാസ്വീകരണവും നിലച്ചു. പിന്നീട് മാതാപിതാക്കളുടെ വേര്‍പിരിയലിനെ തുടര്‍ന്ന് അവര് തിരികെ സഭാത്മകജീവിതത്തിലേക്ക് തിരികെ നടന്നു.ഫിലിപ്പിയുടെ ദൈവവിളിയില് ഫാ. റെയ്‌നാള്‍ഡോ സോറിയോയ്ക്ക് നിര്‍ണ്ണായകമായ പങ്കുണ്ട്. അദ്ദേഹം പിന്നീട് ഫിലിപ്പിയുടെ സെമിനാരിയിലെ ഫോര്‍മേഷന് ഡയറക്ടറായി.\nഇവരുടെ സെമിനാരിപ്രവേശനം കുടുംബത്തില് ആദ്യം എതിര്‍പ്പാണ് ഉണ്ടാക്കിയത്. ഇരുവരും സെമിനാരിയില് ചേര്‍ന്നതിന് ശേഷമുള്ള ഒരുവര്‍ഷം മനസ്സില് വളരെ ശാന്തതയും സമാധാനവും തനിക്ക് അനുഭവിക്കാന് കഴിഞ്ഞുവെന്ന് അമ്മ പറഞ്ഞു. അത് തങ്ങളുടെ ദൈവവിളിയുടെ സ്ഥിരത ഉറപ്പാക്കാന് അവരെ സഹായിക്കുകയും ചെയ്തു.\nഇരുവരും സെമിനാരിയില് ആറുവര്‍ഷം പൂര്‍ത്തിയാക്കിയതിന് ശേഷമാണ് തങ്ങളുടെ ജനനകഥ അമ്മയില് നിന്ന് അവര് ആദ്യമായി അറിയുന്നത്. 2012 ഏപ്രില് 28 ന് ഇരുവരും അഭിഷിക്തരായി. ദൈവവിളി മനോഹരമാണ്. അത് പരിപൂര്‍ണ്ണമായ സന്തോഷം ഞങ്ങള്‍ക്ക് നല്കുന്നു.. ഫാ.ഫിലിപ്പി പറഞ്ഞു.\nഅബോര്‍ഷനില് നിന്ന് രക്ഷപ്പെട്ട ഇരട്ടസഹോദരങ്ങള് വൈദികരായപ്പോള്… added by Staff Reporter on September 26, 2017, Time: 1:40 pm


Bhopal, First Published 21, Oct 2019, 2:59 PM IST\nഭോപ്പാലില് മാധ്യമങ്ങളോട് സംസാരിക്കവെയാണ് മഹാത്മാ ഗാന്ധി രാഷ്ട്രത്തിന്‍റെ പുത്രനാണെന്ന പ്രസ്താവനന പ്രഗ്യാ സിംഗ് നടത്തിയത്\nഭോപ്പാല്: നിരന്തരം വിവാദങ്ങള് സൃഷ്ടിക്കുന്ന ബിജെപി എം പി പ്രഗ്യാ സിംഗ് താക്കൂര് പ്രസ്താവനകൊണ്ട് വീണ്ടും വാര്‍ത്തയില് നിറയുകയാണ്. ഇത്തവണ രാഷ്ട്രപിതാവ് മഹാത്മാ ഗാന്ധിയെ രാഷ്ട്രത്തിന്‍റെ മകനെന്ന് സംബോധന ചെയ്താണ് പ്രഗ്യാ വിവാദത്തില് പെട്ടിരിക്കുന്നത്.\nഭോപ്പാലില് മാധ്യമങ്ങളോട് സംസാരിക്കവെയാണ് മഹാത്മാ ഗാന്ധി രാഷ്ട്രത്തിന്‍റെ പുത്രനാണെന്ന പ്രസ്താവനന പ്രഗ്യാ സിംഗ് നടത്തിയത്. അദ്ദേഹത്തെ രാജ്യം എന്നും ഓര്‍ക്കുകയും സ്നേഹിക്കുകയും ചെയ്യണമെന്നും പ്രഗ്യാ സിംഗ് പറഞ്ഞു.\nമഹാത്മാ ഗാന്ധിയുടെ 150ാം ജന്മദിനം വര്‍ഷം മുഴുവന് ആഘോഷിക്കുകയാണ് ബിജെപി തീരുമാനം. ഇതിനായി നഗരങ്ങളിലുടനീളം ഗാന്ധി സങ്കല്‍പ്പ് യാത്ര നടത്തുന്നുണ്ട് ബിജെപി. എന്നാല് ഇതുവരെയും ഈ യാത്രകളുടെ ഭാഗമല്ല പ്രഗ്യാ സിംഗ് താക്കൂര്.\nഎന്തുകൊണ്ട് ഗാന്ധി സങ്കല്‍പ്പ് യാത്രയില് പങ്കെടുക്കുന്നില്ലെന്ന് ചോദിച്ചപ്പോഴായിരുന്നു വിവാദമായ പരാമര്‍ശം പ്രഗ്യാ സിംഗ് നടത്തിയത്. ''ഗാന്ധി രാജ്യത്തിന്‍റെ മകനാണ്. ഞാന് അദ്ദേഹത്തെ ആരാധിക്കുന്നു. അതില് കൂടുതല് വിശദീകരണത്തിന്‍റെ ആവശ്യമില്ല'' - പ്രഗ്യാ സിംഗ് താക്കൂര് പറഞ്ഞു.


ഫീച്ചര് ഫോണുകള് മുന്നോട്ടു തന്നെ - FUTURE KERALA - Daily on Business Economy and Society\nന്യൂഡെല്‍ഹി: സ്മാര്‍ട്ട്‌ഫോണുകളുടെ വരവിലും ഫീച്ചര് ഫോണുകളുടെ പ്രസക്തി നഷ്ടപ്പെടുന്നില്ലെന്ന് കണക്കുകള്. ഇന്ത്യന് വിപണിയില് ഫീച്ചര് ഫോണുകളുടെ വില്‍പ്പന മുന്നോട്ടു തന്നെന്ന് പുതിയ റിപ്പോര്‍ട്ടുകള് അടിവരയിടുന്നു. നോക്കിയ ബ്രാന്‍ഡഡ് ഫോണുകളുടെ നിര്‍മാതാക്കളായ എച്ച്എംഡി ഗ്ലോബല്, വിപണിയിലെത്തിച്ച പുതിയ ഫീച്ചര് ഫോണിന്റെ വര്‍ധിച്ച പ്രചാരം ഈ വാദഗതികള്‍ക്ക് ശക്തിപകരുന്നതാണ്.\nഅടുത്തിടെ ബാഴ്‌സലോണയില് നടന്ന മൊബീല് വോള്‍ഡ് കോണ്‍ഗ്രസില് പ്രധാന ചര്‍ച്ചാ വിഷയമായത് നോക്കിയയുടെ 8110 ഫോണ് സൃഷ്ടിച്ച ഗൃഹാതുരത്വമാണ്. പഴയ 1999 മോഡല് ‘ബനാന ഫോണ്’ 8110 4ജി ഫോണായി നോക്കിയ പുനരവതരിപ്പിച്ചിരുന്നു. ഗൂഗിള് അസിസ്റ്റന്റ്, ഗൂഗിള് മാപ്പ്, ഗൂഗിള് സെര്‍ച്ച്, ജി-മെയ്ല്, ഫെയ്‌സ്ബുക്ക്, ട്വിറ്റര് തുടങ്ങിയ പല ആപ്ലിക്കേഷനുകളും ഈ ഫോണില് ആപ്പ് സ്റ്റോര് വഴി ഉപയോഗപ്പെടുത്താന് സാധിക്കും. കഴിഞ്ഞ വര്‍ഷം കമ്പനി പുറത്തിറക്കിയ ജനപ്രിയ 3310 മോഡലിന് ശേഷം നോക്കിയ നടത്തുന്ന രണ്ടാമത്തെ റീലോഞ്ചിംഗും ഇതു തന്നെ.\nവിപണി ഗവേഷകരായ കൗണ്ടര്‍പോയിന്റ് റിസര്‍ച്ചിന്റെ നിരീക്ഷണത്തില് ഇന്ത്യയുടെ മൊത്തത്തിലുള്ള മൊബീല് കയറ്റുമതി കഴിഞ്ഞ വര്‍ഷത്തിന്റെ നാലാം പാദത്തില് 37 ശതമാനത്തിന്റെ വളര്‍ച്ചയാണ് കൈവരിച്ചത്. ഇക്കാലയളവില് ഫീച്ചര് ഫോണുകള് അമ്പരപ്പിക്കുന്ന വളര്‍ച്ച നേടിയെടുത്തു, 55 ശതമാനം. സ്മാര്‍ട്ട്‌ഫോണ് കയറ്റുമതി കേവലം 12 ശതമാനത്തിന്റെ വളര്‍ച്ച നേടിയപ്പോള് ഫീച്ചര് ഫോണുകള് ഇന്ത്യയില് വിസ്മയകരമായ തിരിച്ചുവരവാണ് നടത്തിയതെന്ന് വിലയിരുത്തപ്പെടുന്നു.\nആഗോളതലത്തിലും സ്മാര്‍ട്ട്‌ഫോണ് വിപണി മോശം പ്രകടത്തിലേക്ക് വഴുതിവീഴുകയാണുണ്ടായത്. 2017 ന്റെ നാലാം പാദത്തില് 408 മില്യണ് യൂണിറ്റാണ് വിറ്റുപോയത്. 2016 ല് വിറ്റഴിക്കപ്പെട്ടതിലും 5.6 ശതമാനം കുറവാണിതെന്ന് വിപണി ഗവേഷകരായ ഗാര്‍ട്ണര് പറയുന്നു.\nദീര്‍ഘസമയ ബാറ്ററി ലഭ്യത, കുറഞ്ഞ ചെലവ് എന്നിവ രണ്ടാം നിര, മൂന്നാം നിര, ഗ്രാമീണ മേഖലകളില് ഫീച്ചര്‍ഫോണുകളെ കൂടുതല് ആകര്‍ഷകമാക്കുന്നു. 500 രൂപ മുതല് 2000 രൂപ വരെയാണ് ഒട്ടുമിക്ക ഫീച്ചര് ഫോണുകളുടേയും വില. ഒരു നഗര ഉപഭോക്താവിനെ സംബന്ധിച്ച് ദീര്‍ഘസമയം ബാറ്ററി ചാര്‍ജ് നില്‍ക്കുന്ന ഫീച്ചര് ഫോണുകള് സ്മാര്‍ട്ട്‌ഫോണിനൊപ്പം തന്നെ കയ്യില് കരുതാവുന്ന ഒന്നായും ഡിജിറ്റല് പരിഹാരങ്ങള്‍ക്കുള്ള ബദല് ഫോണായും കണക്കാക്കപ്പെടുന്നു.\nകഴിഞ്ഞ രണ്ട് വര്‍ഷമായി ഇന്ത്യയിലെ ഫീച്ചര് ഫോണ് വിപണി ഗണ്യമായ വളര്‍ച്ച കൈവരിക്കുന്നുണ്ട്. 2017 ല് ഫീച്ചര്‍ഫോണുകളുടെ മൊത്തത്തിലെ കയറ്റുമതി 64 ശതമാനമാണ്. 2016 ല് ഇത് 58 ശതമാനമായിരുന്നു-കൗണ്ടര്‍പോയിന്റ് റിസര്‍ച്ചിന്റെ വിശകലന വിദഗ്ധന് ശോഭിത് ശ്രീവാസ്തവ പറഞ്ഞു. നടപ്പ് സാമ്പത്തിക വര്‍ഷം നിലവിലെ പാദത്തില് വില്‍പ്പന കൂടുമെന്നും അദ്ദേഹം കൂട്ടിച്ചേര്‍ത്തു.\nTags:\tfeature phone usage, feature phones\nഅഞ്ച് സ്റ്റാര്‍ട്ടപ്പുകളെ തെരഞ്ഞെടുത്ത് യുഡിജിഎഎം\nഫഌപ്കാര്‍ട്ട് ലോജിസ്റ്റിക് നയത്തില് മാറ്റം വരുത്തുന്നു


Jalandhar bishop franko mulakkal rape case nun protest on 8th day: കന്യാസ്ത്രീകൾക്ക് പിന്തുണയുമായി വൈദികർ സമരപ്പന്തലിലേക്ക്; നിൽപ്പ് സമരവുമായി പ്രതിഷേധക്കാർ\nJalandhar Bishop Franko Mulakkal Rape Case Nun Protest On 8th Day\nകന്യാസ്ത്രീകൾക്ക് പിന്തുണയുമായി വൈദികർ സമരപ്പന്തലിലേക്ക്; നിൽപ്പ് സമരവുമായി പ്രതിഷേധക്കാർ\nഹൈക്കോടതി ജംങ്ഷനിൽ കന്യാസ്ത്രീകൾ നടത്തുന്ന സമരം എട്ടാം ദിവസവും തുടരുകയാണ്\nSeptember 15, 2018 08:37:45 pm\nകൊച്ചി: ബലാത്സംഗ പരാതിയിൽ ജലന്ധർ ബിഷപ്പ് ഫ്രാങ്കോ മുളയ്ക്കലിനെതിരെ നടപടിയെടുക്കണം എന്നാവശ്യപ്പെട്ട് കന്യാസ്ത്രീകൾ നടത്തുന്ന സമരത്തിന് പിന്തുണയേറുന്നു. എറണാകുളം അങ്കമാലി അതിരൂപതയിലെ പുരോഹിതരും കോട്ടയത്തെ മാർത്തോമ്മ സഭയില വൈദികരും സമരത്തിന് പിന്തുണ അറിയിച്ച് സമരപ്പന്തലിലെത്തി. സമരസമിതി അദ്ധ്യക്ഷന് ഫാദര് അഗസ്റ്റിന് വട്ടോളിക്ക് പുറമേ കത്തോലിക്കാ സഭയില് നിന്നുമുള്ള ഫാദർ പോൾ തേലക്കാട്ട്, ജോസഫ് പാറേക്കാട്ടിൽ, ജോയ്സ് കൈതക്കൂട്ടിൽ, ജിമ്മി കക്കട്ട്ചിറ, ബെന്നി മാരാംപറമ്പില്, കുര്യൻ കുരിശിങ്കൽ, പോൾ ചിറ്റിലപ്പിള്ളി, രാജൻ പൊമ്മയ്ക്കൽ, സോണി കല്ലൂക്കാരൻ, ജെറിന് പാലത്തിങ്കല് എന്നിവരാണ് ഐക്യദാര്‍ഢ്യവുമായി എത്തിയത്. കോട്ടയം മാര്‍ത്തോമാ സഭയില് നിന്നുള്ള പുരോഹിതരും സമരത്തിനെത്തി. ഫാദര് വൈ ടി വിനയരാജ്, ഫാദര് ചെറിയാന് വര്‍ഗീസ്, ഫാദര് സജീവ് തോമസ്, ഫാദര് റെനി വര്‍ഗീസ് എന്നിവരാണ് എത്തിച്ചേര്‍ന്നത്.\nഹൈക്കോടതി ജംങ്ഷനിൽ കന്യാസ്ത്രീകൾ നടത്തുന്ന സമരം എട്ടാം ദിവസവും തുടരുകയാണ്. പ്രതിഷേധക്കാർ മുഴുവൻ നിൽപ് സമരത്തിലും പങ്കെടുത്തു. 15 മിനിറ്റായിരുന്നു നിൽപ്പ് സമരം. അതേസമയം, ബിഷപ്പിനെതിരെ നടപടി എടുക്കുന്നതുവരെ സമരം അവസാനിപ്പിക്കില്ലെന്ന നിലപാടിലാണ് കന്യാസ്ത്രീകൾ. ബിഷപ്പ് ഫ്രാങ്കോയെ അറസ്റ്റ് ചെയ്യുകയും പീഡനത്തിനിരയായ കന്യാസ്ത്രീക്ക് നീതി ലഭിക്കുകയും ചെയ്യുന്നതുവരെ സമരം തുടരുമെന്ന് കന്യാസ്ത്രീകൾ വ്യക്തമാക്കി.\nഅതിനിടെ, ആരോപണ വിധേയനായ ജലന്ധർ ബിഷപ്പ് കേരളത്തിലേക്ക് എത്തും. അന്വേഷണ സംഘത്തിനു മുൻപാകെ ഹാജരാകണമെന്ന് ആവശ്യപ്പെട്ട് നോട്ടീസ് ലഭിച്ച സാഹചര്യത്തിലാണ് അദ്ദേഹം എത്തുന്നത്. 19 ന് രാവിലെ 10 ന് അന്വേഷണ സംഘത്തിനു മുൻപാകെ ഹാജരാകണമെന്നാണ് ബിഷപ്പിന് നൽകിയിരിക്കുന്ന നോട്ടീസ്. ഇതിനുമുന്നോടിയായി ബിഷപ്പ് തന്റെ ചുമതലകൾ കൈമാറിയിട്ടുണ്ട്. ഫാ.മാത്യു കോക്കണ്ടത്തിനാണ് ചുമതല കൈമാറിയത്. ഫാ.ജോസഫ് തേക്കുംകാട്ടിൽ, ഫാ.സുബിൻ തെക്കേടത്ത്, ഫാ.ബിബിൻ ഓട്ടക്കുന്നേൽ എന്നിവർക്കും വിവിധ ചുമതലകൾ നൽകിയിട്ടുണ്ട്.\nഅതേസമയം, ബിഷപ്പിനെ എവിടെ വച്ചാണ് ചോദ്യം ചെയ്യുന്നതെന്ന കാര്യത്തിൽ തീരുമാനമായിട്ടില്ല. ചോദ്യം ചെയ്യലിനായി ചോദ്യാവലി തയ്യാറാക്കാൻ അന്വേഷണ സംഘം തീരുമാനിച്ചിട്ടുണ്ട്.


പെട്രോൾ, ഡീസൽ കാറുകൾക്ക് പുതിയ ഇലക്ട്രിക് കൺവേർഷൻ കിറ്റുകൾ : കാർബൺ എമിഷൻ തടയുന്നതിന്റെ ഭാഗമായാണ് പുതിയ നടപടികൾ | Malayalam UK\nDecember 05 05:02 2020 by News Desk\tPrint This Article\nയു കെ :- കാലാവസ്ഥ വ്യതിയാനത്തെ ചെറുക്കുന്നതിനായി കാർബൺ എമിഷൻ കുറയ്ക്കുവാനുള്ള ബ്രിട്ടന്റെ തീരുമാനത്തിന്റെ ഭാഗമായി പെട്രോൾ, ഡീസൽ കാറുകളുടെ വിൽപ്പന 2030 മുതൽ നിർത്തലാക്കാൻ സർക്കാർ തീരുമാനിച്ചിട്ടുണ്ട്. ഇതിന്റെ ഭാഗമായി, നിലവിലുള്ള പെട്രോൾ, ഡീസൽ കാറുകൾക്ക് ഇലക്ട്രിക് കൺവേർഷൻ കിറ്റുകൾ ലഭ്യമാക്കുവാനുള്ള പുതിയ നടപടികൾ ആരംഭിച്ചിരിക്കുകയാണ്. നിലവിൽ പെട്രോൾ, ഡീസൽ മുതലായ ഇന്ധനങ്ങളിൽ പ്രവർത്തിക്കുന്ന കാറുകൾ, ഇലക്ട്രിക് കൺവേർഷൻ കിറ്റിലൂടെ ഇലക്ട്രിക് ബാറ്ററി ഓപ്പറേറ്റിങ് കാറുകൾ ആയി മാറ്റുവാൻ സാധിക്കും. എല്ലാ ബ്രാൻഡ് കാറുകൾക്കും ഈ ഉപകരണം പ്രവർത്തന യോഗ്യമാണെന്ന് കമ്പനി അധികൃതർ പുറത്തിറക്കിയ പ്രസ്താവനയിൽ രേഖപ്പെടുത്തുന്നു. ഇതിന് ചെലവാകുന്ന ഏറ്റവും കൂടുതൽ തുക 993 പൗണ്ട് മാത്രമായിരിക്കും. എന്നാൽ കാറിന്റെ വെയിറ്റ് അനുസരിച്ച് ഈ തുകയിൽ കുറവ് വരാനുള്ള സാധ്യതയുമുണ്ട്.\nക്ലാസിക് കാറുകൾ ആയ റോൾസ് റോയ്സ് മുതലായവയ്ക്കും ഇത്തരത്തിൽ ഇലക്ട്രിക് എൻജിനുകൾ വയ്ക്കുന്നത് സംബന്ധിച്ച് പുതിയ പരീക്ഷണങ്ങൾ നടന്നുകൊണ്ടിരിക്കുകയാണ. കാലാവസ്ഥ വ്യതിയാനത്തിന് കാരണമാകുന്ന കാർബൺ എമിഷന് ഏറ്റവും കൂടുതൽ കാരണമാകുന്നത് പെട്രോൾ, ഡീസൽ മുതലായ ഇന്ധനങ്ങളിൽ പ്രവർത്തിക്കുന്ന കാറുകൾ പുറംതള്ളുന്ന പുകയാണ്. അതിനാൽ തന്നെ ഇലക്ട്രിക് കാറുകളുടെ ഉപയോഗം പരമാവധി പ്രോത്സാഹിപ്പിക്കുവാൻ പരിശ്രമിക്കുകയാണ് സർക്കാരും, മറ്റ് കമ്പനികളും. ഇലക്ട്രിക് കാറുകൾക്ക് ചിലവ് കൂടുതലായതിനാൽ, നിലവിലുള്ള കാറുകളെ ഇലക്ട്രിക് എൻജിനിലേക്ക് മാറ്റുവാനാണ് പരമാവധി ഉപഭോക്താക്കളും ശ്രമിക്കുന്നത്. ന്യൂ ഇലക്ട്രിക് എന്ന ഒരു ഡച്ച്- ഐറിഷ് കമ്പനിയാണ് ഇത്തരത്തിൽ ഇലക്ട്രിക് കൺവേർഷൻ കിറ്റുകൾ ജനങ്ങൾക്ക് ലഭ്യമാക്കുന്നത്.\nഇതിന് ചിലവാകുന്ന തുക പരമാവധി കുറയ്ക്കാനുള്ള ശ്രമത്തിലാണ് കമ്പനി അധികൃതർ. അടുത്തിടെയായി ഒരു ബിഎംഡബ്ല്യു ത്രീ സീരിസ് കാർ ഇലക്ട്രിക് എൻജിനിലേക്ക് മാറ്റുന്നതിനായി 900 പൗണ്ട് മാത്രമാണ് ചിലവായത് എന്ന് കമ്പനി അധികൃതർ അറിയിച്ചു. ജനങ്ങൾ എല്ലാവരും ഇതിനോട് സഹകരിക്കണമെന്ന ആവശ്യം സർക്കാരിന്റെ ഭാഗത്തുനിന്നും ഉണ്ടായിട്ടുണ്ട്.\nതമിഴ്‌നാട്ടിലേക്കുള്ള റാപ്പിഡ് ടെസ്റ്റ് കിറ്റുകളും അമേരിക്ക റാഞ്ചി; തമിഴ്‌നാട് ഓർഡർ ചെയ്തത് ഒരു ലക്ഷം റാപ്പിഡ് ടെസ്റ്റ് കിറ്റുകൾ….\nപെട്രോൾ ഡീസൽ കാറുകളുടെ വിൽപ്പന റദ്ധാക്കൽ 2035 മുതൽ.


താരതമ്യ ഭാഷാശാസ്ത്രപഠനം - വിക്കിപീഡിയ\nഭാഷകളുടെ ഉദ്ഭവ-വികാസ-പരിണാമങ്ങളെ ആസ്പദമാക്കി വർഗീകരണവും പരസ്പരബന്ധവും നിർണയിക്കുന്ന ഭാഷാശാസ്ത്രപഠനം. 19-ാം ശ.-ത്തിന്റെ ഉത്തരാർധത്തിലാണ് താരതമ്യപഠനം വളർച്ച പ്രാപിക്കാൻ തുടങ്ങിയത്. പ്രാചീന വൈയാകരണന്മാർ ഓരോ ഭാഷയേയും പ്രത്യേകം പ്രത്യേകം വിശകലനം ചെയ്തിരുന്നു. യൂറോപ്യൻ ഭാഷാഗവേഷകരുടെ പരിശ്രമഫലമായിട്ടാണ് താരതമ്യ ഭാഷാശാസ്ത്രപഠനം ആരംഭിച്ചത്. 20-ാം ശ.-ത്തിൽ വ്യാകരണത്തിൽ നിന്നും ഭാഷാപഠനത്തിൽ നിന്നും വ്യത്യസ്തമായി ഭാഷാശാസ്ത്രം എന്ന ഭാഷാപഗ്രഥന രീതി ഉണ്ടായി. ഭാഷാപഠനം താരതമ്യ പഠനത്തിലും ഭാഷാചരിത്രത്തിലും പ്രത്യേകം ശ്രദ്ധ കേന്ദ്രീകരിച്ചു.\nഭാഷകളെ ജൈവബന്ധത്തിന്റെ അടിസ്ഥാനത്തിൽ പല ഭാഷാ കുടുംബങ്ങളായി വിഭജിക്കാമെന്ന് മനസ്സിലായതോടെ ഇന്ത്യയിലെ നാനൂറിലധികം വരുന്ന ഭാഷകളെ ഇന്തോ-ആര്യൻ, മുണ്ഡ, ദ്രാവിഡം, സിനോ-തിബത്തൻ എന്നിങ്ങനെ വിഭജിച്ചു. വ്യാകരണപരമായ സാദൃശ്യങ്ങൾ കണക്കിലെടുത്ത് സംസ്കൃതം, ലത്തീൻ, ഗ്രീക്ക്, അൽബേനിയൻ, പേർഷ്യൻ, ലിഥോ-ലെറ്റിഷ്, അർമേനിയൻ, കെൽറ്റിക് എന്നിവയെ ഇന്തോ-യൂറോപ്യൻ ഗോത്ര ഭാഷകളായും കണക്കാക്കി. കൽക്കട്ട ഹൈക്കോടതിയിലെ ഒരു ന്യായാധിപനായിരുന്ന സർ വില്യം ജോൺസ് സംസ്കൃതത്തിന് ലത്തീൻ, ഗ്രീക്ക് തുടങ്ങിയ പാശ്ചാത്യ ഭാഷകളോട് ബന്ധമുണ്ടെന്ന് (1786) ചൂണ്ടിക്കാണിച്ചു. ചരിത്രാതീതകാലത്തു തന്നെ, പിൻഗാമികളായ വിവിധ ഭാഷകൾക്കു വഴിമാറിക്കൊടുത്ത് പ്രചാരലുപ്തമായിപ്പോയതിനാൽ പില്ക്കാല ഗവേഷകർക്കുപോലും സങ്കല്പത്തിൽ മാത്രം കാണാൻ കഴിയുന്ന പൊതുവായ ഒരു ഉദ്ഭവസ്ഥാനമെന്ന് കരുതാവുന്ന ഒരു മൂലഭാഷയെപ്പറ്റി ഇദ്ദേഹം പ്രസ്താവിച്ചു. 19-ാം ശ.-ത്തിലെ താരതമ്യാത്മകവും ചരിത്രപരവുമായ എല്ലാ ഭാഷാപഠനങ്ങൾക്കും വഴിതെളിച്ചത് വില്യം ജോൺസിന്റെ മർമസ്പർശിയായ ഈ ദർശനമാണ്. അങ്ങനെയാണ് താരതമ്യ ഭാഷാശാസ്ത്രപഠനത്തിന്റെ ഈറ്റില്ലം ഇന്ത്യയായി മാറിയത്. ഫ്രൻസ് ബോപ്പ്, റാസ്മസ് റാസ്ക്, ജേക്കബ് ഗ്രിം, കാൽഡ്വെൽ ആദിയായവർ ഈ രംഗം പുഷ്ടിപ്പെടുത്താൻ അക്ഷീണം യത്നിച്ചവരത്രേ. ജൈവബന്ധമുള്ള ഭാഷാസമൂഹങ്ങളെ അപഗ്രഥിക്കാനും അവയ്ക്കിടയിലുള്ള സാജാത്യ-വൈജാത്യങ്ങളെ എടുത്തുകാണിക്കാനുമാണ് ഭാഷാ വിജ്ഞാനീയ പണ്ഡിതന്മാർ ശ്രമിച്ചത്. ലോകത്തിലെ ഭാഷകളെയെല്ലാം ജൈവബന്ധത്തിന്റെ അടിസ്ഥാനത്തിൽ ഏതാനും ഗോത്രങ്ങളായി വിഭജിച്ചിരിക്കുന്നു. പൊതുസ്വഭാവമുള്ള അനേകം അംഗങ്ങളുള്ള ഒരു വിഭാഗത്തെ, അംഗങ്ങളുടെ പൊതു സ്വഭാവങ്ങൾക്ക് പുറമേയുള്ള പ്രത്യേക സ്വഭാവങ്ങളുടെ അടിസ്ഥാനത്തിൽ ഉപവിഭാഗങ്ങളായി തരംതിരിക്കുന്നു. ഇപ്രകാരം ഭാഷകളേയും ഓരോ പ്രത്യേക സ്വഭാവത്തിന്റെ അടിസ്ഥാനത്തിൽ ഉപവിഭാഗങ്ങളായി വിഭജിക്കാം.\nഒരു ഭാഷയിൽ വിവിധ കാലഘട്ടങ്ങളിലായി പല പരിണാമങ്ങൾ ഉണ്ടാകുന്നു. വിവിധ കാലയളവിലെ ലിഖിതങ്ങൾ പഠന വിധേയമാക്കുമ്പോൾ ഭാഷാപരിണാമ ചരിത്രത്തിന്റെ ഏകദേശരൂപം മനസ്സിലാക്കാൻ കഴിയും. വ്യത്യസ്ത മാനദണ്ഡങ്ങളെ ആസ്പദമാക്കി പഠനം നടത്തിയാൽ ഓരോ ഭാഷയ്ക്കും എപ്രകാരം അനവധി ഭേദങ്ങൾ ഉണ്ടാകുന്നുവെന്നും ഒരു ഭാഷയുടെ തന്നെ വ്യത്യസ്ത കാലയളവുകളിലെ ലിഖിതങ്ങൾ താരതമ്യപഠന വിധേയമാക്കുമ്പോൾ കാലം എപ്രകാരം ഭാഷയിൽ ഭേദഗതികൾ സൃഷ്ടിക്കുന്നുവെന്നും വ്യക്തമാകുന്നു. കാലാന്തരത്തിൽ ഭാഷയിൽ സംഭവിക്കുന്ന പരിണാമങ്ങൾ ഭാഷാ പരിണാമ ശാസ്ത്രത്തിൽ പഠനവിധേയമാക്കുന്നു.\nഭാഷയുടെ അപഗ്രഥനത്തിനുശേഷമാണ് ഭാഷാശാസ്ത്ര പഠനവും ഭാഷാപരിണാമപഠനവും നടത്തേണ്ടത്. താരതമ്യപഠനം നടത്താനുദ്ദേശിക്കുന്ന ഭാഷ പ്രത്യേക തലങ്ങളായി അപഗ്രഥിക്കുകയും അതിനുശേഷം ഓരോ തലത്തെയും അതതിന്റെ പില്ക്കാലതലവുമായി താരതമ്യപ്പെടുത്തുകയും ചെയ്യുമ്പോൾ ഭാഷാ പരിണാമങ്ങൾ ശ്രദ്ധയിൽപ്പെടുന്നു. മൂലശബ്ദങ്ങൾ, വ്യാകരണങ്ങൾ, സന്ധി, അർഥം, പദം എന്നീ തലങ്ങളിലാണ് താരതമ്യപഠനം നടത്തുന്നത്. ഈ തലങ്ങളെല്ലാം ഒരുപോലെ പ്രാധാന്യമുള്ളതാണെങ്കിലും ആദ്യത്തെ മൂന്ന്തലങ്ങൾ ആന്തരികവും മറ്റു രണ്ടെണ്ണം ബാഹ്യവുമാണ്.\nപരസ്പരം ബന്ധമില്ലാത്ത ജനങ്ങൾ ഒരേ ഭാഷ നൂറ്റാണ്ടുകളോളം സംസാരിക്കുമ്പോൾ പല ഭാഷകൾ ഉദ്ഭവിക്കുക സാധാരണമാണ്. ഇങ്ങനെ ഭാഷകളുടെ ഉദ്ഭവം ഏതു പൂർവ ഭാഷാരൂപത്തിൽ നിന്നാണോ ആ ഭാഷയെ പുതുതായി ഉദ്ഭവിച്ച ഭാഷകളുടെ പ്രാഗ്രൂപം എന്നു പറയാം; പുതുതായി ഉണ്ടായ ഭാഷകൾ പൂർവഭാഷയുടെ പുത്രീഭാഷകൾ എന്നും. പുത്രീഭാഷകൾ തമ്മിലുള്ള ബന്ധം വ്യക്തമാക്കാൻ അവയെ സഹോദരീഭാഷകൾ എന്നും വിളിക്കാം. ഇന്ന് പ്രയോഗത്തിലിരിക്കുന്ന നാല് പ്രാഗ് ചരിത്ര ഭാഷാശാസ്ത്ര പദ്ധതികളിൽ പ്രഥമവും പ്രധാനവുമായത് താരതമ്യ (തുലനാത്മക) ഭാഷാശാസ്ത്രമാണ്. ഭാഷാഭേദ ഭൂമിശാസ്ത്രം, ഭാഷാകാലഗണന, ആന്തരിക പുനർനിർമ്മാണം എന്നിവയാണ് മറ്റു പദ്ധതികൾ. ഭാഷകളെ താരതമ്യപഠന വിധേയമാക്കുമ്പോൾ പല ചരിത്രവസ്തുതകളും വെളിച്ചത്തു വരുന്നു. ഭാഷാശാസ്ത്രത്തിന്റെ വളർച്ചയോടുകൂടി താരതമ്യപഠനം ശാസ്ത്രീയമായിത്തീർന്നിട്ടുണ്ട്. ജൈവബന്ധം കണ്ടുപിടിക്കുക, ജൈവബന്ധമുള്ള ഭാഷകളുടെ പ്രാഗ്രൂപത്തിന്റെ പുനർനിർമ്മാണം നടത്തുക, ജൈവബന്ധത്തിന്റെ ഏറ്റക്കുറച്ചിലുകൾ കണ്ടുപിടിക്കുക ആദിയായ പ്രക്രിയകളാണ് താരതമ്യപഠനത്തിൽ വിശദീകരിക്കപ്പെടുന്നത്.\nഏതു ഭാഷയെയും താരതമ്യപഠനത്തിനു വിധേയമാക്കാം. ജൈവബന്ധം സംശയാസ്പദമാണെങ്കിൽ താരതമ്യപഠനത്തിൽ ഇത് വ്യക്തമാക്കപ്പെടുന്നു. മറിച്ച് ജൈവബന്ധമുള്ള ഭാഷകളെ സംബന്ധിച്ചിടത്തോളം പ്രാഗ്രൂപം, ഭാഷകൾ തമ്മിലുള്ള പരസ്പര ജൈവബന്ധം എന്നിവ മനസ്സിലാക്കാം. പഠനവിധേയമാക്കുന്ന ഭാഷകളിലെ അർഥ-രൂപ സാമ്യമുള്ള പദങ്ങൾ ആദ്യം കണ്ടുപിടിക്കുന്നു. ഭാഷകൾ പരിണാമ വിധേയമായതിനാൽ, ഒരേ പദങ്ങൾക്ക് അർഥ-രൂപ സാമ്യം ഭാഗികമായാലും മതി. അർഥത്തിലും രൂപത്തിലും സാമ്യമുള്ള പദങ്ങൾ മൂന്ന് തരത്തിലുണ്ടാകാം.\nമറ്റു ഭാഷകളിൽ നിന്ന് കടം കൊണ്ടവ.\nസാന്ദർഭികമായി ഭാഷകളിൽ ഉപയോഗിക്കുന്ന അർഥ-രൂപ സാമ്യമുള്ള പദങ്ങൾ.\nസജാതീയ പദങ്ങൾ. ഒരു ഭാഷയിൽ നിന്ന് മറ്റൊരു ഭാഷ ഉദ്ഭവിക്കുമ്പോൾ പ്രാഗ്രൂപത്തിന്റെ പല സ്വഭാവങ്ങളും പുത്രീഭാഷയിൽ അവശേഷിക്കുന്നു.\nതാരതമ്യപഠനത്തിൽ സജാതീയ പദങ്ങളാണ് അടിസ്ഥാന ഘടകം. അതിനാൽ പരകീയ പദങ്ങളും സാന്ദർഭിക പദങ്ങളും ഒഴിവാക്കുന്നു. പരകീയ പദങ്ങളുടെ ആധിക്യം ഭാഷകളുടെ ജൈവബന്ധത്തിൽ സംശയത്തിനിടനല്കാമെന്നതിനാൽ താരതമ്യപഠനത്തിൽ സജാതീയ പദങ്ങൾക്കു പുറമേ ഭാഷകളുടെ വ്യാകരണതലവും പഠനവിധേയമാക്കുന്നു. ഒരു ഭാഷയുടെ വ്യാകരണം മറ്റൊരു ഭാഷയുടെ സ്വാധീനത്താൽ പരിണാമപ്പെടുന്നതല്ല. സംസ്കൃതത്തിലും മലയാളത്തിലും പൊതുവായി കാണുന്ന പദങ്ങളുടെ അടിസ്ഥാനത്തിൽ ഇവയുടെ ജൈവബന്ധം സംശയിക്കപ്പെട്ടെങ്കിലും വ്യാകരണതല പരിശോധനയിൽ ഈ ധാരണ തിരുത്തിയെഴുതപ്പെട്ടു.\nഅർഥ-രൂപ സാമ്യമുള്ള പദങ്ങളും വ്യാകരണവുമാണ് ജൈവ ബന്ധം തീരുമാനിക്കാനുള്ള മുഖ്യ ഉപാധികൾ. ജൈവബന്ധം മനസ്സിലാക്കിക്കഴിഞ്ഞാൽ പരകീയ പദങ്ങളെ അനുകൂലന പ്രക്രിയകളിലൂടെ വേർതിരിക്കുന്നു. അതിനുശേഷം സജാതീയ പദസഞ്ചയങ്ങളുടെ പുനർനിർമ്മാണം തുടങ്ങുന്നു. സജാതീയ പദസമൂഹത്തിൽ നിന്ന് ശബ്ദാനുകൂലനം തയ്യാറാക്കണം. ഉദാഹരണമായി തമിഴ്, മലയാളം, കന്നഡ എന്നീ ഭാഷകളിലെ സജാതീയ പദങ്ങളിൽ ചിലത് പരിശോധിക്കാം.\nതമിഴ് ചെവി-ചിരി-കൈ കെടു\nമലയാളം ചെവി-ചിരി-കൈ കെടു\nകന്നഡ കെവി-കിരി-കൈ കെടു\nഒന്ന്, രണ്ട് എന്നീ സജാതീയ പദങ്ങളിലെ ആദ്യവ്യഞ്ജനത്തിന്റെ ശബ്ദാനുകൂലനം തമിഴ്, മലയാളം-ച്, കന്നഡ-ക് എന്നും മൂന്ന്, നാല് എന്നിവയിലെ സജാതീയ പദങ്ങളിലെ ശബ്ദാനുകൂലനം തമിഴ്, മലയാളം, കന്നഡ-ക് എന്നുമാണ്. അതായത് കന്നഡയിലെ ക് എന്ന ശബ്ദത്തെ പ്രതിനിധാനം ചെയ്യുവാൻ തമിഴിലും മലയാളത്തിലും രണ്ട്ശബ്ദങ്ങൾ ഉണ്ട്. 'ക'യും 'ച'യും. ശബ്ദാനുരൂപ്യം സൃഷ്ടിക്കുമ്പോൾ ശബ്ദതത്ത്വം കാര്യമാക്കേണ്ടതില്ല. ക്രമം തെറ്റാതെയുള്ള ആവർത്തനമാണ് പ്രധാനം. ശബ്ദാനുകൂലനം കഴിഞ്ഞാൽ പുനർനിർമ്മാണമാണ് നടത്തേണ്ടത്. ഭാഷകളിൽ ശബ്ദങ്ങൾക്ക് വ്യത്യാസമില്ലെങ്കിൽ പൂർവഭാഷയിലും അതേ ശബ്ദം തന്നെ ആയിരുന്നിരിക്കണം എന്നതാണ് അംഗീകരിക്കപ്പെട്ട തത്ത്വം. ക്/ക് എന്ന അനുകൂലനത്തിന്റെ അടിസ്ഥാനത്തിൽ പ്രാഗ്രൂപത്തിലും *ക് എന്ന ശബ്ദമൂലകം പുനർനിർമ്മിക്കാം. (*എന്ന ചിഹ്നം പ്രാഗ്രൂപത്തെ സൂചിപ്പിക്കുന്നു.) അടുത്ത അനുകൂലനത്തിൽ ക്/ച് എന്ന് കാണാം. അതായത് കന്നഡയിലെ 'ക്' തമിഴിലും മലയാളത്തിലും 'ച്' ആണ്. ഇങ്ങനെയുള്ള സാഹചര്യങ്ങളിൽ പ്രാഗ്രൂപനിർമ്മാണത്തിൽ പരിസരശബ്ദം പരിശോധിക്കുന്നു. തമിഴിലേയും മലയാളത്തിലേയും 'ച്', ജിഹ്വാതലസ്വരങ്ങൾക്ക് മുൻപിൽ വക്രതല ശബ്ദങ്ങൾ പിൻതുടർന്ന് വരാത്തപ്പോൾ മാത്രമാണ് കാണുന്നത്. അതായത് 'ച്'യുടെ സ്ഥാനം പ്രവചനീയമാണ്. പൂർവഭാഷയിൽ ച്/ക് ഇവയിൽ ഏതെങ്കിലും ഒന്നുമാത്രമേ ഉണ്ടായിരുന്നുള്ളൂ എന്ന നിഗമനത്തിലെത്തിച്ചേരുന്നു. ശബ്ദപരിണാമം മൂലം വന്നതാണ് ഈ വ്യത്യാസം. പുനർനിർമ്മാണ പ്രക്രിയയിൽ ജിഹ്വാമൂല വ്യഞ്ജനമായ 'ക്' ജിഹ്വാതല സ്വരത്തിന് മുൻപിൽ ജിഹ്വാതലവ്യഞ്ജനമായി മാറുകയെന്നത് സുഗ്രഹമായതിനാൽ, ശബ്ദാനുകൂലനത്തിൽ പൂർവഭാഷയിൽ 'ക്' ആയിരുന്നിരിക്കണം എന്ന് അനുമാനിക്കാം. മലയാളത്തിലും തമിഴിലും പിന്നീട് 'ച്' ആയി പരിണാമപ്പെട്ടതായിരിക്കാം.\nശബ്ദതത്ത്വത്തേയും ഭൂരിഭാഗം ഭാഷകളിലെ സമാനതകളേയും അടിസ്ഥാനമാക്കി പുനർനിർമ്മാണം നടത്തിയിരുന്നെങ്കിലും ഇവയെ ആസ്പദമാക്കിയുള്ള നിഗമനങ്ങൾ എപ്പോഴും ശരിയാകണമെന്നില്ല. പുനർനിർമ്മാണത്തിൽ ഇവ പരിഗണിക്കാറുണ്ടെങ്കിലും ശബ്ദമൂലക സിദ്ധാന്തത്തിലെ വ്യത്യയം, ആശ്രിതബന്ധം എന്നിവയാണ് അടിസ്ഥാന ഘടകങ്ങൾ. ശബ്ദമൂലകങ്ങളുടെ പുനർനിർമ്മാണംപോലെതന്നെ ശബ്ദമൂലകങ്ങളുടെ വിതരണക്രമം, സന്ധി നിയമങ്ങൾ, രൂപമൂലകതലം തുടങ്ങിയ ഭാഷകളുടെ മൂലകങ്ങളെക്കൂടി പുനർനിർമ്മിക്കാവുന്നതാണ്. ഈ ഭാഷ മുൻപു സംസാരിച്ചിരുന്നവരെപ്പറ്റിയും അവരുടെ സംസ്കാരത്തെപ്പറ്റിയും ചില വിവരങ്ങളും ലഭിച്ചേക്കാം. പ്രാഗ്രൂപത്തിൽ നിന്ന് പുത്രീഭാഷകളിലേക്കുള്ള പരിണാമം സ്വാഭാവികമായ ഭാഷാ പരിണാമ മാർഗങ്ങൾക്കനുസൃതമായിരിക്കണം. പ്രാഗ്രൂപം ഒരു കാലത്ത് പ്രയോഗത്തിലിരുന്നു എന്ന് അനുമാനിക്കുന്നതിനാൽ പുനർനിർമ്മിക്കപ്പെടുന്ന ഭാഷ ഒരു സാധാരണ ഭാഷയോട് സാദൃശ്യമുള്ളതാകണം. പ്രാഗ്രൂപം ഭാഷാഭേദരഹിതമായിരിക്കണമെന്ന് താരതമ്യപഠനത്തിൽ നിഷ്കർഷിക്കുന്നുണ്ടെങ്കിലും ഇത് പ്രായോഗികമാകാനിടയില്ല.\nപൂർവഭാഷയിൽ നിന്ന് പുത്രീഭാഷകളിലേക്കുള്ള പരിണാമം പെട്ടെന്ന് ഉണ്ടാകാനിടയില്ല. പുത്രീഭാഷകളായി പരിണമിക്കുന്നതിനു മുമ്പ് പല ദശകളും പിന്നിട്ടിട്ടുണ്ടാകണം. അതായത് മൂല ദ്രാവിഡഭാഷയ്ക്കും അതിൽനിന്ന് പിരിഞ്ഞിട്ടുള്ള ഓരോ ദ്രാവിഡഭാഷയ്ക്കും തമ്മിലുള്ള ബന്ധങ്ങൾ പലതരത്തിലായിരിക്കാം. അതുപോലെതന്നെ ദ്രാവിഡഭാഷാകുടുംബത്തിലെ സഹോദരീഭാഷകൾ തമ്മിലുള്ള ബന്ധങ്ങളിലും വ്യത്യാസങ്ങൾ കാണാം. പുത്രീഭാഷയിലേക്കുള്ള പരിണാമ പ്രക്രിയയിൽ ഉണ്ടായിട്ടുള്ള ദശകൾ കണ്ടുപിടിക്കാനും താരതമ്യപഠനത്തിൽ സാധ്യമാകുന്നു. ഈ ദശകളെ ആസ്പദമാക്കിയാണ് ഭാഷാ കുടുംബത്തിൽ ഉപവിഭജനം നടക്കുന്നത്. പ്രാഗ്രൂപത്തിൽ വന്നിട്ടുള്ള പൊതുപരിണാമങ്ങളാണ് ഉപവിഭജനത്തിന്റെ അടിസ്ഥാനം. ഇങ്ങനെയുള്ള പൊതുപരിണാമങ്ങളുടെ അടിസ്ഥാനത്തിൽ മൂല ദ്രാവിഡഭാഷയെ ദക്ഷിണ-മധ്യ-ഉത്തര ദ്രാവിഡ ഭാഷകൾ എന്ന് വിഭജിച്ചിരിക്കുന്നു. പൂർവഭാഷയ്ക്ക് ഒട്ടേറെ ഉപവിഭാഗങ്ങളുണ്ടാകാം. അതായത് ദക്ഷിണ ദ്രാവിഡത്തിലെ ഉപ വിഭാഗങ്ങളാണ് തമിഴും മലയാളവും. സന്ദർഭവശാൽ ഉണ്ടാകാവുന്ന പല പൊതുപരിണാമങ്ങളാണ് വിഭജനത്തിന്റെ അടിസ്ഥാനം.\nകടപ്പാട്: കേരള സർക്കാർ ഗ്നൂ സ്വതന്ത്ര പ്രസിദ്ധീകരണാനുമതി പ്രകാരം ഓൺലൈനിൽ പ്രസിദ്ധീകരിച്ച മലയാളം സർ‌വ്വവിജ്ഞാനകോശത്തിലെ താരതമ്യ ഭാഷാശാസ്ത്രപഠനം എന്ന ലേഖനത്തിന്റെ ഉള്ളടക്കം ഈ ലേഖനത്തിൽ ഉപയോഗിക്കുന്നുണ്ട്. വിക്കിപീഡിയയിലേക്ക് പകർത്തിയതിന് ശേഷം പ്രസ്തുത ഉള്ളടക്കത്തിന് സാരമായ മാറ്റങ്ങൾ വന്നിട്ടുണ്ടാകാം.\n"https://ml.wikipedia.org/w/index.php?title=താരതമ്യ_ഭാഷാശാസ്ത്രപഠനം&oldid=3088861" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 16:43, 21 ഫെബ്രുവരി 2019.


Thiruvananthapuram Citizen News-നവരാത്രി ഘോഷയാത്രയ്ക്ക് സുരക്ഷ ഉറപ്പാക്കണം- Mathrubhumi\nനവരാത്രി ഘോഷയാത്രയ്ക്ക് സുരക്ഷ ഉറപ്പാക്കണം\nനെയ്യാറ്റിന്‍കര: പദ്മനാഭപുരത്ത് നിന്നുള്ള നവരാത്രി ഘോഷയാത്രയ്ക്ക് ആവശ്യമായ സുരക്ഷ ഉറപ്പാക്കണമെന്നും മുന്‍വര്‍ഷങ്ങളില് ഉണ്ടായ അസൗകര്യങ്ങള് ഒഴിവാക്കണമെന്നും അയ്യപ്പസേവാ സംഘം താലൂക്ക് കമ്മിറ്റി ആവശ്യപ്പെട്ടു.\nകഴിഞ്ഞകൊല്ലം എഴുന്നള്ളത്തിന് കൊണ്ടുവന്ന ആനയ്ക്ക് കാലില് മുറിവുണ്ടായിരുന്നു. പാറശ്ശാല ക്ഷേത്രത്തില് െവച്ചാണ് ഇത് ശ്രദ്ധയില്‍പ്പെട്ടത്. തുടര്‍ന്ന് മറ്റൊരാനയെ എഴുന്നള്ളത്തിന് എത്തിച്ചിരുന്നു. നെയ്യാറ്റിന്‍കര ശ്രീകൃഷ്ണസ്വാമി ക്ഷേത്രത്തില് ഘോഷയാത്ര എത്തിയപ്പോള് ആര്.സെല്‍വരാജ് എം.എല്.എ., നഗരസഭാ ചെയര്‍മാന് എസ്.എസ്. ജയകുമാര് എന്നിവരെ തടയാനും സംഘര്‍ഷത്തിനും ശ്രമമുണ്ടായി.\nഘോഷയാത്രയെ അനുഗമിച്ച തമിഴ്‌നാട് പോലീസിന് താമസസൗകര്യവും നെയ്യാറ്റിന്‍കരയില് ഒരുക്കിയിരുന്നില്ല. ഇവ പരിഹരിക്കണമെന്ന് അയ്യപ്പസേവാ സംഘം താലൂക്ക് സമിതി, മന്ത്രി രമേശ് ചെന്നിത്തലയുടെ നേതൃത്വത്തില് നവരാത്രി ഘോഷയാത്രയെക്കുറിച്ച് നടന്ന വകുപ്പുതല യോഗത്തിലാണ് ആവശ്യപ്പെട്ടത്. താലൂക്ക് ഭാരവാഹികളായ വി.ശിവന്‍കുട്ടി, ഗ്രാമം പ്രവീണ്, ഒ.പി.അശോക്കുമാര് എന്നിവര് യോഗത്തില് പങ്കെടുത്തു.


കറുത്ത ചരിത്രമുള്ള കാലാപാനി... ഭയത്തിന്റെ പ്രതിപുരുഷനായ ബാറി.. സെല്ലുലാര് ജയിലിലെ പീഡനമുറകള്!! | Independence day special: Andaman Cellular jail – History, facts, location etc. - Malayalam Oneindia\nUpdated: Mon, Aug 13, 2018, 15:00 [IST]\nസ്വാതന്ത്രസമരത്തിന്റെ ആവേശം തല്ലിക്കെടുത്താനായി ആസൂത്രണം ചെയ്തതായിരുന്നു ആൻഡമാനിലെ സെല്ലുലാര് ജയിലിലെ പീഡനമുറകള്. മാനസികമായി തകര്‍ക്കുക, ഓരോ പോരാളിയെയും എന്ന സന്ദേശമായിരുന്നു ജയില് മേധാവികള്‍ക്കുണ്ടായിരുന്നത്. ക്രൂരത പോലും തോറ്റുപോകുമായിരുന്നു ജയില് മോധാവി ഐറിഷുകാരനായ ബാറിയുടെ മുന്നില്. ഭയത്തിന്റെ പ്രതിപുരുഷനായിരുന്നു ബാറി എന്നാണ് പറയപ്പെട്ടിരുന്നത്. 1909 മുതല് 1931 വരെയായിരുന്നു ബാറിയുടെ സെല്ലുലാര് ജയിലിലെ കാലം.\n'നിങ്ങള് ഇവിടെ ആയിരിക്കുമ്പോള് ഞാനാണ് നിങ്ങളുടെ ദൈവം', പുതുതായി വരുന്ന രാഷ്ട്രിയതടവുകാരോട് ബാറി പറഞ്ഞിരുന്നു. .ചങ്ങലക്കിട്ട തടവുകാരെ മൃഗങ്ങളെക്കാളും മോശമായ രീതിയിലാണ് കണ്ടിരുന്നത്. തുറമുഖ നിര്‍മ്മാണം, ജയിലിന്റെയും കെട്ടിടങ്ങളുടെ നിര്‍മ്മാണം എന്നിവയെല്ലാം തടവുകാരെക്കൊണ്ടു ചെയ്യിച്ചിരുന്നു. . കടുത്ത പണി, നല്ല ആഹാരമോ എന്തിന് പ്രഥമിക ആവശ്യങ്ങള്‍ക്കുപോലും നിയന്ത്രണമുണ്ടായിരുന്നു സെല്ലുലാര്‍ജയിലില്. കൂടുതൽ വായിക്കാം...\nകടുത്ത വെയിലില് തൊണ്ട് തല്ലി കയറാക്കണം, ഓയില്‍മില്ലില് ചക്കാട്ടി എണ്ണ എടുക്കണം. കടുത്തജോലികള് ചെയ്തു തളര്‍ന്നാല് വിശ്രമം അനുവദിക്കില്ല. തളര്‍ച്ച കണ്ടാല് അതിക്രൂരമായ പീഡനമാണ് കാത്തിരിക്കുക. നിശ്ചിതസമയത്തിനുളളില് ഏതാനും തടവുകാര് ചേര്‍ന്ന് ചക്കാട്ടി മുപ്പതു പൗണ്ട് വെളിച്ചെണ്ണയോ കടുകെണ്ണയോ എടുക്കണമെന്നുളള, മനുഷ്യന് അസാധ്യമായ കാര്യങ്ങളാണ് ചെയ്യിച്ചിരുന്നത്. കൈകള് ചോരയില് കുതിര്‍ന്ന് തളര്‍ന്നു വീണാല്, അല്പ്പം വെളളം ചോദിച്ചാല്, മാരകമായ ശിക്ഷയാണ് പിന്നാലെ എത്തുക. പ്രാഥമികകൃത്യങ്ങള് നടത്താന് നിശ്ചിതസമയമുണ്ട്. അല്ലാത്തപ്പോള് മണിക്കുറുകളോളം മലവും മൂത്രവും പിടിച്ചു നിര്‍ത്തി വേണം കഠിനമായ പണികള് ചെയ്യേണ്ടത്.\nഒരിക്കല് തന്നോട് മൂന്നു ലിറ്റര് എണ്ണ ഒരുദിവസം ആട്ടാന് അവശ്യപ്പെട്ട ജയിലര് ബാറിയോട്, ഉല്ലാസ്‌കര് ദത്ത എന്ന തടവുകാരന് 'കാളകള്‍ക്കുപോലും രണ്ടുലിറ്ററ കഴിയൂ' എന്ന സത്യം പറഞ്ഞതിന് അദ്ധേഹത്തെ സീലിംഗില് കെട്ടിത്തൂക്കിയിട്ടു. കൈകള്‍ബന്ധിച്ച അവസ്ഥയില് ഏഴുദിവസമാണ് ദത്തക്ക് നില്‍ക്കേണ്ടി വന്നത്. ഒടുവില് കെട്ടഴിച്ചപ്പോള് ബോധരഹിതനായി താഴെവീണ ദത്തക്ക് മനസിന്റെ സമനില നഷ്ടപ്പെടുകയായിരുന്നു. പിന്നീട് ഭ്രാന്താശുപത്രിയിലേക്ക് അദ്ധേഹത്തെ മാറ്റി. എതിര്‍പ്പുയര്‍ത്തുന്ന പലരെയും ഗൂഡമാര്‍ഗ്ഗങ്ങളിലൂടെ മാനസികരോഗികളാക്കി കൊല്ലുന്നതും ജയിലിലെ അജണ്ടയുടെ ഭാഗമായിരുന്നു.\nഅടിമകള്‍ക്ക് തുല്യമായ ഏകാന്തജീവിതം\nഇടുങ്ങിയതാണ് സെല്ലുലാര് ജയിലിലെ തടവുമുറികള്. രാത്രികാലങ്ങളില് കുടിക്കാനുളള ജലം നിറച്ച കൂജയും ഒപ്പം പ്രാഥമിക ആവശ്യങ്ങള് നിറവേറ്റാനുളള ഇടുങ്ങിയ പാത്രവും ഉണ്ടാകും. ഒരുവശത്ത് കുടിവെളളം മറുവശത്ത് സ്വന്തം മാലിന്യം. ഇടുങ്ങിയ പാത്രത്തില് വിസര്‍ജ്ജിക്കുമ്പോള് പകുതി നിലത്തു വീഴുന്ന അവസ്ഥ. എന്തൊരുദുരിതമായിരുന്നു അതെന്ന് സെല്ലുലാര് ജയിലിലെ അനുഭവക്കുറിപ്പുകളില് വി.ഡി. സവര്‍ക്കര് രേഖപ്പെടുത്തിയിട്ടുണ്ട്. സ്വന്തം വിസർജ്യത്തോട് ചേർന്നുറങ്ങേണ്ട അവസ്ഥ എന്നാണ് അദ്ധേഹം ആ നരകയാതനകളെപ്പറ്റി പറഞ്ഞിട്ടുളളത്.\nഅടിമകള്‍ക്ക് തുല്യമായ ഏകാന്തജീവിതം പലരിലും ജീവിതം മടുപ്പുളളതാക്കി. ചിലര്‍ക്ക് മാനസികവിഭ്രാന്തി ഉണ്ടായി, ചിലര് ആത്മഹത്യചെയ്തു. സ്വാതന്ത്രസമരത്തിന്റെ തീച്ചുളയിലേക്ക് ജീവിതം സമര്‍പ്പിച്ച ഇന്ദുഭൂഷണ് റോയി സെല്ലുലാര് ജയിലിലെ നരകജീവിതം മടുത്തിട്ടാണ് ഇരുപത്തിമൂന്നാമത്തെ വയസില് ആത്മഹത്യയില് ആശ്വസവും അഭിമാനവും തേടിയത്. തടവറയിലെ ഇരുമ്പുവെന്റിലേഷനില് ഉടുതുണിയിലാണ് അദ്ധേഹം ജീവിതം ഹോമിച്ചത്. തടവുകാര്‍ക്ക് മേല് മനശാസ്ത്രപരമായ ആധിപത്യമാണ് ജയില് അധികൃതര് ലക്ഷ്യം വെച്ചിരുന്നത്. ജയില് ബ്ലോക്കിനു പുറത്തായാണ് പണിഇടവും, മെസും, തൂക്കുമരവും എല്ലാം സജ്ജീകരിച്ചിരുന്നത്. തൂക്കിലേറ്റുന്ന തടവുകാരന്റെ നിലവിളി മെസില് കേള്‍ക്കാനാവുമായിരുന്നു.\nഭയപ്പെടുത്തി തകര്‍ക്കാനുള്ള ശ്രമം\nഭക്ഷണം കഴിക്കുമ്പോള്, വലിയൊരു ലക്ഷ്യത്തിനായി ഒരേ മനസോടെ പ്രവര്‍ത്തിച്ചിരുന്ന സഹയാത്രികന്റെ നിലവിളി കാതില് വീഴുമ്പോള് ഉണ്ടാകുന്ന ഉളളുരുക്കമാണ് ജയില് അധികാരികള് ലക്ഷ്യമാക്കിയത്. സ്വാതന്ത്ര്യത്തിനു വേണ്ടി പോരാടുമ്പോള് പരസ്പരം ഉളളില് നിന്നുണരുന്ന ഐക്യബോധം അത്രത്തോളം ശക്തമായിരുന്നു. അതായിരുന്നു അവര്‍ക്ക് ഭയപ്പെടുത്തി തകര്‍ക്കേണ്ടിയിരുന്നതും. തൂക്കിക്കൊല്ലുന്നവരുടെ മൃതദേഹം കയറഴിച്ച് കടലിലേക്ക് തളളാനുളള രീതിയിലായിരുന്നു തൂക്കുമരം തയ്യാറാക്കിയിരുന്നത്.\nപോര്‍ട്ട് ബ്ലെയറിന്റെ സ്വയം പ്രഖ്യാപിതദൈവം എന്നാണ് ജയിലര് ഡേവിഡ് ബെറിയെപ്പറ്റി ജയില് മോചിതനായപ്പോള് സവര്‍ക്കര് രേഖപ്പെടുത്തിയത്. സെല്ലുലാര് ജയിലില് അടക്കപ്പെട്ടപ്പോള് ഉണ്ടായ മാനസികാവസ്ഥ അദ്ധേഹം വിശദികരിക്കുന്നുണ്ട്- 'ജയിലിന്റെ കവാടം പിന്നില് കൊട്ടിയടക്കപ്പെട്ടപ്പോള് മരണത്തിന്റെ താടിയെല്ലുകള്‍ക്കിടയില് പെട്ട അനുഭവമാണ് ഉണ്ടായത്. ഡേവിഡ് ബാറി കടന്നു വന്നപ്പോള് സെല്ലുലാര്‍ജയിലിലെ വാര്‍ഡന്‍മാര്‍ക്കിടയില് നിന്നും അടക്കിപ്പിടിച്ച ശബ്ദങ്ങള് കേള്‍ക്കാമായിരുന്നു. ഒന്നും അയാള്‍ക്കപ്പുറം ക്രൂരമായിരുന്നില്ല.\nസെല്ലുലാര് ജയില് ശ്രദ്ധാകേന്ദ്രമാകുന്നത്\nഒരുഹ്യദയവും അത്രത്തോളം കഠിനവും ആയിരുന്നില്ല'. ജയിലറെക്കാണുമ്പോള് എന്റെ മുഖഭാവവും ആകാംക്ഷയും എന്തെന്നറിയാന് വാര്‍ഡന്മാര് ആകാംക്ഷഭരിതരായിരുന്നുവെന്നും സവര്‍ക്കര് രേഖപ്പെടുത്തിയിട്ടുണ്ട്. സമൃദ്ധമായ ജീവിതമായിരുന്നു ജയില് ജീവനക്കാരായ ബ്രിട്ടിഷുകാരുടേത്. റോസ്‌ഐലന്‍ഡിലെ അവരുടെ ജീവിതം സിമ്മിംഗ്പൂളും ക്ലബ്ബ്‌ഹോസും ബേക്കറിയും സര്‍വ്വ സൗകര്യങ്ങളും അടങ്ങിയതായിരുന്നു. കല്ലും കട്ടയും പുല്ലും നിറഞ്ഞ മോശം ഭക്ഷണവും പ്രഥമിക കാര്യങ്ങള്‍ക്കുളള പരിമിതികളും തടവുകാരെ നിരാഹാരസമരത്തിലെത്തിച്ചു. ഈ സമരമാണ് സെല്ലുലാര് ജയിലിന്റെ അന്ത്യത്തിനു കാരണമായതും. 1930 കളില് തടവുകാര് തുടങ്ങിയ നിരാഹാരസമരത്തോടെ സെല്ലുലാര് ജയില് ശ്രദ്ധാകേന്ദ്രമായി.\nക്രമേണ നിരാഹാരസമരം കൂടുതല് തടവുകാര് ഏറ്റെടുക്കുകയായിരുന്നു. ഭഗതസി്ംഗിന്റെ അനുയായിയായിരുന്ന മഹാവീര്‍സിംഗ് നിരാഹാരസമരത്തിനു മുന്നിലുണ്ടായിരുന്നു. നിരാഹാരസമരം ശക്തമായതോടെ നിര്‍ബന്ധിച്ച് ഭക്ഷണം കഴിപ്പിക്കുക എന്നതായി ജയില് മേധാവിയുടെ തീരുമാനം. ക്രൂരമായിരുന്നു നിരാഹാരസത്യഗ്രഹികളോട് ജയില് അധികൃതര് ചെയ്തകാര്യങ്ങള്. പിടിച്ചുകെട്ടിയിട്ട് ട്യൂബു തൊണ്ടയിലൂടെ കയറ്റി ഭക്ഷണം ഉളളിലേക്കെത്തിച്ചു. നീചമായ ചെയ്തികളില് മഹാവീര്‍സിംഗിന് ജീവന് നഷ്ടമായി. ശ്വാസകോശത്തില് പാല് കയറി ന്യുമോണിയ ബാധിച്ചായിരുന്നു ആ ജീവന് നഷ്ടമായത്. മഹാവീറിനൊപ്പം തന്നെ മറ്റു രണ്ട് ധീരദേശസ്‌നേഹികളും ഇതേഅവസ്ഥയില് മരണപ്പെട്ടു. മൃതദേഹം കടലില് കെട്ടിത്താഴ്ക്കുകയായിരുന്നു. മരണം മറ്റുളളവര് അറിയുന്നതുപോലും രണ്ടുദിവസം കഴിഞ്ഞ്.\n1937-38 കാലഘട്ടത്തില് സെല്ലുലാര് ജയിലിലെ ക്രൂരതകള് പുറത്തായതോടെ ഇന്ത്യയില് അത് ചലനങ്ങള് സൃഷ്ടിച്ചു. മഹാത്മാഗാന്ധിയും രവീന്ദ്രനാഥടാഗോറും രംഗത്തെത്തി. സമ്മര്‍ദ്ദങ്ങള്‍ക്കൊടുവില് ലോര്‍ഡ്‌ലിറ്റിന്‍ഗോ ഒടുവില് ഉത്തരവിറക്കി- സെല്ലുലാര്‍ജയിയിലെ തടവുകാരെ നാട്ടിലേക്ക് തിരിച്ചയക്കുന്നു. 1938ല് അവസാനത്തെ തടവുകാരെയും നാട്ടിലേക്ക് തിരിച്ചയച്ചു. 1942-ല് ആന്‍ഡമാന് പ്രദേശം ജപ്പാന്‍കാരുടെ അധീനതയില് ആയി. അക്കാലത്ത് സുഭാഷ്ചന്ദ്രബോസ് ഇവിടം സന്ദര്‍ശ്ശിച്ചിരുന്നു.\nജപ്പാന് ആധിപത്യകാലത്ത് സെല്ലുലാര്‍ജയിലിന്റെ ഭാഗങ്ങള് തകര്‍ക്കപ്പെട്ടു. ബ്രിട്ടിഷ് തടവുകാരെ പാര്‍പ്പിക്കാനുളള ഇടമായാണ് ജപ്പാന് ഇവിടം അക്കാലത്ത് ഉപയോഗിച്ചിരുന്നത്. പിന്നീട് ബ്രിട്ടന് ആന്‍ഡമന് തിരിച്ചു പിടിച്ചു. സ്വാതന്ത്ര്യാനന്തരം ആന്‍ഡമന് നിക്കാബര് ദ്വീപസമൂഹം ഇന്‍ഡ്യയുടെ ഭാഗമായി. 1969മുതല് സെല്ലുലാര് ജയില് ഇന്‍ഡ്യയുടെ ദേശിയസ്മാരകമാണ്. തടവുകാരെ പാര്‍പ്പിച്ചിരുന്ന ഏഴു വിംഗുകളില് മൂന്നു വിംഗുകളും ടവറും മാത്രമാണ് കാലത്തെ അതിജീവിച്ചത്.ധാരാളം ആളുകള് കാഴ്ചക്കാരായി ഇവിടേക്കെത്തുന്നു. സ്വാതന്ത്ര്യസമരസേനാനികളുടെ ചിത്രങ്ങളും എക്‌സിബിഷന് ഗ്യാലറിയും ഇവിടെ ഗ്രൗണ്ട് ഫ്‌ളാറിലാണുളളത്.\nഫസ്റ്റ്ഫ്‌ളോറില് ആര്‍ട്ട്ഗ്യാലറിയും നേതാജി ഗാലറിയുമാണ് ഉളളത്. ഈ ജയിലിനു മുന്നിലായി ഒരു ആല്‍മരമുണ്ട്. ഒന്നരനൂറ്റാണ്ടുകളുടെ ത്യഗങ്ങളുടെയും ക്രൂരതകളുടെയും നേര്‍സാക്ഷിയാണ് ഈ വടവൃക്ഷം. ജയില് നിര്‍മ്മാണകാലത്ത് മഴുവിനെ അതിജീവിച്ച ഈ ആലിന്റെ കാഴ്ചപ്പാടിലൂടെയാണ് സെല്ലുലാര് ജയിലിന്റെ കഥപറയുന്ന ലൈറ്റ് ആന്റ് സൗണ്ട്‌ഷോ അരങ്ങേറുന്നത്.കണ്ണുനയാതെ മനസിടറാതെ ഒരു ഇന്‍ഡ്യക്കാരനും ഈ ജയിലിന്റെ കഥകേട്ടിരിക്കാനാവില്ല.\nസെല്ലുലാര് ജയിലിലെ കാലം തളംകെട്ടിനില്‍ക്കുന്ന തടവറകള് സഹനത്തിന്റെയും ത്യാഗത്തിന്റെയും നേര്‍സാക്ഷ്യങ്ങളാണ്. ഇവിടെ നമ്മുടെ ധീരദേശാഭിമാനികള് അനുഭവിച്ച വേദനകള് ഓരോ മനുഷ്യന്റെയും മനസിനെ പേരിടാനാവാത്ത ഒരു വികാരത്തിലേക്കെത്തിക്കും. അമര്‍ഷമാണോ, നൊമ്പരമാണോ, നിസഹായതയാണോ, സ്വയം വിമര്‍ശനമാണോ സെല്ലുലാര് ജയില് കാഴ്ചക്കാരനില് ഉണര്‍ത്തുന്നത് എന്നറിയാത്ത അവസ്ഥ. അത്രത്തോളം തീവ്രമാണ് ഇവിടെയെത്തുന്ന ഓരോരുത്തരിലും അനുഭവമാകുന്നത്.ആര്‍ക്കൊക്കെയോ വേണ്ടി അവര് അനുഭവിച്ച കൊടും പീഡനങ്ങള് ഹൃദയത്തില് കുത്തിക്കയറുന്ന അവസ്ഥ. സ്വാതന്ത്രത്തിന്റെ വില എത്ര വലുതെന്ന ഓര്‍മ്മകളുണര്‍ത്താന് പോരുന്ന ഒരു സ്മാരകമാകുന്നു സെല്ലുലാര് ജയില്.\nIndependence day special: Andaman Cellular jail – History, facts, location etc.


ഹൃതിക് റോഷനും സൂസെന് ഖാനും വീണ്ടും വിവാഹിതരാകുന്നു ? • ഇ വാർത്ത | evartha\nഹൃതിക് റോഷനും സൂസെന് ഖാനും വീണ്ടും വിവാഹിതരാകുന്നു ?\nബോളിവുഡ് താരം ഹൃതിക് റോഷനും സൂസെന് ഖാനും വീണ്ടും ഒരുമിക്കുന്നുവെന്ന വാര്‍ത്ത ഒരു ഇടവേളയ്ക്ക് ശേഷം പിന്നെയും ഗോസിപ്പ് കോളങ്ങളില് നിറയുകയാണ്. ഇരുവരും ഒരുമിച്ചുള്ള ഫോട്ടോകള് സോഷ്യല് മീഡിയയില് അടുത്ത കാലത്ത് പ്രചരിക്കപ്പെട്ടു.\nമക്കളായ ഹൃഷാനും ഹൃതാനുമൊരുമിച്ച് അവധിക്കാലം ആഘോഷിച്ച ചിത്രങ്ങളും വീഡിയോയും ഹൃതിക് റോഷനും സൂസെനും ഇന്‍സ്റ്റഗ്രാമില് പോസ്റ്റ് ചെയ്തിരുന്നു. ഇതിനെ ചുറ്റിപ്പറ്റിയാണ് പുതിയ വാര്‍ത്തകള് ഉടലെടുത്തിരിക്കുന്നത്. എന്നാല് ഹൃതിക് റോഷന്റെ അടുത്ത സുഹൃത്ത് ഈ വാര്‍ത്ത നിഷേധിച്ച് രംഗത്തെത്തി.\n‘ഹൃതിക്കും സൂസെന്നും ഏറ്റവും നല്ല സുഹൃത്തുക്കളാണ്. ആ സൗഹൃദത്തിന് ഒരു കോട്ടവും ഇതുവരെയും സംഭവിച്ചിട്ടില്ല. വീണ്ടും വിവാഹിതരാകാന് തീരുമാനിച്ചാല് അത് അവര് തന്നെ വ്യക്തമാക്കും. വെറുതെ തോക്കില് കയറി വെടിവയ്ക്കരുത്. അവര് നല്ല മാതാപിതാക്കളാണ്.\nഅച്ഛന്റേയും അമ്മയുടേയും കടമ കൃത്യമായി നിറവേറ്റുന്നു. മക്കള്‍ക്ക് നല്‍കാന് കഴിയുന്ന സന്തോഷകരമായ നിമിഷങ്ങള് ഇരുവരും ഒഴിവാക്കാറില്ല.’ സുഹൃത്ത് വ്യക്തമാക്കി. 2016ലും ഇത്തരത്തില് ഒരു വാര്‍ത്ത ഉണ്ടായിരുന്നു. അന്ന് അത് നിഷേധിച്ച് സൂസെന് തന്നെയാണ് രംഗത്ത് വന്നത്.\n‘തെറ്റിദ്ധരിപ്പിക്കുന്ന വാര്‍ത്തകള് പരത്തരുതെന്ന് ഞാന് നിങ്ങളോട് അപേക്ഷിക്കുകയാണ്. ഹൃത്വിക്കുമായി ഇനിയൊരു മുന്നോട്ടുള്ള ജീവിതം ഉണ്ടാകില്ല. പക്ഷേ, ഞങ്ങള് എന്നും നല്ല സുഹൃത്തുക്കളായിരിക്കും.’ സൂസെന് വ്യക്തമാക്കി. നാലു വര്‍ഷത്തെ പ്രണയത്തിന് ശേഷം 2000ലാണ് ഹൃതിക് റോഷനും സൂസെന് ഖാനും വിവാഹിതരായത്. 2013ല് ഇരുവരും പിരിയുകയും തൊട്ടടുത്ത വര്‍ഷം നിയമപരമായി ബന്ധം വേര്‍പെടുത്തുകയും ചെയ്തു.


ശബരിമലയില് കോള വെന്‍ഡിങ് മെഷീന് നിരോധനം :: Janmabhumi Daily\nWednesday 23 November 2016 11:06 pm IST\nശബരിമല: ശബരിമലയിലെ വ്യാപാരസ്ഥാപനങ്ങളില് കൊക്കക്കോള വെന്‍ഡിങ് മെഷീന് നിരോധനം. ഭക്ഷ്യസുരക്ഷാ വിഭാഗമാണ് വെന്‍ഡിങ് മെഷീനുകള് നിരോധിച്ച് ഉത്തരവായത്. 'പ്ലാസ്റ്റിക് കുപ്പികള് മലയിറങ്ങി; മലകയറുന്ന ടിന് ബോട്ടിലുകള്' എന്ന പേരില് ജന്മഭൂമി പ്രസിദ്ധീകരിച്ച വാര്‍ത്തയെ തുടര്‍ന്നായിരുന്നു നടപടി. പമ്പമുതല് സന്നിധാനം വരെയുള്ള 12 കടകളിലാണ് വെന്‍ഡിങ് മെഷീനുകള് ഉപയോഗിക്കാന് ദേവസ്വം ബോര്‍ഡ് അനുമതി നല്‍കിയിരുന്നത്. മെഷീനില്‍നിന്നു വിതരണം ചെയ്യുന്ന പാനീയങ്ങളുടെ ഗുണനിലവാരം പരിശോധിക്കാതെയാണ് വിതരണം ചെയ്തിരുന്നതെന്ന് ഉത്തരവില് പറയുന്നു. പാനീയ നിര്‍മ്മിതിക്ക് ഉപയോഗിക്കുന്ന കാര്‍ബണ് ഡയോക്‌സൈഡ്, ജലം, മറ്റ് കൂട്ടുകള് എന്നിവയുടെ സ്രോതസ്സുകളും പരിശോധിച്ചിരുന്നില്ല. കുത്തക ലേലത്തിലൂടെ ദേവസ്വം ബോര്‍ഡാണ് കടകളില് വെന്‍ഡിങ് മെഷീനുകള് സ്ഥാപിക്കന് അനുമതി നല്‍കിയത്. ഈ അനുമതിയുടെ പേരില് കൊക്കക്കോള, പെപ്‌സി, സ്പ്രിന്റ്, മൗണ്‍ടന് ഡ്യു, പെപ്സി, സെവനപ്പ് തുടങ്ങിയ ശീതള പാനീയങ്ങളുടെ ടിന് ബോട്ടിലുകളും വിപണനം നടത്തിയിരുന്നു. ഇതിനെതിരെ ബിജെപി സംസ്ഥാന സെക്രട്ടറി അഡ്വ. ബി ഗോപാലകൃഷ്ണനാണ് ആദ്യമായി സന്നിധാനത്ത് വാര്‍ത്താ സമ്മേളനം വിളിച്ചുചേര്‍ത്തത്.. പ്ലാസ്റ്റിക് കുപ്പികളേക്കാള് വിപത്തേറിയതാണ് ടിന് ബോട്ടിലുകള്. ഇവ പരിസ്ഥിതിക്ക് കനത്ത ആഘാതമാണ് നല്‍കുന്നത്. വനമേഖലയില് വലിച്ചെറിയുന്ന ബോട്ടിലുകള് തുരുമ്പെടുത്ത് അപകടകാരികളായി മാറുന്നുണ്ട്.


സമ്മര്‍ദമുണ്ട്; പക്ഷേ, കിരീടത്തില് കുറഞ്ഞതൊന്നും പ്രതീക്ഷിക്കുന്നില്ല - സീസണ് | seesan| kerala santosh trophy team\nസമ്മര്‍ദമുണ്ട്; പക്ഷേ, കിരീടത്തില് കുറഞ്ഞതൊന്നും പ്രതീക്ഷിക്കുന്നില്ല - സീസണ്\nJan 29, 2019, 06:10 PM IST\nനാല് സന്തോഷ് ട്രോഫികളുടെ അനുഭവസമ്പത്തുള്ള സീസണ് കഴിഞ്ഞ വര്‍ഷം കിരീടം നേടിയ ടീമിന്റെ വൈസ് ക്യാപ്റ്റനുമായിരുന്നു.\n''ആരാധകരുടെ പ്രതീക്ഷകള് ഏറെയുള്ളതിനാല് സമ്മര്‍ദമുണ്ട്. നിലവിലെ ചാമ്പ്യന്‍മാരാണെന്നതിനാല് പ്രത്യേകിച്ചും. എന്നാല്, ഒത്തൊരുമയോടെ കളിക്കുന്ന ടീമാണ് നമ്മുടേത്. കിരീടത്തില് കുറഞ്ഞതൊന്നും പ്രതീക്ഷിക്കുന്നില്ല.''\nഏതാനും വാക്യങ്ങള് കൊണ്ട് കേരളത്തിന്റെ ഇത്തവണത്തെ സന്തോഷ് ട്രോഫി ക്യാപ്റ്റന് എസ്. സീസണ് ടീമിന്റെ സാധ്യതകളുടെയും പ്രതീക്ഷകളുടെയും രൂപരേഖ വരച്ചിട്ടു. കളിയെ കുറിച്ചുള്ള അളന്നുമുറിച്ച ഈ ധാരണ തന്നെയാകും സീസണെ ഇത്തവണത്തെ സന്തോഷ് ട്രോഫി ടീമിന്റെ നായകനാക്കാന് പരിശീലകന് വി.പി ഷാജിയെ പ്രേരിപ്പിച്ച പ്രധാന ഘടകവും.\nനാല് സന്തോഷ് ട്രോഫികളുടെ അനുഭവസമ്പത്തുള്ള സീസണ് കഴിഞ്ഞ വര്‍ഷം കിരീടം നേടിയ ടീമിന്റെ വൈസ് ക്യാപ്റ്റനുമായിരുന്നു. കിരീടം നേടിയ ടീമിന്റെ ഭാഗമായതിനൊപ്പം ഇത്തവണ ടീമിനെ നയിക്കാനും അവസരം ലഭിച്ചതില് ഏറെ സന്തോഷമുണ്ടെന്ന് ഈ മിഡ്ഫീല്‍ഡര് പറയുന്നു. ഇന്ന് പ്രഖ്യാപിച്ച ഇരുപതംഗ ടീമിനെ കുറിച്ചും സീസണ് നിറഞ്ഞ പ്രതീക്ഷ.\n''ടീമില് പരിചയസമ്പന്നര്‍ക്കൊപ്പം തന്നെ യുവതാരങ്ങളുമുണ്ട്. അണ്ടര് 21-ല്‍നിന്ന് വന്നവര് മികവുള്ളവരാണ്. എല്ലാ പൊസിഷനുകളിലും സീനിയര് താരങ്ങളും ജൂനിയര് താരങ്ങളുമുണ്ട് എന്നതാണ് പ്രത്യേകത. തിരുവനന്തപുരത്തും എറണാകുളത്തുമായി നടന്ന ക്യാമ്പോടെ ടീം സെറ്റായിട്ടുണ്ട്. എല്ലാവരും ഒത്തൊരുമിച്ച് കളിക്കുന്നു എന്നതാണ് ടീമിനെ സംബന്ധിച്ച് ഏറ്റവും പോസിറ്റീവായ കാര്യം.''\n''മികച്ച കോച്ചിങ് സ്റ്റാഫാണ് നമുക്കുള്ളത്. കോച്ച് ഷാജി സാര് കളിക്കാരനെന്ന നിലയിലും പരിശീലകനെന്ന നിലയിലും പരിചയസമ്പന്നനായ ആളാണ്. അസിസ്റ്റന്റ് കോച്ച് മില്‍ട്ടണ് സാറും ഗോള് കീപ്പിങ് കോച്ച് സുബീഷ് സാറുമെല്ലാം മികച്ച പിന്തുണയാണ് നല്‍കുന്നത്.''\nകിരീടം നിലനിര്‍ത്തുക എന്നതാണ് ലക്ഷ്യമെങ്കിലും ഇപ്പോള് ഫസ്റ്റ് റൗണ്ടിനെ കുറിച്ച് മാത്രമാണ് ചിന്തിക്കുന്നതെന്നും സീസണ് പറയുന്നു. ''ആദ്യ മത്സരം തെലങ്കാനയുമായിട്ടാണ്. ജയത്തോടെ തുടങ്ങണമെന്നാണ് ആഗ്രഹം. എന്നാല്, സൗത്ത് സോണ് മത്സരങ്ങളില് കാര്യങ്ങള് അത്ര എളുപ്പമല്ല. തെലങ്കാന മികച്ച ടീമാണെങ്കില് ഗ്രൂപ്പിലെ മറ്റൊരു ടീമായ സര്‍വീസസ് കടുത്ത എതിരാളികളാണ്. പോണ്ടിച്ചേരിയും തള്ളിക്കളായാവുന്നവരല്ല. എല്ലാ മത്സരങ്ങളും ജയിച്ച് മുന്നേറുക എന്നതാണ് ലക്ഷ്യം.''\nതിരുവനന്തപുരം പൊഴിയില് സ്വദേശിയാണ് എസ്.ബി.ഐ താരമായ സീസണ്. അച്ഛന് സിലുവ പിള്ള മത്സ്യത്തൊഴിലാളിയാണ്. അമ്മ റാണി. അനിയന് ഷിനു കര്‍ണാടക സന്തോഷ് ട്രോഫി ക്യാമ്പിലുണ്ട്. ജ്യേഷ്ഠന് ഗില്‍ബെര്‍ട്ട് ഡെക്കാത്തലണില് മാനേജറാണ്.\nContent Highlights: seesan to lead kerala in santosh trophy team\nബൂട്ടിടാതെ കളിച്ചു തുടങ്ങിയ മലയാളികള്\nവി.പി ഷാജി വീണ്ടും കേരള ടീം പരിശീലകന്; സന്തോഷ് ട്രോഫി നിലനിര്‍ത്താന് കേരളം\nKerala bags Santhosh trophy


നല്ലത് ചെയ്ത പൊലീസുകാരന് സസ്‌പെന്‍ഷന്; കൊച്ചി ഡിപിസി ഐശ്വര്യ ഡോങ്‌റെ വീണ്ടും വിവാദത്തില് - Keralabhooshanam Daily നല്ലത് ചെയ്ത പൊലീസുകാരന് സസ്‌പെന്‍ഷന്; കൊച്ചി ഡിപിസി ഐശ്വര്യ ഡോങ്‌റെ വീണ്ടും വിവാദത്തില്\nHome/NEWS/BREAKING NEWS/നല്ലത് ചെയ്ത പൊലീസുകാരന് സസ്‌പെന്‍ഷന്; കൊച്ചി ഡിപിസി ഐശ്വര്യ ഡോങ്‌റെ വീണ്ടും വിവാദത്തില്\nകൊച്ചി: പോലീസ് സ്റ്റേഷനില് കോഫീ വെന്‍ഡിംഗ് മെഷീന് സ്ഥാപിക്കാന് മുന്‍കൈ എടുത്ത പൊലീസുകാരനെ ഡിസിപി സസ്‌പെന്‍ഡ് ചെയ്തു. കൊച്ചി ഡെപ്യൂട്ടി കമ്മീഷണര് ഐശ്വര്യ ഡോങറെയുടേതാണ് വിവാദ നടപടി. മേലുദ്യോഗസ്ഥരെ അറിയിക്കാതെ ഉദ്ഘാടനം നടത്തിയെന്നും മാധ്യമങ്ങള്‍ക്ക് അഭിമുഖം നല്‍കിയതിനുമാണ് സസ്‌പെന്‍ഷനെന്നാണ് ഉത്തരവില് പറയുന്നത്.\nകളമശ്ശേരി പൊലീസ് സ്റ്റേഷനില് കോഫീ വെന്‍ഡിംഗ് മെഷീന് സ്ഥാപിക്കാന് മുന്‍കൈ എടുത്ത പൊലീസുകാരനെയാണ് ഡിസിപി സസ്‌പെന്‍ഡ് ചെയ്തത്. സിവില് പൊലീസ് ഓഫീസര് സി പി രഘുവിനെതിരെയാണ് നടപടി. ഉത്തരവാദിത്വമുള്ള ചുമതല പൊലീസ് സ്റ്റേഷനില് ഉണ്ടായിരുന്നിട്ടും അത് ചെയ്യാതെയും മേലുദ്യോഗസ്ഥരെ അറിയിക്കാതെയും ആയിരുന്നു കോഫീ വെന്‍ഡിംഗ് മെഷീന്റെ ഉദ്ഘാടനം നടത്തിയത്. മാധ്യമങ്ങളുമായി വിവരങ്ങള് പങ്കുവെയ്ക്കുകയും ചെയ്തു. ഇതിനൊന്നും അനുമതിയും വാങ്ങിയിരുന്നില്ലെന്നു ഉത്തരവില് പറയുന്നു. സ്‌പെഷ്യല് ബ്രാഞ്ച് ഇതു സംബന്ധിച്ച് അന്വേഷണം നടത്തി റിപ്പോര്‍ട്ട് സമര്‍പ്പിച്ചിരുന്നു. ഇതിന്റെ കൂടി അടിസ്ഥാനത്തിലാണ് നടപടി.\nസംസ്ഥാനത്ത് ആദ്യമായി ഒരു പൊലീസ് സ്റ്റേഷന് കൂടുതല് ജനസൗഹൃദമാക്കാന് സ്റ്റേഷനില് എത്തുന്നവര്‍ക്ക് ചായയും ബിസ്‌കറ്റും തണുത്ത വെള്ളവും നല്‍കുന്ന പദ്ധതി നടപ്പാക്കിയതിന് ഉയര്‍ന്ന ഉദ്യോഗസ്ഥരില് നിന്നുള്‍പ്പെടെ അഭിനന്ദനങ്ങള് ലഭിച്ചിരുന്നു. തൊട്ടു പിന്നാലെ ഉച്ചയോടെയെത്തിയ സസ്‌പെന്‍ഷന് ഓര്‍ഡര് പൊലീസുകാരെ ഞെട്ടിച്ചിട്ടുണ്ട്. സ്വന്തം പോക്കറ്റില്‍നിന്നും സഹപ്രവര്‍ത്തകരില്‍നിന്നും പണം കണ്ടെത്തിയായിരുന്നു രഘു പദ്ധതി നടപ്പാക്കിയത്. മേലുദ്യോഗസ്ഥരെ വിവരം അറിയിക്കുകയും ചെയ്തിരുന്നതായാണു വിവരം. പൊലീസ് പൊതുജനങ്ങളുമായി സൗഹൃദത്തിലാകണമെന്ന ഡിജിപി ലോക്‌നാഥ് ബെഹ്‌റയുടെ നിര്‍ദേശം പാലിക്കുക കൂടിയാണ് ചെയ്തിരിക്കുന്നതായിരുന്നു ഇക്കാര്യത്തില് പൊലീസ് നിലപാട്.\nഅതേ സമയം ഉദ്ഘടനത്തിനു ഡിസിപി യെ ക്ഷണിക്കാതിരുന്നതിനാലാണ് സസ്‌പെന്‍ഷന് എന്നാണ് പൊലീസുകാരുടെ സംസാരം. സ്റ്റേഷനില് പരാതിയുമായി എത്തുന്നവര്‍ക്ക് വേണ്ടിയായിരുന്നു സൗകര്യങ്ങള് സ്ഥാപിച്ചത്. കൊച്ചി ഡിസിപി ഐശ്വര്യ ഡോങറെ ഇതാദ്യമായല്ല വിവാദങ്ങള് ഉയര്‍ത്തുന്നത്. നേരത്തെ ഒരു പൊലീസ് സ്റ്റേഷന് സന്ദര്‍ശിച്ചപ്പോള് തിരിച്ചറിയാതിരുന്ന വനിതാ പോലീസുകാരിക്കെതിരെയും ഇവര് നടപടി എടുത്തിരുന്നു. ഇതിനെ ന്യായീകരിച്ച ഐശ്വര്യയുടെ നടപടി വീണ്ടും വിവാദമായി. ഇതിനെത്തുടര്‍ന്ന് കമ്മീഷണര് താക്കീത് ചെയ്തിരുന്നു.\nമഫ്തി വേഷത്തിലെത്തിയപ്പോള് പൊലീസ് സ്റ്റേഷനിലേക്കു കടത്തിവിടാതെ തടഞ്ഞ പൊലീസുകാരിക്കെതിരെ ശിക്ഷാ നടപടി സ്വീകരിച്ചത് സേനയില് ചര്‍ച്ചയായിരുന്നു. കഴിഞ്ഞ ദിവസം എറണാകുളം നോര്‍ത്തിലെ വനിതാ സ്റ്റേഷനില് കയറിപ്പോകാന് ശ്രമിച്ചപ്പോഴായിരുന്നു പാറാവിലുണ്ടായിരുന്ന വനിതാ പൊലീസ് തടഞ്ഞത്.\nഅടുത്തിടെ ചുമതലയേറ്റെടുത്ത ഉദ്യോഗസ്ഥ യൂണിഫോമിലല്ലാത്തതിനാലും മാസ്‌ക് ധരിച്ചതിനാലും തിരിച്ചറിയാനുള്ള സാധ്യത കുറവായിരുന്നു. കൊവിഡ് പ്രോട്ടോക്കോള് നിലനില്‍ക്കുന്നതിനാല് സ്റ്റേഷനകത്തേക്ക് ആളുകളെ കയറ്റുന്നതിലും നിയന്ത്രണമുണ്ട്. ഇതെല്ലാം കണക്കാക്കുമ്പോള് വനിതാ പോലീസുകാരിക്ക് സംഭവിച്ച അബദ്ധം മാപ്പാക്കാമായിരുന്നു എന്നായിരുന്നു അന്ന് പോലീസുകാര് ചൂണ്ടിക്കാട്ടിയ വാദം.


ഡി.ജി.പി പട്ടികയില് ടോമിന് തച്ചങ്കരി പുറത്ത് - കണ്ണൂരാൻ വാർത്ത\nHome Unlabelled ഡി.ജി.പി പട്ടികയില് ടോമിന് തച്ചങ്കരി പുറത്ത്\nസംസ്ഥാനത്തെ പുതിയ ഡി.ജി.പി നിയമന പട്ടികയില് നിന്ന് ടോമിന് തച്ചങ്കരി പുറത്ത്. യു പി എസ് സി യോഗമാണ് തച്ചങ്കരിയെ ഒഴിവാക്കിയത്. സുദേഷ് കുമാര്, ബി സന്ധ്യ, അനില്‍കാന്ത് എന്നിവരെയാണ് അന്തിമ പട്ടികയില് ഉള്‍പ്പെടുത്തിയത്. ഇതില് ഡി.ജി.പി റാങ്കുള്ളത് സുദേഷ് കുമാറിനും സന്ധ്യക്കുമാണ്. അനില്‍കാന്തിന് എ ഡി ജി പി റാങ്കാണുള്ളത്.\nസീനിയോറിറ്റിയിൽ ഒന്നാം സ്ഥാനത്തുണ്ടായിരുന്ന അരുണ്‍കുമാര് സിന്‍ഹ ഡി.ജി.പി സ്ഥാനത്തേക്ക് വരാന് താത്പര്യമില്ലെന്ന് അറിയിച്ചതിനാല് അദ്ദേഹത്തെ പട്ടികയില് നിന്ന് ഒഴിവാക്കി.\nഈ മൂന്ന് പേരുടെ പട്ടിക കേന്ദ്ര ആഭ്യന്തര മന്ത്രാലയം സംസ്ഥാന സര്‍ക്കാറിന് നല്‍കും. ഇതില് നിന്ന് ഒരാളെ ലോക്‌നാഥ് ബെഹ്‌റയുടെ പിന്‍ഗാമിയായി സംസ്ഥാന സര്‍ക്കാറിന് നിയമിക്കാം. ഡി ജി പി റാങ്കുള്ള സുദേഷ് കുമാറും സന്ധ്യയും വേണ്ടന്ന് സംസ്ഥാന സര്‍ക്കാര് തീരുമാനിച്ചാല് മാത്രമാണ് അനില്‍കാന്തിന് അവസരം ലഭിക്കുക


മേജർ രവി ചിത്രത്തിൽ മോഹൻലാലിനൊപ്പം നിക്കി ഗല്‍റാണിയും – IAMREXJOE.COM\nമേജർ രവി ചിത്രത്തിൽ മോഹൻലാലിനൊപ്പം നിക്കി ഗല്‍റാണിയും\nDecember 17, 2016 by Rex Joe, posted in major ravi, Mohanlal\nമേജര് രവി മോഹന്‍ലാലിനെ നായകനാക്കി ഒരുക്കുന്ന ‘1971: ബിയോണ്ട് ബോർഡേസി’ല് തെന്നിന്ത്യന് സുന്തരി നിക്കി ഗല്‍റാണിയും. ചിത്രത്തില് അല്ലു സിരിഷിന്റെ പ്രണയിനിയുടെ വേഷത്തിലാണ് നിക്കി എത്തുക. പൊള്ളാച്ചിയിലാണ് നിക്കിയുടെ ഭാഗങ്ങൾ ചിത്രീകരിക്കാൻ തീരുമാനിച്ചിരിക്കുന്നത്.\nമേജർ രവിയുടെ ചിത്രത്തിന്റെ കരാറിൽ ഒപ്പിടാൻ പോകുന്നതെയുള്ളുവെന്നും ചർച്ചകൾ നടക്കുകയാണെന്നും നിക്കി പറയുന്നു. ശ്രീശാന്ത് മലയാളത്തിൽ അരങ്ങേറ്റം കുറിക്കുന്ന ടീം5എന്ന ചിത്രത്തിലെ നായിക നിക്കിയാണ്.\nഇപ്പോൾ അഞ്ചു തമിഴ് ചിത്രങ്ങളുടെ തിരക്കിലാണ് താരം. വിക്രം പ്രഭുവിനൊപ്പമുള്ള നെരുപ്പ് ഡാ, ജീവ നായകനാവുന്ന കീ, ഗൗതം കാർത്തിക്കിന്റെ ഹര ഹര മഹാദേവകി എന്നീ ചിത്രങ്ങളിലാണ് നിക്കി അഭിനയിച്ച് കൊണ്ടിരിക്കുന്നത്. 1983 എന്ന നിവിൻ പോളി ചിത്രത്തിലൂടെയാണ് താരം മലയാളത്തിൽ ശ്രദ്ധിക്കപ്പെട്ടുതുടങ്ങിയത്.\nPrevious postമികവുറ്റ മത്സര ചിത്രങ്ങൾ;ചരിത്രത്തിൽ ഈ മേളയ്ക്കു ഉന്നത സ്ഥാനം\nNext postജോര്‍ജേട്ടന്‍സ് പൂരം ജനുവരി 26 ന്


വിട്ടുമാറാത്ത വായ്‌നാറ്റം; അതൊരു രോഗമാണ് അതിലേറെ അപകടവും | Acid Reflux and Bad Breath; Causes And Remedies in Malayalam - Malayalam BoldSky\n| Updated: Wednesday, August 4, 2021, 10:55 [IST]\nവായ്‌നാറ്റത്തിന് പിന്നില് പല വിധത്തിലുള്ള കാരണങ്ങള് ഉണ്ടാവുന്നുണ്ട്. എന്നാല് ഇതിന് ആരോഗ്യവുമായുള്ള ബന്ധം എന്താണെന്ന് പലര്‍ക്കും അറിയില്ല. ആരോഗ്യ സംരക്ഷണത്തിന്റെ കാര്യത്തില് വെല്ലുവിളി ഉയര്‍ത്തുന്ന അവസ്ഥകള് പലപ്പോഴും നിങ്ങളില് ഉണ്ടാവുന്നുണ്ട് ഇത്തരം വായ്‌നാറ്റത്തിലൂടെ. ഇതിന് പിന്നില് ആസിഡ് റിഫ്‌ളക്‌സ് പോലുള്ള അവസ്ഥകളും ഉണ്ട്. ക്രോണിക് ആസിഡ് റിഫ്‌ലക്‌സ്, ഗ്യാസ്‌ട്രോഎസോഫേഷ്യല് റിഫ്‌ലക്‌സ് രോഗം (GERD) എന്നും ഇത് അറിയപ്പെടുന്നു, ഇത് ഒരു രോഗാവസ്ഥയാണ്. നിങ്ങളുടെ അന്നനാളത്തിലേക്ക് ദഹിക്കാത്ത ഭക്ഷണം, പുനരുജ്ജീവിപ്പിച്ച പിത്തരസം, ആമാശയത്തിലെ ആസിഡുകള് തുടങ്ങിയവയുടെ ആമാശയത്തില് നിന്ന് തിരിച്ചുള്ള പ്രവാഹമാണ് ആസിഡ് റിഫ്‌ലക്‌സ്. ഇത് വായ് നാറ്റത്തിന് കാരണമാകും.\nമിക്ക ആളുകളിലും ആസിഡ് റിഫ്‌ലക്‌സിന്റെ പ്രധാന കാരണം തെറ്റായ താഴ്ന്ന അന്നനാളം സ്ഫിന്‍ക്റ്റര് (LES) ആണ്. നിങ്ങളുടെ അന്നനാളത്തിനും വയറിനും ഇടയില് ഒരു തടസ്സം സൃഷ്ടിക്കുന്ന ഒരു വാല്‍വ് പോലുള്ള പേശിയാണ് (കട്ടിയുള്ള റബ്ബര് ബാന്‍ഡ് പോലെ) LES. LES കൃത്യമായി പ്രവര്‍ത്തിക്കുമ്പോള്, ഭക്ഷണം ആമാശയത്തിലേക്ക് കടക്കുന്ന സമയത്ത് ഈ വാള്‍വ് തുറക്കുന്നു. തുടര്‍ന്ന് അത് അടക്കുന്നു. നിങ്ങളുടെ തൊണ്ടയിലേക്ക് ആസിഡുകള് തിരികെ ഒഴുകാന് അനുവദിക്കുന്ന അവസ്ഥയില് LES തെറ്റായി ബാധിക്കുന്നു.\nഎന്നാല് വയറ്റിലുണ്ടാവുന്ന ഇത്തരം അസ്വസ്ഥതകളിലൂടെ മുന്നോട്ട് പോവുമ്പോള് ഇത്ത പലപ്പോഴും വായില് കയ്‌പേറിയതോ പുളിച്ചതോ ആയ രുചിക്ക് കാരണമാകും. എന്തിനധികം, നിങ്ങളുടെ ലക്ഷണങ്ങളുടെ ഫലമായി നിങ്ങള്‍ക്ക് വായ്‌നാറ്റം അനുഭവപ്പെടാനും സാധ്യതയുണ്ട്. നിങ്ങളുടെ GERD മികച്ച രീതിയില് കൈകാര്യം ചെയ്യുന്നതിലൂടെ മാത്രമല്ല, കുറച്ച് മാറ്റങ്ങള് വരുത്തുന്നതിലൂടെയും വായ്‌നാറ്റം നിയന്ത്രിക്കാനാകും. ഇതിന് വേണ്ടി എന്തൊക്കെ കാര്യങ്ങള് ശ്രദ്ധിക്കണം എന്ന് നോക്കാം.\nജിആര്‍ഡിയില് നിന്നുള്ള വായ്‌നാറ്റത്തെ ചികിത്സിക്കുന്നതിനുള്ള ജീവിതശൈലി മാറ്റങ്ങള് വരുത്തേണ്ടതാണ്. ജീവിതശൈലിയിലെ മാറ്റങ്ങള് റിഫ്‌ലക്‌സ് തടയാന് സഹായിക്കും, ഇത് നിങ്ങളുടെ ശ്വാസത്തെ പുതുമയോടെ നിലനിര്‍ത്താന് സഹായിക്കും. ആദ്യം, നിങ്ങള് നിലവില് പുകവലിക്കാരനാണെങ്കില് പുകവലി ഉപേക്ഷിക്കണം. പുകവലി സ്വയം വായ്‌നാറ്റത്തിന് കാരണമാകുന്നു. കൂടാതെ, നിക്കോട്ടിന് ഉല്‍പന്നങ്ങള് നിങ്ങളുടെ എല്‍ഇഎസ് വിശ്രമിക്കാന് കാരണമാകുന്നു. ഇത് നിങ്ങളുടെ അന്നനാളത്തിലേക്ക് ആസിഡ് റിഫ്‌ലക്‌സ് സംഭവിക്കുന്നതിനുള്ള സാഹചര്യത്തെ ഉണ്ടാക്കുന്നു. പുകവലി നിങ്ങളുടെ വായ, തൊണ്ട, അന്നനാളം, ആമാശയം, പാന്‍ക്രിയാസ്, കരള്, വന്‍കുടല് എന്നിവയുടെ അര്‍ബുദ സാധ്യത വര്‍ദ്ധിപ്പിക്കുന്നു.\nനിങ്ങള് ഭക്ഷണം കഴിച്ചതിനുശേഷം കിടക്കാന് കുറഞ്ഞത്2മുതല്3മണിക്കൂര് വരെ കാത്തിരിക്കുക. LES- ലെ സമ്മര്‍ദ്ദം കുറയ്ക്കാന് നിങ്ങളുടെ കിടക്കയുടെ തലയ്ക്ക് കീഴില് ആറ് ഇഞ്ച് ബോര്‍ഡ് അല്ലെങ്കില് വെഡ്ജ് തലയിണ ഇടുക. മൂന്ന് നേരം കൂടുതല് ഭക്ഷണം കഴിക്കുന്നതിനേക്കാള് അല്‍പാല്‍പമായി കഴിക്കുന്നതിന് ശ്രമിക്കുക. LES- ലെ സമ്മര്‍ദ്ദം കുറയ്ക്കാന് സഹായിക്കുന്നതിന് ആരോഗ്യകരമായ ശരീരഭാരം നിലനിര്‍ത്തുന്നതിന് നോക്കുക. ശ്വാസം പുതുമയോടെ നിലനിര്‍ത്താനും റിഫ്‌ലക്‌സ് കുറയ്ക്കാനും ച്യൂയിംഗ് ഗം ഉപയോഗിക്കുക.\nനിങ്ങള് എങ്ങനെ, എന്ത് കഴിക്കുന്നു എന്നതില് മാറ്റം വരുത്തുന്നത് ഇത്തരം പ്രശ്‌നങ്ങളെ ഇല്ലാതാക്കുന്നതിന് സഹായിക്കുന്നു. ഇത് ഈ രോഗത്തിന്റെ ലെക്ഷണങ്ങളും വായ്‌നാറ്റവും ഒഴിവാക്കാന് സഹായിക്കും. പല ഭക്ഷണങ്ങളും LES വിശ്രമിക്കുകയോ അല്ലെങ്കില് വയറ്റിലെ അസിഡിറ്റി വര്‍ദ്ധിപ്പിക്കുകയോ ചെയ്തുകൊണ്ട് ആസിഡ് റിഫ്‌ലക്‌സ് വര്‍ദ്ധിപ്പിക്കും. ചിലത് വായ്‌നാറ്റത്തിനും കാരണമാകും. ഇനി പറയുന്ന ഭക്ഷണങ്ങള് പരിമിതപ്പെടുത്താനോ ഒഴിവാക്കാനോ നിങ്ങള് ആഗ്രഹിച്ചേക്കാം.\nമദ്യം, കഫീന് അടങ്ങിയ കാപ്പിയും ചായയും, ഉള്ളി, വെളുത്തുള്ളി, സിട്രസ് പഴങ്ങളും ജ്യൂസുകളും, തക്കാളി ഉല്‍പ്പന്നങ്ങള്, കുരുമുളക്, എരിവുള്ള ഭക്ഷണങ്ങള്, ചോക്ലേറ്റ്, വറുത്ത അല്ലെങ്കില് കൊഴുപ്പുള്ള ഭക്ഷണങ്ങള്, വായ് നാറ്റത്തിനെതിരെ പോരാടുന്നതിന് ഫൈബര് അടങ്ങിയ ഭക്ഷണങ്ങള് കഴിക്കുക. ദഹനം സുഗമമായി നടക്കാന് ഫൈബര് സഹായിക്കുന്നു, അങ്ങനെ റിഫ്‌ലക്‌സും തടസ്സവും ഉണ്ടാകാനുള്ള സാധ്യത കുറവാണ്.\nചെമ്പ് പാത്രത്തില് ഒരല്‍പ്പം വെള്ളം വെറും വയറ്റില് ശീലിക്കണംനാരുകളടങ്ങിയ ഭക്ഷണങ്ങള് നിങ്ങളെ കൂടുതല് നേരം നിറയ്ക്കുകയും നിങ്ങളുടെ ഭാരം നിലനിര്‍ത്താന് സഹായിക്കുകയും ചെയ്യും. GERD അമിതഭാരവുമായി ബന്ധപ്പെട്ടിരിക്കുന്നു, അതിനാല് ആസിഡ് റിഫ്‌ലക്‌സ്, നെഞ്ചെരിച്ചില് എന്നിവ ഒഴിവാക്കാന് ശരീരഭാരം കുറയ്ക്കുന്നതിനെക്കുറിച്ച് നിങ്ങളുടെ ഡോക്ടറെ കാണാവുന്നതാണ്. അമിതഭാരം കുറയ്ക്കുന്നത് ഹെര്‍ണിയയുടെ അപകടസാധ്യത കുറയ്ക്കുന്നു, ഇത് GERD ലക്ഷണങ്ങളും വര്‍ദ്ധിപ്പിക്കും.\nഇത് കൂടാതെ ദിവസം മുഴുവന് ധാരാളം വെള്ളം കുടിക്കുക. മറ്റ് പാനീയങ്ങളെ അപേക്ഷിച്ച് വെള്ളം നിങ്ങളുടെ വയറിനെ അസ്വസ്ഥമാക്കുന്നതിനോ നിങ്ങളുടെ LES ദുര്‍ബലപ്പെടുത്തുന്നതിനോ ഉള്ള സാധ്യത കുറവാണ്. വായ് നാറ്റത്തിന് കാരണമാകുന്ന ബാക്ടീരിയകളെ ഇല്ലാതാക്കുന്നതിനും ഇത് സഹായിക്കുന്നു.\nmost read:നഖത്തിലെ നീല നിറത്തിന് പിന്നില് അപകടമുണ്ട്; ഗുരുതര അപകടം\nRead more about: bad breath remedies വായ്‌നാറ്റം പരിഹാരം\nAcid Reflux and Bad Breath; Causes And Remedies in Malayalam\nHere in this article we are discussing about the causes and remedies of acid reflux and bad breath. Takealook.


'ഇതൽപം കൂടുതലല്ലേ?' 50 സെക്കന്റ് പരസ്യത്തിലഭിനയിക്കാൻ നയൻ താര വാങ്ങിയ പ്രതിഫലം കേട്ടാൽ ഞെട്ടും!-Nayanthara has got rs5crores salary appearingadth advertisement\n‘ഇതൽപം കൂടുതലല്ലേ?’ 50 സെക്കന്റ് പരസ്യത്തിലഭിനയിക്കാൻ നയൻതാര വാങ്ങിയ പ്രതിഫലം കേട്ടാൽ ഞെട്ടും!\n'ഇതൽപം കൂടുതലല്ലേ?' 50 സെക്കന്റ് പരസ്യത്തിലഭിനയിക്കാൻ നയൻതാര വാങ്ങിയ പ്രതിഫലം കേട്ടാൽ ഞെട്ടും!\nരണ്ട് ദിവസത്തെ കാള് ഷീറ്റാണ് പരസ്യത്തില് അഭിനയിക്കുന്നതിന് നയന്‍താര നല്‍കിയത്\nതെന്നിന്ത്യയില് ഏറ്റവും അധികം ഫാൻസുള്ള നടിയാണ് നയൻതാര. തെന്നിന്ത്യൻ ഫിലിം ഇൻഡസ്ട്രികളിൽ ഏറ്റവുമധികം പ്രതിഫലം വാങ്ങുന്ന താരവും നയൻസാകും.\nസിനിമയില് തിളങ്ങുന്നതിനൊപ്പം ഒത്തിരി പരസ്യ ചിത്രങ്ങളിലും നയന്‍സ് അഭിനയിക്കുന്നുണ്ട്. ജിആര്‍ടി ജ്വല്ലറിയുടെ ബ്രാന്റ് അംബാസിഡറായിരുന്നു നയന് ഇപ്പോള് ടാറ്റ സ്‌കൈയുടെയും ബ്രാന്റ് അംബാസിഡറാണ്. അമ്പത് സെക്കന്റ് മാത്രം ദൈര്‍ഘ്യമുള്ള ടാറ്റ സ്കൈയുടെ പുതിയ പരസ്യത്തില് അഭിനയിക്കാന് നയന് വാങ്ങിയ പ്രതിഫലം കണ്ണുതള്ളിക്കുന്നതാണെന്നാണ് റിപ്പോർട്ടുകൾ. രണ്ട് ദിവസത്തെ കാള് ഷീറ്റാണ് ടാറ്റ സ്‌കൈയുടെ പരസ്യത്തില് അഭിനയിക്കുന്നതിന് നയന്‍താര നല്‍കിയത്. അഞ്ച് കോടി രൂപയാണ് ഇതിനായി നയന്‍താര വാങ്ങിയതെന്നാണ് റിപ്പോർട്ടുകൾ.\nതനി നാട്ടിന് പുറത്തുകാരിയായി വന്ന് നയന്‍താര ചില്ലറകള് പെറുക്കി വയ്ക്കുന്ന രംഗത്തോടെയാണ് പരസ്യം ആരംഭിക്കുന്നത്. തമിഴ്, മലയാളം, തെലുങ്ക്, കന്നട ഭാഷകളിലായിട്ടാണ് പരസ്യം സംവിധാനം ചെയ്തത്. വിക്കി ഡോണര് എന്ന ചിത്രം ചെയ്തതിലൂടെ ശ്രദ്ധേയനായ ഷൂജിത് ശങ്കറാണ്പരസ്യം സംവിധാനം ചെയ്തിരിയ്ക്കുന്നത്. ഈ പരസ്യത്തിലൂടെ നയന് ബോളിവുഡിലും എത്തി എന്ന പ്രത്യേകതയുണ്ട്.\nപരസ്യത്തിന് അഞ്ച് കോടി വാങ്ങിയ നയന്‍താര തമിഴ് – തെലുങ്ക് സിനിമയ്ക്ക് വേണ്ടി മൂന്ന് കോടിയ്ക്കും നാല് കോടിയ്ക്കും ഇടയിലാണ് പ്രതിഫലം വാങ്ങുന്നത്. സൗത്ത് ഇന്ത്യയിലെ ഏറ്റവുമധികം പ്രതിഫലം വാങ്ങുന്ന നയന്‍താര മലയാളത്തില് ഒരു കോടിയ്ക്കുള്ളിലാണ് പ്രതിഫലം വാങ്ങുന്നത്.\nകപ്പല് മാര്‍ഗം കടത്തുകയായിരുന്ന 3500 കോടി വിലമതിക്കുന്ന ഹെറോയിന് നാവികസേന പിടികൂടി


ശ്രീ റൊക്കാഡിയ ഹനുമാൻ മന്ദിർ,പോർബന്ദർ- അദ്ധ്യായം 21 – East Coast Daily Malayalam\nWeekened GetawaysWest/CentralPilgrimageIndia Tourism SpotsTravel\nOct 23, 2017, 12:35 am IST\nബസ്സിനുള്ളിലിരുന്നു പുറത്തേയ്ക്കു നോക്കുമ്പോൾ മനോഹരമായി പെയിന്റു ചെയ്തു വച്ചിരിയ്ക്കുന്ന മൺപാത്രങ്ങൾ റോഡരുകിൽ പലയിടത്തും കാണാനായി.ഗുജറാത്തിന്റെ തനതായ ശൈലികൾ കൌതുകമുളവാക്കുന്നവ തന്നെ.` നീണ്ടു നിവർന്നു കിടക്കുന്ന വീതിയേറിയ റോഡിലൂടെയാണു യാത്ര. വീതിയേറിയ ഹൈവേ റോഡിലൂടെ വഴിയോരക്കാഴ്ച്ചകളും കണ്ട് ബസ്സിലിരിയ്ക്കുമ്പോൾ വിശപ്പ് എവിടെ നിന്നോ ഓടിയെത്തി.വഴിയരുകിലെ ഒരു ഹനുമാൻ ക്ഷേത്രത്തിനു മുന്നിൽ വണ്ടി നിറുത്തി. ഭക്ഷണമെല്ലാം പാകം ചെയ്ത് ബസ്സിന്നുള്ളിൽ തന്നെ കരുതിയിട്ടുണ്ടെന്നറിയാം.ഈ ഹനുമാൻ മന്ദിറിൽ തൊഴുത ശേഷം ഇവിടെത്തന്നെയിരുന്ന് ഭക്ഷണം കാഴിയ്ക്കാം.\nശ്രീ റൊക്കാഡിയ ഹനുമാൻ മന്ദിർ\nഈ ക്ഷേത്രവളപ്പിൽ പ്രവേശിച്ചപ്പോൾ തന്നെ നല്ല തണുപ്പനുഭവപ്പെട്ടു ഇവിടെയെത്തുന്ന ഭക്തജനങ്ങൾക്കായി.വൃക്ഷങ്ങൾ ധാരളമായി തണലൊരുക്കിയിരിയ്ക്കുന്നു. ഗെയിറ്റിൽ നിന്നും നേരെ മുന്നോട്ടു നോക്കുമ്പോൾ തന്നെ ശ്രീ റൊക്കാഡിയാ ഹനുമാ‍ൻ മന്ദിർ എന്നെഴുതിയ ക്ഷേത്രം കാണാനാകും.ഗെയിറ്റിൽ നിന്നു ക്ഷേതം വരെയുൾല അങ്കണം മുഴുവനും മനോഹരമായി ടൈൽ വിരിച്ചിരിയ്ക്കുന്നു. ഇരുവശങ്ങളിലുമായി മരത്തണലുകളിൽ ഭക്തജനങ്ങൾക്ക് വിശ്രമിയ്ക്കുന്നതിന്നായി ഒട്ടനവധി ഇരിപ്പിടങ്ങൾ ഉണ്ടാക്കിയിട്ടിരിയ്ക്കുന്നു. ശനിയാഴ്ച്ചകളിൽ ഇവിടെ അതിയായ തിരക്കാണ്. ഉയരത്തിൽ തറകെട്ടിയ പേരാ‍ലുകൾ പടർന്നു പന്തലിച്ചു തണലേകി നിൽക്കുന്ന ക്ഷേത്രപ്പറമ്പിൽ വലിയ കൊമ്പുകളോടു കൂടിയ ഒട്ടനവധി പശുക്കളേയും കാണാനായി. ആൽമരങ്ങളെല്ലാം തന്നെ പടർന്നു പന്തലിച്ച് കാഴ്ച്ചയിൽ അതിസുന്ദരമായി തോന്നിച്ചു.\nകൈകാൽ കഴുകി ഞങ്ങളെല്ലാം മന്ദിരത്തിന്നകത്തു പ്രവേശിച്ചു. അകത്തളത്തിൽ വരിവരിയായി ഭക്തജനങ്ങൾ തിങ്ങി നിറഞ്ഞിരിയ്ക്കുന്നു. കുറെപ്പേർ കടലാസ്സിൽ പ്രസാദം എല്ലാവർക്കുമായി വിതരണം ചെയ്യുന്നുണ്ട്.ശ്രീകോവിലിന്നടുത്തുപോയി നിന്നു ഹനുമാൻ സ്വാമിയെ തൊഴുതു പ്രാർത്ഥിച്ചു. ശനിയെ കാൽക്കീഴിലാക്കി നിൽക്കുന്ന വലിയ ഹനുമാ‍ൻ മൂർത്തിയാണിവിടത്തെ പ്രതിഷ്ഠ. അറിയാ‍തെ തന്നെ “സർവ്വാരിഷ്ട നിവാരകം ശുഭകരം….” എന്ന ഹനുമത് സ്തുതി ചുണ്ടുകളിലൂടെയൊഴുകി.ഹനുമാൻ സ്വാമിയുടെ ശ്രീകോവിലിനു പിൻ വശത്തായി ഒന്നാം നിലയിൽ സീത-രാമ-ലക്ഷ്മണന്മാരുടെ മനോഹരങ്ങളായ വിഗ്രഹങ്ങൾ പ്രതിഷ്ഠിച്ചിരിയ്ക്കുന്നു. ഇടതു വശത്തുകൂടി മുകളിൽക്കയറി തൊഴുത് വലതുവശത്തെ ഗോവണിയിൽക്കൂടി താഴെയിറങ്ങി ഹനുമാൻ സ്വാമിയെ വീണ്ടും വണങ്ങി പഴങ്ങളും ലഡ്ഢുവുമടങ്ങിയ പ്രസാദവും മേടിച്ച് പുറത്തു കടന്നു.\nഗേറ്റിനടുത്തുൾല ആൽച്ചുവട്ടിലെ തറയിൽ ഇതിനകം ഭക്ഷണവും പ്ളേറ്റുകളും റെഡി. സമയം കളയാ‍തെ ഭക്ഷണവുമെടുത്ത് മറ്റൊരരയാൽച്ചുവട്ടിലെ കെട്ടിയ തറായിലിരുന്നു കഴിയ്ക്കുമ്പോൾ പശുക്കളും ഭക്ഷ്ണം പങ്കിടാനായി അടുത്തെത്തി. ഇടതു വശത്തായി കണ്ട ഗേറ്റ് ആർക്കോ കാർ അകത്തുകൊണ്ടുവരാ‍നായി തുറന്നതും പുറത്ത് കാത്തു നിൽക്കുന്ന പശുക്കൾ തക്കം നോക്കി അകത്തു കടന്നതും അവയെ പുറത്താക്കാൻ കാവൽക്കാർ വൃഥ പരിശ്രമിയ്ക്കുന്നതും കാ‍ണാൻ രസം തോന്നി.\nമന്ദിരത്തിന്റെ ട്രസ്റ്റികളികളിൽച്ചിലരാണെന്നു തോന്നുന്നു, ഏറെ പ്രായം കൂടിയ ഒരു സ്ത്രീയെ കസേരയിലിരുത്തി ദർശനാർത്ഥം ഉള്ളിലേയ്ക്കു കൊണ്ടുപോകുന്നതു കണ്ടു. ദർശനപുണ്യത്തിന്നയിക്കൊതിയ്ക്കുന്ന അവരുടെ മിഴികളിലെ ഭക്തിഭാവം പ്രകടമായിരുന്നു.ഇത്രയും ക്ഷീണിതയാ‍ായിട്ടും സ്വാമിയെ ദർശിയ്ക്കാനുൾല അവരുടെ മോഹം സാധിപ്പിച്ചു കൊടുക്കുകയായിരിയ്ക്കാം. അമ്പൽത്തിൽ ഇപ്പോൾ തിരക്ക് കുറഞ്ഞു കഴിഞ്ഞിരിയ്ക്കുന്നു. പ്രസാദവും വാങ്ങി എല്ലാവരും പോയെന്നു തോന്നി.\nഭക്ഷണം കഴിഞ്ഞ ശേഷം അൽ‌പ്പനേരം കൂടി അവിടെ ഇട്ടിരുന്ന ബെഞ്ചിലിരുന്നു ക്ഷേത്രത്തിനെയും നോക്കിയിരിയ്ക്കുമ്പോൾ സമയഭേദം നോക്കതെ തൊഴാനെത്തുന്നവരുടെ നിര പിന്നെയും കൂടിക്കൊണ്ടിരുന്നു. ഒരിയ്ക്കൽക്കൂടി ഉള്ളിൽക്കടക്കണമെന്നും തൊഴണമെന്നും തോന്നിയത് എന്തുകൊണ്ടാണെന്നറിയില്ല. വീണ്ടും അകത്തു കടന്ന് ഹനുമാൻ സ്വാമിയെ വണങ്ങി സ്തുതിച്ച് പുറത്തു കടന്നപ്പോൾ വല്ലത്ത സന്തോഷം.\nജയ ഹനുമാൻ ജി കി! ജയ് ശ്രീരാം ജി കി…..\nചുട്ടുപഴുത്തു കിടാക്കുന്ന ഹൈവേയിലൂടെ ബസ്സ് അടുത്തലക്ഷ്യമായ ദ്വാരകയിലേയ്ക്കു നീങ്ങുമ്പോൾ മനസ്സ് അകാരണമായി തുടിച്ചു . യാത്രയുടെ പ്രധാനവും അവസാനത്തേതുമായ ലക്ഷ്യം തേടുകയായിരുന്നു ഞങ്ങൾ\njyothirmayi sankaran travelogue sowrashtra travelogue travelogue\nതിരക്കുള്ള റോഡില് ചെറുവിമാനത്തിന്റെ ലാന്‍ഡിങ്\nശയനപ്രദക്ഷിണം ചെയ്യുന്നതെന്തിന് ? കാരണവും ഫലവും


ജിയോ ഫോണ് ബുക്കിങ്ങ് നിര്‍ത്തിവെച്ചു | Daily Indian Herald\nജിയോ ഫോണ് ബുക്കിങ്ങ് നിര്‍ത്തിവെച്ചു\nജിയോയുടെ 4ജി ഫീച്ചര് ഫോണിനായി കാത്തിരുന്നവരെ നിരാശരാക്കിക്കൊണ്ട് ജിയോ ഫോണ് ബുക്കിങ്ങ് തത്കാലത്തേക്ക് നിര്‍ത്തി വെച്ചു. മുന്‍കൂട്ടി അറിയിക്കാതെയാണ് കമ്പനി ഫോണ് ബുക്കിങ്ങ് നിര്‍ത്തിവെച്ചത്. ‘മില്യന് കണക്കിനാളുകള് ഇതിനോടകം ഫോണ് ബുക്ക് ചെയ്തു’ എന്ന അറിയിപ്പാണ് ഇപ്പോള് സൈറ്റിലുള്ളത്.\nഒട്ടേറെ ആളുകള് 500 രൂപ മുടക്കി ഫോണ് ബുക്ക് ചെയ്തുവെന്ന് ജിയോ അധികൃതര് അറിയിച്ചു. യാതൊരു സൂചനകളുമില്ലാതെയാണ് ബുക്കിങ്ങ് നിര്‍ത്തിവെച്ചത്.\nബുക്കിങ്ങ് എന്നാണ് പുന:രാരംഭിക്കുകയെന്ന് പിന്നീട് അറിയിക്കും എന്നാണ് വെബ്‌സൈറ്റില് കാണുന്ന അറിയിപ്പ്. ബുക്ക് ചെയ്യാന് പറ്റാത്തവര്‍ക്ക് ഇനിയും അവസരം ലഭിക്കുമെന്ന് ചുരുക്കം.\nഎസ്എംഎസിലൂടെ ജിയോ ഫോണ് ബുക്ക് ചെയ്യാമെന്നും അധികൃതര് അറിയിച്ചിരുന്നു. എസ്എംഎസ് വഴി ബുക്ക് ചെയ്യേണ്ടത് ഇങ്ങനെയാണ്: JPനിങ്ങളുടെ പിന് കോഡ്നിങ്ങളുടെ പ്രദേശത്തെ ജിയോ സ്റ്റോര് കോഡ് ടൈപ്പ് ചെയ്യുക. ഇത് 7021170211 എന്ന നമ്പറിലേക്ക് എസ്എംഎസ് ചെയ്യുക. ഇത് ചെയ്തു കഴിയുമ്പോള് Thank you എന്ന് പറഞ്ഞുകൊണ്ട് ജിയോയില് നിന്നും നിങ്ങള്‍ക്ക് മറുപടി ലഭിക്കും.\n500 രൂപയാണ് ബുക്കിങ്ങ് ഫീസ്. ഫോണ് കയ്യിലെത്തിയതിനു ശേഷം മാത്രം ബാക്കി 1000 രൂപ അടച്ചാല് മതി. ആദ്യം ഓര്‍ഡര് ചെയ്യുന്നവര്‍ക്കാണ് ആദ്യം ഫോണ് ലഭിക്കുക. ഓരോ ആഴ്ചയും5മില്യന് ഹാന്‍ഡ്‌സെറ്റുകള് വിതരണം ചെയ്യുമെന്നാണ് ജിയോ അറിയിച്ചിരിക്കുന്നത്.\nപൂര്‍ണ്ണമായും ഇന്ത്യയില് നിര്‍മ്മിക്കുന്ന ജിയോയുടെ4ജി ഫോണ് സാധാരണക്കാരെ ലക്ഷ്യം വെച്ചാണ് നിര്‍മ്മിക്കുന്നതെന്നാണ് മുകേഷ് അംബാനി അറിയിച്ചത്. കഴിഞ്ഞ സെപ്റ്റംബറിലായിരുന്നു ടെലികോം രംഗത്ത് വിപ്ലവം സൃഷ്ടിച്ചു കൊണ്ട് ജിയോയുടെ കടന്നുവരവ്.


വടക്ക് - കിഴക്കന് സംസ്ഥാനങ്ങള് പിടിക്കാനുള്ള ബിജെപി ലക്ഷ്യത്തിന് ബീഫ് തിരിച്ചടിയാകുമോ?\nവടക്ക് - കിഴക്കന്...\n7 Jun 2017 5:28 AM GMT\nമേഘാലയയില് ബീഫ് വിവാദത്തില് പ്രതിഷേധിച്ചുള്ള ബിജെപി നേതാക്കളുടെ രാജി അവരുടെ വടക്കുകിഴക്കന് സംസ്ഥാനങ്ങളിലെ ആധിപത്യ മോഹങ്ങള്‍ക്ക് തിരിച്ചടിയാവുന്നതായാണ് സൂചന. രണ്ട് ജില്ലാ പ്രസിഡന്റുമാരാണ് കേന്ദ്ര സര്‍ക്കാരിന്റെ കന്നുകാലി വില്‍പ്പന നിയന്ത്രണ ഉത്തരവില് പ്രതിഷേധിച്ച് പാര്‍ട്ടി വിട്ടിരിക്കുന്നത്- നോര്‍ത്ത് ഗാരോ ജില്ലയിലെ ബച്ചു മാരകും. വെസ്റ്റ് ഗാരോ ജില്ലയിലെ ബെര്‍ണാഡ് മാരകും. ജില്ലാ ഘടകങ്ങള് ബീഫ്-റൈസ്ബിയര് പാര്‍ട്ടി സംഘടിപ്പിക്കാനും തീരുമാനിച്ചിട്ടുണ്ട്.\nമോദി സര്‍ക്കാരിന്റെ മൂന്നാം വാര്‍ഷികം ബിയര്-ബീഫ് പാര്‍ട്ടിയുമായി ആഘോഷിക്കാനുള്ള ജില്ലാ ഘടകങ്ങളുടെ നീക്കത്തെ കേന്ദ്ര നേതൃത്വം തടഞ്ഞിരുന്നു. അടുത്ത വര്‍ഷം മാര്‍ച്ചില് മേഘാലയയില് നിയമസഭാ തിരഞ്ഞെടുപ്പ് നടക്കാനിരിക്കുകയാണ്. മേഘാലയയില് കോണ്‍ഗ്രസില് നിന്ന് ഭരണം പിടിച്ചെടുക്കാന് ലക്ഷ്യമിട്ട് പ്രവര്‍ത്തിക്കുന്ന ബിജെപിക്ക് പ്രതിഷേധം വലിയ തിരിച്ചടിയായേക്കും. ആകെയുള്ള 60ല് 24 സീറ്റുകള് ഇവിടെയാണുള്ളത്.\nനോര്‍ത്ത് ഗാരോ ജില്ലയില് ഭൂരിഭാഗം പ്രവര്‍ത്തകരും പാര്‍ട്ടി വിടാന് ഒരുങ്ങുകയാണെന്നാണ് റിപ്പോര്‍ട്ട്. ബീഫ് - ബിയര് പാര്‍ട്ടിയുമായി മുന്നോട്ട് പോകാന് തന്നെയാണ് ഏതായാലും പാട്ടി വിട്ട നേതാക്കളുടെ തീരുമാനം. ജൂണ് 10ന് ടൂറയിലാണ് ആദ്യത്തെ റൈസ് ബിയര് - ബീഫ് പാര്‍ട്ടി സംഘടിപ്പിക്കുന്നത്. പിന്നീട് സംസ്ഥാനത്തിന്റെ മറ്റ് ഭാഗങ്ങളിലും ബീഫ് പാര്‍ട്ടി നടത്തും. അതേസമയം ബീഫ് വിവാദം ഒരു പുകമറ മാത്രമാണെന്നും നിയമസഭാ തിരഞ്ഞെടുപ്പില് മറ്റ് പാര്‍ട്ടികളില് നിന്നുള്ള സീറ്റിനായി നടത്തുന്ന കപട സമ്മര്‍ദ്ദ തന്ത്രം മാത്രമാണിതെന്നുമാണ് നളിന് കോലി പറയുന്നത്.\nമേഘാലയയെ പോലെ ക്രിസ്ത്യന് ഭൂരിപക്ഷ സംസ്ഥാനങ്ങളായ നാഗാലാന്‍ഡിലും മിസോറാമിലും കേന്ദ്ര സര്‍ക്കാര് ഉത്തരവിനെതിരെ പ്രതിഷേധം ശക്തമാണ്. ആസാമിലും അരുണാചല്‍പ്രദേശിലും മണിപ്പൂരിലും അധികാരം നേടാന് കഴിഞ്ഞ ബിജെപി മറ്റ് വടക്കുകിഴക്കനന് സംസ്ഥാനങ്ങളിലും അധികാരം പിടിച്ചെടുത്ത് സമ്പൂര്‍ണാധിപത്യം സ്ഥാപിക്കാന് ശ്രമിക്കുമ്പോളാണ് ബീഫ് അവര്‍ക്ക് തലവേദനയായിരിക്കുന്നത്. സിക്കിം 2019ലും മേഘാലയ, ത്രിപുര, മിസോറാം, നാഗാലാന്‍ഡ് എന്നീ സംസ്ഥാനങ്ങള് 2018ലും തിരഞ്ഞെടുപ്പിലേയ്ക്ക് പോകും.\nban Beef bjp cattlesales meghalaya NorthEast restriction


കൊറോണ വൈറസിന്‍റെ ഭീഷണി കണക്കിലെടുത്ത് ഒളിമ്പിക്സിന്‍റെ ജന്മസ്ഥലമായ ഏഥന്‍സിലെ ടോക്കിയോ 2020 ഒളിമ്പിക് ഗെയിംസിന്‍റെ ടോര്‍ച്ച് ശൂന്യമായ സ്റ്റേഡിയത്തില് കൈമാറും. ഗ്രീക്ക് ഒളിമ്പിക് കമ്മിറ്റി ഞായറാഴ്ച ഒരു പ്രസ്താവനയിലാണ് ഇക്കാര്യം പറഞ്ഞത്. ഒളിമ്പിക്സ് ടോര്‍ച്ചിന്‍റെ ആഭ്യന്തര റിലേ ഗ്രീസ് വെള്ളിയാഴ്ച റദ്ദാക്കി. ഒളിമ്പിക്സ് ഗെയിംസിനായി ടോര്‍ച്ച് കൈമാറുന്നതിനുള്ള ചടങ്ങ് മാര്‍ച്ച് 19 ന് നടക്കുമെന്നും അത് ശൂന്യമായ സ്റ്റേഡിയത്തില് നടക്കുമെന്നും അവിടെ പ്രേക്ഷകരുടെ സാന്നിധ്യം ഉണ്ടാകില്ലെന്നും കമ്മിറ്റി അറിയിച്ചു.\n1896 ലെ ഒളിമ്പിക് ഗെയിംസിന്‍റെ വേദിയായ ഏഥന്‍സ് സ്റ്റേഡിയത്തില് ആയിരക്കണക്കിന് കാണികള് ഒത്തുകൂടി ഒളിമ്പിക് ടോര്‍ച്ച് അടുത്ത ആതിഥേയ നഗരത്തിന് കൈമാറി. ഗ്രീസില് 228 കൊറോണ കേസുകള് സ്ഥിരീകരിച്ചു. ടോക്കിയോ ഒളിമ്പിക്സിന് ജപ്പാന് ആതിഥേയത്വം വഹിക്കണം. ഷെഡ്യൂള് അനുസരിച്ച് ഈ ഗെയിമുകള് നടക്കുമെന്ന് പ്രധാനമന്ത്രി ഷിന്‍സോ അബെ പറഞ്ഞു.\nഅതേസമയം, കൊറോണ വൈറസിന്‍റെ ഭീഷണി തടയുന്നതിനായി തിങ്കളാഴ്ച വീട്ടില് നിന്ന് ജോലി ചെയ്യാന് അന്താരാഷ്ട്ര ഒളിമ്പിക് കമ്മിറ്റി (ഐഒസി) ലോസാനിലെ ആസ്ഥാനത്തെ എല്ലാ ജീവനക്കാരോടും ആവശ്യപ്പെട്ടു. സിന്‍ഹുവയുടെ റിപ്പോര്‍ട്ട് അനുസരിച്ച്, ലോസാനിലെ ആസ്ഥാനത്തെ എല്ലാ ജീവനക്കാരും തിങ്കളാഴ്ച മുതല് വീട്ടില് നിന്ന് ജോലി ചെയ്യുമെന്ന് ഐഒസി പ്രസ്താവന ഇറക്കി.\nഒളിമ്പിക് മ്യൂസിയം പ്രതിദിനം ആയിരത്തോളം സഞ്ചാരികളെ ആകര്‍ഷിക്കുന്നു. അതിനാല് തിങ്കളാഴ്ച മുതല് രണ്ടാഴ്ചത്തേക്ക് മ്യൂസിയം അടച്ചിടാന് തീരുമാനിച്ചു. സ്ഥിതി വീണ്ടും അവലോകനം ചെയ്യും.\nകോവിഡ് 19 അണുബാധ ദിനംപ്രതി വര്‍ദ്ധിച്ചുകൊണ്ടിരിക്കുകയാണെന്നും സ്ഥിതിഗതികള് നിയന്ത്രിക്കുന്നതിന് അന്താരാഷ്ട്രതലത്തില് നിരവധി നടപടികള് സ്വീകരിച്ചുവരികയാണെന്നും ഐഒസി പ്രസ്താവനയില് പറഞ്ഞു.\nകൊറോണ വൈറസിന്‍റെ ഭീഷണി തടയാന് അന്താരാഷ്ട്ര ഒളിമ്പിക് കമ്മിറ്റി സഹായം തേടി. അതേസമയം, ജൂലൈ 24 ന് ആരംഭിക്കുന്ന ടോക്കിയോ ഒളിമ്പിക് ഗെയിംസിനുള്ള തയ്യാറെടുപ്പുകളുടെ പൂര്‍ണ വേഗതയിലാണ് പ്രവൃത്തി നടക്കുന്നത്. ഇതാണ് ഐഒസിയുടെ പ്രധാന മുന്‍ഗണന.


clash between jds and congress over candidature of sumalatha, bjp may support sumalatha | സുമലതയുടെ സ്ഥാനാർത്ഥിത്വത്തെച്ചൊച്ചി കോൺഗ്രസ്-ജെഡിഎസ് പോര്; അവസരം മുതലാക്കാൻ ബിജെപി, പിന്തുണ - Malayalam Oneindia\n5 min ago സംസ്ഥാനത്ത് 16 ഇനം കാര്‍ഷിക വിളകള്‍ക്ക് തറവില, നവംബർ 1 മുതൽ നിലവിൽ, ഇത് രാജ്യത്ത് ആദ്യം\n12 min ago കേരളത്തിൽ ഇന്ന് 7482 പേർക്ക് കൊവിഡ്.. 6448 പേർക്ക് സമ്പർക്കത്തിലൂടെ,23 മരണം\n25 min ago തീക്കൊള്ളി കൊണ്ട് തല ചൊറിയുന്ന നടപടി, കുമ്മനത്തെ പ്രതി ചേർത്ത് കേസെടുത്തതിനെതിരെ ശോഭാ സുരേന്ദ്രൻ\nസുമലതയുടെ സ്ഥാനാർത്ഥിത്വത്തെച്ചൊച്ചി കോൺഗ്രസ്-ജെഡിഎസ് പോര്; അവസരം മുതലാക്കാൻ ബിജെപി, പിന്തുണ\nPublished: February32019, 14:14 [IST]\nബെംഗളൂരു: കർണാടകയിലെ കോൺഗ്രസ്- ജെഡിഎസ് സഖ്യത്തിലെ ഭിന്നത ലോക്സഭാ തിരഞ്ഞെടുപ്പിലേക്കും നീളുന്നു. രാഷ്ട്രീയ പ്രവേശനത്തിന് താൽപര്യമുണ്ടെന്ന സുമതലയുടെ പ്രഖ്യാപനത്തിന് പിന്നാലെ കോൺഗ്രസ്- ജെഡിഎസ് സഖ്യം വീണ്ടും പ്രതിസന്ധിയിലായിരിക്കുകയാണ്. ഇതോടെ ലോക്ശഭാ തിരഞ്ഞെടുപ്പിനെ ഒന്നിച്ച് നേരിടുമെന്ന് പ്രഖ്യാപിച്ചെങ്കിലും സീറ്റ് വിഭജനം സഖ്യത്തിന് കീറാമുട്ടിയായിരിക്കുകയാണ്.\nതിരഞ്ഞെടുപ്പിൽ മത്സരിക്കാൻ സുമലത യോഗ്യയാണെന്നാണ് കോൺഗ്രസ് പക്ഷം. മത്സരിച്ചാൽ അത് മാണ്ഡ്യയിൽ നിന്ന് മാത്രമായിരിക്കുമെന്നാണ് സുമതല വ്യക്തമാക്കിയിരിക്കുന്നത്. എന്നാൽ ജനതാദളിന്റെ ശക്തി കേന്ദ്രമാണ് മാണ്ഡ്യയെന്ന് മുഖ്യമന്ത്രി കുമാരസ്വാമി ആവർത്തിച്ച് ഓർമിപ്പിക്കുന്നുമുണ്ട്. ഇതിനിടയിൽ സുമലതയ്ക്ക് പിന്തുണ വാഗ്ദാനം ചെയ്ത് ബിജെപി എത്തിയത് ഇരു കക്ഷികളെയും പ്രതിരോധത്തിലാക്കിയിരിക്കുകയാണ്. വിശദാംശങ്ങൾ ഇങ്ങനെ:\nമത്സരിച്ചാൽ മാണ്ഡ്യയിൽ നിന്ന്\nനടി സുമലത ലോക്സഭാ തിരഞ്ഞെടുപ്പിൽ മത്സരിക്കുമെന്ന് അഭ്യൂഹങ്ങൾ നേരത്തെ തന്നെയുണ്ടായിരുന്നു. കഴിഞ്ഞ ദിവസമാണ് തിരഞ്ഞെടുപ്പ് രാഷ്ട്രീയത്തിൽ സുമലത തന്റെ നിലപാട് വ്യക്തമാക്കിയത്. തിരഞ്ഞെടുപ്പിൽ മത്സരിച്ചേക്കുമെന്ന സൂചന നൽകിയ താരം താൻ മത്സരത്തിനിറങ്ങുകയാണെങ്കിൽ അത് മാണ്ഡ്യയിൽ നിന്ന് തന്നെയാകുമെന്ന് ഉറപ്പിച്ച് പറഞ്ഞിരിക്കുകയാണ്.\nമൂന്ന് തവണ മാണ്ഡ്യയിൽ നിന്നും ലോക്സഭയിലെത്തിയ നേതാവാണ് സുമലതയുടെ ഭർത്താവ് അംബരീഷ്. അംബരീഷിന്റെ മണ്ഡലത്തിൽ സുമതയെ മത്സരിപ്പിച്ചാൽ വിജയം ഉറപ്പാണെന്നാണ് കോൺഗ്രസിന്റെ പ്രതീക്ഷ. അംബരീഷിന്റെ ഭാര്യ എന്നതിലുപരി ജനപ്രിയ നായിക കൂടിയാണ് സുമലത. മണ്ഡലത്തിലെ പരിചിതമായ മുഖമായ സുമലതയെ മത്സരരംഗത്തിറങ്ങിയാൽ വിജയം ഉറപ്പാണെന്ന പ്രതീക്ഷയിലായിരുന്നു കോൺഗ്രസ് നേതാക്കൾ.\nതിരഞ്ഞെടുപ്പിൽ മത്സരിക്കാൻ സുമലതയ്ക്ക് യോഗ്യതയുണ്ടെന്നാണ് കർ‌ണാടക കോൺഗ്രസ് അധ്യക്ഷൻ ദിനേഷ് ഗുണ്ടറാവു വ്യക്തമാക്കിയത്. 1980ന് ശേഷം മണ്ഡലത്തിൽ ഏറ്റവും കൂടുതൽ തവണ എംപിയായത് കോൺഗ്രസ് നേതാവായ അംബരീഷ് ആയിരുന്നു. കഴിഞ്ഞ ദിവസം സുമലതയുടെ വീടിന് മുമ്പിൽ തടിച്ചുകൂടിയ ആരാധകർ അവർ മത്സരിക്കണമെന്ന ആവശ്യം ഉന്നയിച്ചിരുന്നു. ഇതോടെ മത്സരിച്ചാൽ അത് മാണ്ഡ്യയിൽ നിന്ന് മാത്രമാകുമെന്ന് സുമലത വ്യക്തമാക്കുകയായിരുന്നു.\nജെഡിഎസിന്റെ സിറ്റിംഗ് സീറ്റ്\nജെഡിഎസിന്റെ സിറ്റിംഗ് സീറ്റാണ് മാണ്ഡ്യ. സുമലത ജെഡിഎസ് അംഗമല്ലെന്നും അവർ മത്സരിക്കണമോയെന്ന് കോൺഗ്രസാണ് തീരുമാനിക്കേണ്ടതെന്നുമാണ് മുഖ്യമന്ത്രി കുമാരസ്വാമിയുടെ പ്രതികരണം. മാണ്ഡ്യ ജതതാദളിന്റെ ശക്തി കേന്ദ്രമാണെന്ന് ആവർത്തിക്കുന്നതിലൂടെ സീറ്റ് വിട്ടുനൽകാൽ ഉദ്ദേശമില്ലെന്ന് വ്യക്തമാക്കുകയാണ് കുമാരസ്വാമി.\nകീറാമുട്ടിയായി സീറ്റ് വിഭജനം\nലോക്സഭാ തിരഞ്ഞെടുപ്പിലേക്കുള്ള സീറ്റ് വിഭജന ചർച്ചകൾ കോൺഗ്രസ്- ജെഡിഎസ് സഖ്യത്തിന് കീറാമുട്ടിയായിരിക്കുകയാണ്. 28 ലോക്സഭാ സീറ്റുകളിൽ 12 എണ്ണം വേണമെന്ന ജെഡിഎസിന്റെ ആവശ്യം അംഗീകരിക്കാൻ കോൺഗ്രസ് തയാറായിട്ടില്ല. 2014ൽ രണ്ട് സീറ്റിൽ മാത്രമാണ് ജെഡിഎസിന് വിജയിക്കാനായത്. മാണ്ഡ്യ മണ്ഡലം വിട്ടു നൽകാൻ തയാറല്ല, വാശി പിടിച്ചാൽ ത്രികോണ മത്സരത്തിന് ഒരുങ്ങിക്കോളു എന്നാണ് ജെഡിഎസ് കോൺഗ്രസിന് നൽകുന്ന മുന്നറിയിപ്പ്.\nജെഡിഎസ്- കോൺഗ്രസ് സഖ്യം താനെ തകരുമെന്ന പ്രതീക്ഷയിലാണ് ബിജെപി, സഖ്യത്തിനുള്ളിലെ ഭിന്നതകളും സീറ്റ് വിഭജനവുമൊക്കെയാണ് ബിജെപിയുടെ പ്രതീക്ഷ. ഇതിനിടെയാണ് സുമലത മത്സരിച്ചാൽ പിന്തുണയ്ക്കുന്ന കാര്യം ആലോചിക്കുമെന്ന് ബിജെപി വ്യക്തമാക്കിയിരിക്കുന്നത്. ജെഡിഎസിന്റെ വാശിക്ക് മുമ്പിൽ കോൺഗ്രസ് മുട്ടുമടക്കിയാൽ, ബിജെപി ടിക്കറ്റിൽ സുമലത മത്സരിക്കുമോയെന്നാണ് ഇനി അറിയേണ്ടത്.\nclash between jds and congress over candidature of sumalatha, bjp may support sumalatha\nStory first published: Sunday, February 3, 2019, 14:14 [IST]


No one is close to Hardik in Indian team: Sehwag - Malayalam MyKhel\n» ബാറ്റിങ്, ബൗളിങ്... ഇവനേക്കാള് ബെസ്റ്റ് മറ്റൊരാളില്ല, ഇന്ത്യയുടെ സൂപ്പര് താരത്തെക്കുറിച്ച് സെവാഗ്\nPublished: Wednesday, May 15, 2019, 17:54 [IST]\nമുംബൈ: ഇന്ത്യയുടെ ഓള്‍റൗണ്ട് സെന്‍സേഷനായ ഹര്‍ദിക് പാണ്ഡ്യയെ പ്രശംസിച്ച് മുന് വെടിക്കെട്ട് ഓപ്പണര് വീരേന്ദര് സെവാഗ്. ബാറ്റിങ്, ബൗളിങ് ഇവ രണ്ടും കൂടി പരിഗണിക്കുമ്പോള് നിലവിലെ ഇന്ത്യന് ടീമില് ഹര്‍ദിക്കിനേക്കാള് കേമനായ മറ്റൊരു കളിക്കാരനില്ലെന്നു സെവാഗ് ചൂണ്ടിക്കാട്ടി. മുംബൈ ഇന്ത്യന്‍സിനെ നാലാം ഐപിഎല് കിരീടവിജയത്തിലേക്കു നയിക്കുന്നതില് ഹര്‍ദിക് നിര്‍ണായക പങ്കു വഹിച്ചിരുന്നു. 15 ഇന്നിങ്‌സുകളില് നിന്നും 191.42 സ്‌ട്രൈക്ക് റേറ്റോടെ 402 റണ്‍സ് അടിച്ചെടുത്ത താരത്തിന്റെ ഉയര്‍ന്ന സ്‌കോര് 91 ആയിരുന്നു.\nഹര്‍ദിക്കിന്റെ അരികില് പോലുമെത്താന് ശേഷിയുള്ള മറ്റൊരാള് ഇന്ത്യന് സംഘത്തില് ഇല്ല. ലോകകപ്പ് ടീമില് ബിസിസിഐ ഉള്‍പ്പെടുത്തിയ 'ത്രീ ഡയമന്‍ഷണല്' താരം (വിജയ് ശങ്കറിനെ മുഖ്യ സെലക്ടര് വിശേഷിപ്പിച്ചത്) പോലും ഹര്‍ദിക്കിനോളം വരില്ല. കേമനായിരുന്നെങ്കില് ഹര്‍ദിക് ഇന്ത്യന് ടീമില് തിരിച്ചെത്തില്ലായിരുന്നെന്നും സെവാഗ് വിശദമാക്കി.\nലോകകപ്പിനുള്ള 15 അംഗ സംഘത്തില് ഹര്‍ദിക്കും ഇടം പിടിച്ചിട്ടുണ്ട്. പരിക്കിനെയും വിവാദങ്ങളെയും ക്ലീന് ബൗള്‍ഡാക്കിയാണ് താരം ഇന്ത്യയുടെ നീലക്കുപ്പായത്തില് തിരിച്ചെത്തിയത്. ഒരു ടെലിവിഷന് ഷോയില് നടത്തിയ അശ്ലീല പരാമര്‍ശത്തിന്റെ പേരില് ഹര്‍ദിക്കിനെയും ടീമംഗമായ ലോകേഷ് രാഹുലിനെയും നേരത്തേ വിലക്കിയിരുന്നു.\n12 hrs ago ഇന്ത്യന് നെയ്മര്, ചീക്കു, ഷാന, ഗബ്ബാര്... ക്രിക്കറ്റ് താരങ്ങളും ഇരട്ടപ്പേരുകളും, ഇവ വന്നതെങ്ങനെ?\n12 hrs ago ചെല്‍സിക്ക് ഏഴ് ദിവസത്തിനുള്ളില് മൂന്ന് മത്സരം; പ്രീമിയര് ലീഗ് ഫിക്‌സചര് പുറത്ത്\n13 hrs ago ഉത്തപ്പയടക്കം നാലു പേര് പരിശീലനം പുനരാരംഭിച്ചു, മൂന്നും രാജസ്ഥാന് റോയല്‍സ് താരങ്ങള്\n14 hrs ago ഇന്ത്യ - ഓസ്‌ട്രേലിയ ഏകദിന ഇലവന്: രോഹിത്തിനെ തഴഞ്ഞ് ഫിഞ്ച്, പകരം ഗില്‍ക്രിസ്റ്റ്\nRead more about: hardik pandya virender sehwag india cricket വീരേന്ദര് സെവാഗ് ഇന്ത്യ ക്രിക്കറ്റ്\nStory first published: Wednesday, May 15, 2019, 17:54 [IST]


മൈസൂരുവിനെ ഇളക്കിമറിച്ച് എസ്ഡിപിഐ റാലി\nTue Feb 19 2019 16:12:59 GMT+0530 (IST)\nമൈസൂരു: ടിപ്പുസുല്‍ത്താന്റെ തട്ടകത്തില് എസ്ഡിപിഐയുടെ കൂറ്റന് തിരഞ്ഞെടുപ്പു റാലി. കൊട്ടിക്കലാശത്തിനു മുന്നോടിയായി ബുധനാഴ്ച വൈകീട്ട് മൈസൂരുവില് നടന്ന റാലിയിലും പൊതുസമ്മേളനത്തിലും ആയിരങ്ങളാണ് അണിനിരന്നത്. മൈസൂരുവിലെ നരസിംഹരാജ മണ്ഡലത്തില് എസ്ഡിപിഐയുടെ മുന്നേറ്റം വിളിച്ചോതുന്നതായിരുന്നു പരിപാടി. സ്ഥാനാര്‍ഥി അബ്ദുല് മജീദിന് ഐക്യദാര്‍ഢ്യമര്‍പ്പിച്ച് ജാതിമതഭേദമെന്യേ ആയിരങ്ങള് റാലിയിലും സമ്മേളനത്തിലും സംബന്ധിച്ചു.\nരാജീവ്‌നഗര് അല് ബദര് മൈതാനത്തായിരുന്നു പൊതുസമ്മേളനം. എസ്ഡിപിഐ ദേശീയ ജനറല് സെക്രട്ടറി ഇല്യാസ് തുമ്പൈ ഉദ്ഘാടനം ചെയ്തു. ദലിത്, പിന്നാക്ക, ന്യൂനപക്ഷ ശാക്തീകരണത്തെ ദുര്‍ബലമാക്കാനും അവരുടെ അവകാശങ്ങള് ഹനിക്കാനുമാണ് മോദി ഭരണകൂടവും സംഘപരിവാരവും ശ്രമിക്കുന്നതെന്ന് അദ്ദേഹം പറഞ്ഞു. രാജ്യത്തെ പരമ്പരാഗത വിഭവങ്ങളും പാവപ്പെട്ടവരുടെ നികുതിപ്പണവും കോര്‍പറേറ്റുകള്‍ക്കും സവര്‍ണശക്തികള്‍ക്കും അടിയറവയ്ക്കുകയാണ്.മനുഷ്യത്വപരമായ സംഹിതകളൊന്നുമില്ലാത്ത സംഘങ്ങളായി സംഘപരിവാരം അഴിഞ്ഞാടുകയാണ്. അവരുടെ വിദ്വേഷത്തിന് കൊച്ചു പെണ്‍കുട്ടികള്‍പോലും ഇരയാക്കപ്പെടുന്നു. മോദി ഭരണത്തിന് കീഴില് രാജ്യത്തെ ഭൂരിഭാഗം ജനതയും ഭയപ്പാടിലാണെന്നും ഇല്യാസ് തുമ്പൈ പറഞ്ഞു.\nസത്യനാരായണ സ്വാമിജി, ദേവന്നൂര് പുട്ടഞ്ജ്യ, അല്‍ഫാന്‍സോ ഫ്രാങ്കോ, മുതിര്‍ന്ന മാധ്യമപ്രവര്‍ത്തകന് പര്‍വേത്ഷാ ബിലിദാലെ, മൗലാനാ അയ്യൂബ് അന്‍സാരി, സയ്യിദ് ഹയാത് ഷാ മഷായിഖ്, കോണ്‍ഗ്രസ് കോര്‍പറേഷന് കൗണ്‍സിലര് അബ്ദുല് അസീസ്, സാബിറാ ബീഗം, എസ്ഡിപിഐ സംസ്ഥാന പ്രസിഡന്റ് അബ്ദുല് ഹന്നാന്, മൈസൂരു ജില്ലാ പ്രസിഡന്റ് അസം പാഷ, സ്ഥാനാര്‍ഥി അബ്ദുല് മജീദ് സംസാരിച്ചു.


Covid 19 | കോവിഡ് ഭീഷണി ഇപ്പോഴും നിലനിൽക്കുന്നു; വിദേശ യാത്രികരെ സ്വീകരിക്കുന്ന കർശന മാനദണ്ഡങ്ങൾ പാലിച്ചു മാത്രമെന്ന് കാനഡ; പ്രവേശിപ്പിക്കുന്നത് അത്യാവശ്യക്കാരെ മാത്രം - MarunadanMalayalee.com\nSeptember 02, 202003:49 PM IST Permalink\nഒട്ടാവ: ഇപ്പോഴും കോവിഡ് ഭീഷണി നിലനിൽക്കുന്നതിനാൽ വിദേശ യാത്രക്കാർക്ക് കർശന നിയന്ത്രണങ്ങൾ ഏർപ്പെടുത്തി കാനഡ. കടുത്ത മാനദണ്ഡങ്ങൾ പാലിച്ചു മാത്രമാണ് വിദേശത്തു നിന്നും വരുന്നവരെ രാജ്യത്തേക്ക് പ്രവേശിപ്പിക്കുന്നുള്ളൂ. അതും വളരെ അത്യാവശ്യമുള്ളവരെ മാത്രം. പുറത്തേക്ക് പോകുന്നവർക്കും നിയന്ത്രണങ്ങളുണ്ട്. വിദേശ യാത്രക്കാരെ നിരീക്ഷിക്കുവാൻ മാത്രമായി എൻട്രി/ എക്സിറ്റ് പ്രോഗ്രാമും കാനഡ ആവിഷ്‌കരിച്ചിട്ടുണ്ട്.\nഈ പ്രോഗ്രാമിലൂടെ യാത്രക്കാരുടെ വിവരങ്ങൾ ശേഖരിച്ച് അവ ഇമിഗ്രേഷൻ, റെഫ്യൂജീസ്, ആൻഡ് സിറ്റിസൺഷിപ്പ് കാനഡ (ഐആർസിസി)ക്കാണ് ആദ്യം കൈമാറുക. ഒരു യാത്രക്കാരൻ എത്ര ദിവസമാണ് കാനഡയിൽ താമസിച്ചതെന്ന് ഐആർസിസി കണക്കാക്കുന്നത് ഈ വിവരങ്ങളുടെ അടിസ്ഥാനത്തിലാണ്. പിആർ, വർക്ക് പെർമിറ്റുകൾ, സ്റ്റഡി പെർമിറ്റുകൾ, കനേഡിയൻ സിറ്റിസൺഷിപ്പ് അപേക്ഷകൾ തുടങ്ങിയവയ്ക്കുള്ള റെസിഡൻസി മാനദണ്ഡങ്ങൾ വെരിഫൈ ചെയ്യാനായി ഈ വിവരങ്ങളെയാണ് ഇമിഗ്രേഷൻ ഡിപ്പാർട്ട്മെന്റ് പ്രയോജനപ്പെടുത്തുന്നത്.\nകാനഡയും യുഎസും എല്ലാ യാത്രക്കാരുടെയും ബയോഗ്രാഫിക് എൻട്രി ഇൻഫർമേഷനുകൾ ലാൻഡ് ബോർഡറുകളിൽ വച്ച് പരസ്പരം കൈമാറുന്നുണ്ട്. 2019 ഫെബ്രുവരിയിൽ ഈ പ്രോഗ്രാം നിലവിൽ വന്നിട്ടുണ്ടെങ്കിലും വിവരങ്ങൾ കൈമാറാനാരംഭിച്ചത് കഴിഞ്ഞ വർഷം ജൂലൈ 11 മുതലാണ്.\nഅതിർത്തിയിലൂടെ കടന്ന് പോകുന്ന എല്ലാ രാജ്യക്കാരുടെയും പേര്, ജനനത്തീയതി, പൗരത്വം, പാസ്പോർട്ട് വിവരങ്ങൾ, കാനഡയിലേക്ക് വന്ന തിയതി അല്ലെങ്കിൽ പുറത്തേക്ക് പോകുന്ന തിയതി. കോൺടാക്ട് വിവരങ്ങൾ, വിദ്യാഭ്യാസപരവും തൊഴിൽ പരവുമായ വിവരങ്ങൾ തുടങ്ങിയവയാണ് കനേഡിയൻ ബോർഡർ സർവീസസ് ഏജൻസി ശേഖരിക്കുന്നത്.


ദി ഈഗിള് ഹാസ് ലാന്റഡ്: ഈഗിൾ ഹാസ് ലാന്റഡ് – 26\nPosted by വിനുവേട്ടന് at 8:26 PM\nവിനുവേട്ടന് December 29, 2011 at 8:50 PM\nയുദ്ധം ... ആർക്ക് എന്ത് നേട്ടമാണ് അതുണ്ടാക്കുന്നത്...? എത്രയോ ജന്മങ്ങൾ ഈ ഭൂമിയിൽ നിന്ന് അപ്രത്യക്ഷമാകുന്നു അതുകൊണ്ട്... എന്നിട്ടും ആരുടെയൊക്കെയോ സ്വാർത്ഥത മൂലം ഇന്നും അത് തുടർന്നുകൊണ്ടേയിരിക്കുന്നു...\nശാന്തിയും സമാധാനവും നിറഞ്ഞ ഒരു വർഷമായിരിക്കട്ടെ വരാൻ പോകുന്നത് എന്ന് നമുക്ക് ആശിക്കാം...\nവീ കെ December 29, 2011 at 10:15 PM\nശരിയാണ് വിനുവേട്ടാ... ആരുടെയൊക്കെയോ സ്വാർത്ഥതാല്പര്യങ്ങളുടെ പുറത്ത് നടക്കുന്ന യുദ്ധങ്ങളിൽ എത്രയോ മനുഷ്യജീവിതങ്ങളാണ് ഇല്ലാതാകുന്നത്. എത്രയോ പേരാണ് മരിച്ചതിനു തുല്യം ജീവിച്ചിരിക്കുന്നത്. അത്യാഗ്രിഹികളായ മനുഷ്യരില്ലാത്ത ഒരു കാലത്ത് മാത്രമേ ശാന്തിയും സമാധാനവും കൈവരികയുള്ളു. അങ്ങനെ ഒരു നാളേക്കായി നമുക്കും കാത്തിരിക്കാം. അടുത്തതിനായി കാത്തിരിക്കുന്നു. “ശാന്തിയുടേയും സമാധാനത്തിന്റേയും ഒരു പുതുവർഷം ആശംസിക്കുന്നു.”\nashok December 30, 2011 at 1:08 AM\nശാന്തിയും അശാന്തിയും അല്ലെങ്കില് ദുഖവും സന്തൊഷവും ഒരു നാണയത്തിന്റെ രണ്ടു വശങള് ആണെന്നൊക്കെ ആരൊക്കെയോ പറഞിട്ടുണ്ട് . പക്ഷെ എനിക്കത് മുഴുവനും മനസ്സിലായിട്ടില്ല. ശാന്തിയും സമാധനവും മാത്ര്മുള്ള ലോകം നിലനില്ക്കില്ലെ..!! എനിക്ക് ഒരു ഉത്തരമേയുള്ളു.. മലയാളത്തിലേ രണ്ടാമത്തെ അക്ഷരം .".ആ ".....\nമുരളീമുകുന്ദൻ , ബിലാത്തിപട്ടണം BILATTHIPATTANAM. December 30, 2011 at 3:49 AM\nയുദ്ധത്തിന്റെ ഭീകരതയുടെ അശാന്തികൾ മനുഷ്യനുള്ളകാലം മുതലേ ആരംഭിച്ചതാണല്ലോ...\nആയത് അവരുടെ കുലം മുടിയുന്നവരെ ഇത്തരം അശാന്തികൾ തീർത്ത് തുടരുക തന്നെ ചെയ്യും...\nഅത് പഴയവർഷമായാലും,ഇക്കൊല്ലമായാലും.പുതുവർഷമായാലും മാറ്റമില്ലാതെ തന്നെ തുടരും...!\nഅശൊക് ഭായ് പറഞ്ഞപോലെ ‘ആ’ എന്നതിനേക്കാൾ ...\nആ നാണയം കുത്തനെ നിന്നാലെങ്കിലും എന്ന ഒരു പ്രതീക്ഷ എനിക്കുണ്ട് കേട്ടൊ വിനുവേട്ടാ\nVp Ahmed December 30, 2011 at 4:33 AM\nസൃഷ്ടിപരമായി തന്നെ മനുഷ്യന് അത്യാഗ്രഹിയും അസൂയാലുവും ആണ്. യുദ്ധങ്ങളുടെ കാരണങ്ങളും മറ്റൊന്നുമല്ല. ശാന്തിയും സമാധാനവും സ്വയം കണ്ടെത്തുകയെ നിവൃത്തിയുള്ളൂ. പുതു വത്സരം അതിനായി നമ്മെ പ്രേരിപ്പിക്കട്ടെ.\nkeraladasanunni December 30, 2011 at 4:54 AM\nയുദ്ധ രംഗത്തെ സംഭവങ്ങള് നേരിട്ട് കാണുന്നതുപോലെ തോന്നി. ഒന്നാന്തരം വിവരണം.\nഐശ്വര്യവും സന്തോഷവും നിറഞ്ഞ 2012 നേരുന്നു.\nkochumol(കുങ്കുമം) December 30, 2011 at 7:56 AM\nശരിയാണ് വിനുവേട്ടാ യുദ്ധങ്ങളിൽ എത്രയോ മനുഷ്യരുടെ ജീവിതങ്ങളാണ് മരിച്ചതിനു തുല്യം ജീവിച്ചിരിക്കുന്നത്....ഒരു യുദ്ധ രംഗം കണ്ടതായി തന്നെ തോന്നണു ...വിവരണം നന്നായിട്ടുണ്ട് ...ഇനിയെങ്കിലും ഇതേപോലുള്ള യുദ്ധങ്ങള് ഒന്നും ഉണ്ടാകാതിരിക്കട്ടെ !!\nകുസുമം ആര് പുന്നപ്ര December 30, 2011 at 9:20 AM\nവായിച്ചു. happy new year\nSukanya December 30, 2011 at 9:39 AM\nയുദ്ധത്തിന്റെ ഭയപ്പെടുത്തുന്ന മുഖം കണ്ടു തുടങ്ങി.\nഒന്നുമില്ലെങ്കിലും പ്രതീക്ഷിക്കുന്നതിൽ നഷ്ടമൊന്നുമില്ലല്ലോ. ഒരു നല്ല നാളേക്ക് വേണ്ടി പ്രതീക്ഷയോടെ, പ്രത്യാശയോടെ ഇരിക്കാം.\nManoraj December 30, 2011 at 5:19 PM\nയുദ്ധമുഖം എന്നും ഭയപ്പെടുത്തുന്നത് തന്നെയാണ്. നോവല് തുടരട്ടെ. വിനുവേട്ടനും കുടുംബത്തിനും സമസ്തബ്ലോഗര്‍മാര്‍ക്കും എന്തിന് സമസ്തചരാചരങ്ങള്‍ക്ക് തന്നെയും ഐശ്വര്യം നിറഞ്ഞ ഒരു പുതുവര്‍ഷം ആശംസിക്കുന്നു..\nശ്രീ December 31, 2011 at 5:32 AM\nഹൊ! എത്ര ഭയാനകം!\nജിമ്മി ജോണ് December 31, 2011 at 1:07 PM\nഅധികമാരും അറിയപ്പെടാതെ പോകുന്ന, യുദ്ധരംഗത്തെ ഇത്തരം സംഭവങ്ങളുടെ വിശദവിവരണങ്ങളിലൂടെ ജാക്ക് ഹിഗ്ഗിൻസും, ആ തീവ്രത ഒട്ടും കുറയാതെ മനോഹരമായ വിവർത്തനത്തിലൂടെ വിനുവേട്ടനും അത്ഭുതപ്പെടുത്തുന്നു..\nയുദ്ധവും പോർവിളികളുമില്ലാത്ത, ശാന്തിയും സമാധാനവും നിറഞ്ഞ നല്ല നാളുകളെ പ്രതീക്ഷിച്ചുകൊണ്ട്, വിനുവേട്ടനും മറ്റെല്ലാ വായക്കാർക്കും പുതുവത്സരാശംസകൾ നേർന്നുകൊണ്ട്.. 2011-ന് വിട ചൊല്ലുന്നു..\nആയിരങ്ങളില് ഒരുവന് January 1, 2012 at 9:51 PM\nയുദ്ധം എന്തിന് വേണ്ടിയാണെങ്കിലും എത്ര ഭീകരമാണത്...\nബാക്കി വായിക്കാന് വീണ്ടും വരാം.. ..\nEchmukutty January 2, 2012 at 10:30 AM\nഎന്തു കെടുതിയുണ്ടാക്കിയാലും മനുഷ്യൻ യുദ്ധത്തെ എപ്പോഴും ഇഷ്ടപ്പെടുന്നു. അധീശത്വം കിട്ടുന്നതിന്റെ ലഹരിയും ഒടുങ്ങാത്ത ആർത്തിയുമാണ് എന്നും യുദ്ധത്തിനുള്ള പ്രേരണയായി നിലനിൽക്കുന്നത്......\nഒന്നും കിട്ടാതെ വേദനിച്ചു മരിയ്ക്കുന്ന എല്ലാവരേയും ഓർമ്മപ്പെടുത്തുന്നു കാലില്ലാതായ ആ നിർഭാഗ്യവാൻ.\nJefu Jailaf January 2, 2012 at 11:53 AM\nവിവരണം നന്നായിരിക്കുന്നു. യുദ്ധത്തിനു വേണ്ടി ഉണ്ടാക്കിയെടുക്കുന്ന കാര്യ കാരണങ്ങള് കേവലം അധികാര ദുര്‍വിനിയോഗത്തിന് വേണ്ടിത്തന്നെ. പുതു വര്‍ഷത്തില് സമാധാനത്തിനു വേണ്ടി യുദ്ധം ചെയ്യുന്ന അവസ്തയെങ്കിലും ഉണ്ടാകാതിരിക്കട്ടെ എന്ന് പ്രത്യാശിക്കാം. അഭിനന്ദനങ്ങള്..\nലീല എം ചന്ദ്രന്.. January 2, 2012 at 4:00 PM\nപുതു വത്സര ആശംസകള് .. ശാന്തിയും സമാധാനവും നിറഞ്ഞ ഒരു വർഷമായിരിക്കും വരാൻ പോകുന്നത് എന്ന് ആശിക്കുന്നു... നന്നായിരിക്കുന്നു വിവരണം. അഭിനന്ദനങ്ങള്..\nചാര്‍ളി (ഓ..ചുമ്മാ ) January 3, 2012 at 8:03 AM\nRussel Abdulla January 4, 2012 at 10:48 AM\nവൈകിയാനെതിയതെങ്കിലും ഒറ്റയിരിപ്പിനു വായിച്ചു തീര്‍ത്തു.\nവളരെ നന്നാവുന്നുണ്ട്. അടുത്ത ഭാഗത്തിനായി കാത്തിരിക്കുന്നു.\nente lokam January 10, 2012 at 8:12 AM\nഇപ്പൊ കൂടുതല് വായിച്ചു തീര്‍ക്കാന്\nഅഭി December 11, 2013 at 8:49 AM\nസുധി അറയ്ക്കൽ January 18, 2016 at 5:48 AM\nകടലിലെ ദൃശ്യങ്ങൾ അതേ പടി മനസ്സിൽ കാണാൻ സാധിച്ചു.\nവിനുവേട്ടന് January 18, 2016 at 8:26 PM\nവളരെ സന്തോഷം സുധീ...


വിശ്വോത്തര സോഫ്റ്റ്വേറുകളുടെ കാലം | Indias next growth curve in software products: Murthy - Malayalam Oneindia\nവിശ്വോത്തര സോഫ്റ്റ്വേറുകളുടെ കാലം\nPublished: October 10 2004, 5:30 [IST]\nബാംഗ്ലൂര്: ഇന്ത്യയിലെ സോഫ്റ്റ്വെയര് കമ്പനികള് ഇനി വിശ്വോത്തര സോഫ്റ്റ്വെയറുകള് നിര്‍മ്മിയ്ക്കുന്ന കാലം വിദൂരമല്ലെന്ന് ഇന്‍ഫോസിസ് ചെയര്‍മാന് എന്.ആര്. നാരായണമൂര്‍ത്തി. സോഫ്റ്റ്വേര് സേവനമേഖലയില് ആഗോളതലത്തില് തന്നെ പ്രധാനശക്തിയായി വളര്‍ന്നുകഴിഞ്ഞ ഇന്ത്യയ്ക്ക് ഇനി ലോകോത്തരമായ സോഫ്റ്റ്വെയര് നിര്‍മ്മിയ്ക്കാന് കഴിയുമെന്നും അദ്ദേഹം പറഞ്ഞു. സോഫ്റ്റ്വെയര് ഉല്പാദനമേഖലയില് ആവേശകരമായ സമയമാണ് ഇന്ത്യയ്ക്ക് മുന്നിലെത്തിയിരിക്കുന്നത്. സോഫ്റ്റ്വെയര് ഉല്പാദനരംഗത്ത് ഇന്ത്യയെ ഒരു ആഗോളശക്തിയായി ലോകം അംഗീകരിച്ചുകഴിഞ്ഞു. പക്ഷെ ഇനി ഇന്ത്യ പുതുമയാര്‍ന്ന, ഉന്നതരംഗത്ത് ഉപയോഗിക്കുന്ന സോഫ്റ്റ്വെയറുകള് നിര്‍മ്മിയ്ക്കും.- നാരായണമൂര്‍ത്തി വാര്‍ത്താഏജന്‍സിയായ പിടിഐയ്ക്ക് അനുവദിച്ച അഭിമുഖത്തില് പറഞ്ഞു.\nസോഫ്റ്റ്വെയര് നിര്‍മ്മിയ്ക്കുന്ന മേഖലയില് ഇന്ത്യന് കമ്പനികള് വൈകിയാണ് എത്തിയത്. എങ്കിലും ആഗോളബാങ്കിംഗ് വിപണിയില് ഇപ്പോള് ഐ-ഫ്ലെക്സ് നിര്‍മ്മിച്ച ഫ്ലെക്സിക്യൂബ് ഇന്‍ഫോസിസിന്റെ ഫിനാക്കിള് എന്നീ സോഫ്റ്റ്വെയറുകള് ചൂടപ്പമാണ്. ലോകത്തില് ഏറ്റവും മികച്ച 10 സോഫ്റ്റ്വെയറുകള് എടുത്താന് അതില് ഈ രണ്ടെണ്ണവും ഉള്‍പ്പെടും. രാംകോ സിസ്റംസ് നിര്‍മ്മിച്ച അക്കൗണ്ടിംഗ് രംഗത്ത് ഉപയോഗിക്കുന്ന ടാലി എന്ന സോഫ്റ്റ്വെയര് 88 രാജ്യങ്ങളിലാണ് ഉപയോഗിക്കുന്നത്. - മൂര്‍ത്തി പറഞു.\nഎംബഡഡ് സോഫ്റ്റ്വെയര് വിപണിയിലും ഇന്ത്യന് കമ്പനികള് മുന്നേറുകയാണ്. എംബഡഡ് സൊലൂഷന് രംഗത്ത് 60 ശതമാനം കയ്യടക്കിയിരിക്കുന്നത് ഇന്ത്യന് കമ്പനികളാണ്. - നാരായണമൂര്‍ത്തി വിശദീകരിക്കുന്നു.\nസോഫ്റ്റ്വെയര് രംഗത്ത് തെക്ക്-കിഴക്കന് ഏഷ്യന് രാഷ്ട്രങ്ങളെയും ചൈനയെയും ഇന്ത്യയ്ക്ക് പിടിച്ചുനിര്‍ത്താന് കഴിയും. പക്ഷെ അതിന് ഇന്ത്യയുടെ വിതരണശൃംഖല കുറെക്കൂടി മെച്ചപ്പെടേണ്ടതുണ്ട്. തുറമുഖങ്ങള്, ബാങ്കുകള്, കസ്റംസ്, എക്സൈസ് മേഖലകളില് സര്‍ക്കാര് കാര്യക്ഷമത വര്‍ധിയ്ക്കണം. ദേശീയനികുതി സംവിധാനം വരണം. അങ്ങിനെയെങ്കില് അവസാന ഉല്പന്നത്തിന് സ്പെയര്‍പാര്‍ട്സുകളേക്കാള് നികുതി നല്കേണ്ടി വരുന്ന ഇന്നത്തെ സ്ഥിതിവിശേഷം ഉണ്ടാവി ല്ല. വിമാനത്താവളങ്ങള്, വൈദ്യുതി, റോഡുകള്, തുറമുഖങ്ങള് തുടങ്ങിയ അടിസ്ഥാനസൗകര്യങ്ങള് സര്‍ക്കാര് വികസിപ്പിയ്ക്കണം. - നാരായണമൂര്‍ത്തി വിശദീകരിച്ച ു.\nഐടി ഉല്പന്നങ്ങല്‍ക്ക് വില്പനനികുതി നാല് ശതമാനത്തില് നിന്നും 12 ശതമാനമാക്കി ഉയര്‍ത്തിയ കര്‍ണ്ണാടകസര്‍ക്കാരിന്റെ തീരുമാനത്തെയും നാരായണമൂര്‍ത്തി വിമര്‍ശിച്ചു. വളര്‍ച്ചയെ പിന്നോട്ടടിയ്ക്കുന്ന തീരുമാനമായിരുന്നു അതെന്നും അദ്ദേഹം ചൂണ്ടിക്കാടി.\nസോഫ്റ്റ്വെയര് ഉല്പന്നങ്ങള്‍ക്ക് നികുതി ഏര്‍പ്പെടുത്തിയ തീരുമാനം വിദ്യാഭ്യാസമേഖലയെയാണ് കൂടുതലായി ബാധിയ്ക്കുക. ഇപ്പോള് കമ്പ്യൂട്ടറും സോഫ്റ്റ്വെയറും എല്ലാം പുസ്തകം പോലെത്തന്നെയാണ്. വിദ്യാര്‍ത്ഥികള്, പ്രത്യേകിച്ച്ഗ്രാമീണമേഖലയിലെ കുട്ടികള്, കൂടുതലായി കമ്പ്യൂട്ടര് പഠനത്തിന് പ്രാധാന്യം നല്കേണ്ട കാലമാണിത്. വെബിലൂടെയും മള്‍ട്ടിമീഡിയയിലൂടെയും അവര് കൂടുതലായി അറിവുകള് നേടണം. ഇങ്ങിനെയൊരു ഘട്ടത്തില് കമ്പ്യൂട്ടറുകള്‍ക്കും സോഫ്റ്റ്വെയറുകള്‍ക്കും നികുതിവര്‍ധിപ്പിച്ച നടപടിയെ പിന്താങ്ങാനാവി ല്ല. അത് പാവപ്പെട്ട കുട്ടികളെയാണ് കൂടുതലായി ബാധിയ്ക്കുക. അടുത്ത പത്ത് വര്‍ഷത്തേയ്ക്ക് നികുതിഘടന പൂജ്യമാക്കണമെന്ന അഭിപ്രായമാണ് എനിയ്ക്കുള്ളത്. - നാരായണമൂര്‍ത്തി ചൂണ്ടിക്കാട്ടുന്നു.\nഐടി പാവങ്ങളെയും അവഗണിക്കപ്പെട്ടവരെയും സഹായിക്കുന്ന ശക്തമായ മാധ്യമമായി മാറണമെങ്കില്, സര്‍ക്കാര് സേവനങ്ങളും വിവരങ്ങളും അതിവേഗത്തില് ജനങ്ങളിലേക്കെത്തിക്കാന് അതിന് കഴിയണം. - നാരായണമൂര്‍ത്തി പറയുന്നു.


vivo z3i announced with waterdrop notch dual rear cameras | വാട്ടര്‍ഡ്രോപ് നോച്ച്, 24 എംപി സെല്‍ഫി ക്യാമറ, 6GB റാം; വരുന്നു വിവോ Z3i | Mangalam\nWednesday, June 12, 2019 Last Updated 21 Min 35 Sec ago English Edition\nTuesday 16 Oct 2018 03.29 PM\nവിവോ Z3i ചൈനീസ് വിപണിയിലെത്തി. കഴിഞ്ഞ ദിവസം ഇന്ത്യയില് പുറത്തിറക്കിയ വിവോ V11-ന്റെ റീബ്രാന്‍ഡ് ചെയ്ത പതിപ്പാണിത്. ഒക്ടാകോര് മീഡിയടെക് P60 SoC, 6GB റാം, 128 GB സ്‌റ്റോറേജ് എന്നിവയും ഫോണിനെ ആകര്‍ഷകമാക്കുന്നു.\nമൈക്രോ എസ്ഡി കാര്‍ഡ് ഉപയോഗിച്ച് മെമ്മറി വികസിപ്പിക്കാനും കഴിയും. വിവോ Z3i-യുടെ വില 2398 യുവാന് (ഏകദേശം 25000 രൂപ) ആണ്. ചൈനയ്ക്ക് പുറത്തുള്ള വിപണികളില് ഫോണ് എന്നെത്തുമെന്നതിനെ കുറിച്ച് സ്ഥിരീകരണമില്ല.\nവാട്ടര്‍ഡ്രോപ് നോച്ചോട് കൂടിയ 6.3 ഇഞ്ച് ഡിസ്‌പ്ലേ. 19.5:9 ആസ്‌പെക്ട് റേഷ്യോ, FHD+ റെസല്യൂഷന് എന്നിവ പ്രധാന സവിശേഷതകളാണ്. രണ്ട് ക്യാമറകൾ പിന്നിലുണ്ട്. 12 MP പ്രൈമറി സെന്‍സറും 2MP സെക്കന്‍ഡറി സെന്‍സറുമാണവ. സെല്‍ഫി ക്യാമറ 24 MP ആണ്.\nഡ്യുവൽ സിം, ബ്ലൂടൂത്ത് 4.2, ജിപിഎസ്, ഫണ്‍ടച്ച് OS 4.5 UI ഔട്ട് ഓഫ് ദി ബോക്‌സോട് കൂടിയ ആന്‍ഡ്രോയ്ഡ് 8.1 ഒറിയോ എന്നിവയും ഫോണിനെ മികച്ചതാക്കുന്നു.ഫാസ്റ്റ് ചാര്‍ജിംഗ് സവിശേഷതയുള്ള 3315 mAh ബാറ്ററിയാണ് ഇതിൽ. അറോറ ബ്ലൂ, മില്ലെനിയം പിങ്ക് എന്നീ നിറങ്ങളില് ഫോണ് ലഭിക്കും.


ശ്രീ പദ്മനാഭസ്വാമി ക്ഷേത്രത്തിൽ ചുരിദാർ ധരിച്ച് കയറാം\nNew Delhi, First Published Nov 29, 2016, 11:42 AM IST\nതിരുവനന്തപുരം: പത്മനാഭ സ്വാമി ക്ഷേത്രത്തിൽ സ്ത്രീകൾക്ക് ഇനി ചുരിദാറിട്ട് പ്രവേശിക്കാം. ഭരണ സമിതിയുടേയും രാജകുടുംബ പ്രതിനിധിയുടേയും എതിർപ്പ് മറികടന്നാണ് ചീഫ് എക്സിക്യുട്ടീവ് ഓഫിസറുടെ തീരുമാനം\nഏറെ നാളായി തർക്കത്തിലാണ് ചുരിദാർ ഇട്ട് കയറണമെന്ന ആവശ്യം. തിരുവനന്തപുരംസ്വദേശിയായ അഡ്വ.റിയ രാജുവാണ് ചുരിദാറിട്ട് കയറാൻ അനുമതി വേണമെന്ന് ഹൈക്കോടതിയിൽ പരാതി നൽകിയത്. ഹൈക്കോടതി എക്സിക്യുട്ടീവ് ഓഫീസറോട് വിശദീകരണം തേടി.\nക്ഷേത്രവുമായി ബന്ധപ്പെട്ട ആളുകളോട് എക്സിക്യുട്ടീവ് ഓഫിസര് അഭിപ്രായം തേടി. ചുരിദാറിന്‍റെ മുകളില് ഒരു നാട കെട്ടണമെന്നായിരുന്നു രാജകുടുംബ പ്രതിനിധിയുടെ നിർദ്ദേശം. ഭരണ സമിതിയുടെ പൊതു അഭിപ്രായം ചുരിദാറിനു മുകളില് മുണ്ട് വേണമെന്നാണ്. ചുരിദാറിനും മറ്റ് പാരമ്പര്യ വസത്ര്ങ്ങളും ധരിക്കാമെന്നാണ് പുതിയ ഉത്തരവ്. ചുരിദാറിനൊപ്പം ഷോള് ധരിക്കണം.ലെഗ്ഗിന്‍സും ജീന്‍സും നിരോധിച്ചിട്ടുണ്ട്.\nചില ഹൈന്ദവ സംഘടനകളും എതിര്‍പ്പ് അറിയിച്ചിരുന്നു . എന്തായാലും എതിർപ്പുകളിൽ ഇനി കഴഴമ്പില്ല. നാളെ മുതല് സ്ത്രീകൾക്ക് ചുരിദാര് ധരിക്കാം. ആചാരത്തിന്‍റെ പേരിൽ ചുരിദാറിനു മുകളിൽ മുണ്ടുടുപ്പിക്കുന്നതിനെതിരെയും, അമിത തുക ഈടാക്കി ഉടുത്തതും പഴയതുമായ മുണ്ടുകൾ നല്‍കുന്നുവെന്നുമൊക്കെയുള്ള ധാരാളം പരാതികളും ഉയര്‍ന്നിരുന്നു\nLast Updated Oct 5, 2018, 12:03 AM IST


പേരാമ്പ്ര (കോഴിക്കോട്) - വിക്കിപീഡിയ\nപേരാമ്പ്ര എന്ന വാക്കാൽ വിവക്ഷിക്കാവുന്ന ഒന്നിലധികം കാര്യങ്ങളുണ്ട്. അവയെക്കുറിച്ചറിയാൻ പേരാമ്പ്ര (വിവക്ഷകൾ) എന്ന താൾ കാണുക.\n11°33′44″N 75°44′42″E / 11.5621697°N 75.7448858°E / 11.5621697; 75.7448858\nപ്രധാന ആകർഷണങ്ങൾ കക്കയം ഡാം, പെരുവണ്ണാമൂഴി ഡാം, ജാനകിക്കാട്, കരിയാത്തുംപാറ\nകോഴിക്കോട് നഗരത്തിൽ നിന്നും 39 കിലോമീറ്റർ അകലെയായി സ്ഥിതി ചെയ്യുന്ന ഒരു പട്ടണമാണ് പേരാമ്പ്ര. വിനോദസഞ്ചാര പ്രദേശമായ പെരുവണ്ണാമുഴി അണക്കെട്ട് ഇവിടെ നിന്നും 13.6 കിലോമീറ്റർ അകലെയാണ്. മലയോര പട്ടണമായ പേരാമ്പ്ര ഈ മേഖലയിലെ പ്രധാന വിപണന കേന്ദ്രം കൂടിയാണ്. പേരാമ്പ്രയിലെ ആഴ്ച ചന്ത അവധി ദിവസമായ ഞായറാഴ്ച്ചയാണ് നടക്കുന്നത്.\n2 വിനോദ സഞ്ചാരം\nകോഴിക്കോട് നിന്നും പാവങ്ങാട്- അത്തോളി- ഉള്ളിയേരി വഴി വയനാട്ടിലെ മാനന്തവാടിയിലേക്ക് പോകുന്ന സംസ്ഥാനപാത 48 പേരാമ്പ്ര വഴിയാണ് കടന്നുപോകുന്നത്. ഇവിടെ നിന്നും വടകര, നാദാപുരം, കൊയിലാണ്ടി, താമരശ്ശേരി തുടങ്ങിയ സ്ഥലങ്ങളിലേക്ക് ബസ്സ് സർവ്വീസുണ്ട്.\nകോഴിക്കോട് ജില്ലയിലെ പ്രധാന വിനോദസഞ്ചാരകേന്ദ്രമായ പെരുവണ്ണാമുഴി അണക്കെട്ട് പേരാമ്പ്രയിൽ 13.6 കി.മീ. അകലെയാണ്. പെരുവണ്ണാമൂഴി പോലെ തന്നെ പ്രാധാന്യം അര്ഹിക്കുന്ന മറ്റു രണ്ടു വിനോദ സഞ്ചാര കേന്ദ്രങ്ങൾ ആണ് കക്കയവും ജാനകിക്കാടും. പേരാമ്പ്രയിൽ നിന്ന് ചെമ്പ്ര, കൂരാച്ചുണ്ട് വഴി 23 കിലൊമീറ്റെർ സഞ്ചരിച്ചാൽ മലബാറിന്റെ ഗവി എന്ന് വിളിപ്പേരുള്ള കക്കയത്ത് എത്താം.അവിടെ വിനോദ സഞ്ചാര വകുപ്പിന്റെയും ഫോറെസ്റ്റ് ഡിപാര്ട്ട്മെന്റിന്റെയും സഹായത്തോടെ ട്രക്കിങ്ങിനും മറ്റും സൗകര്യം ഒരുക്കിയിട്ടുണ്ട്. മലബാറിലെ ഏറ്റവും വലിയ അണക്കെട്ടായ കക്കയം ഡാം വൈദ്യുതി ഉത്പാദനത്തിനു വേണ്ടി ആണ് നിർമിച്ചിട്ടുള്ളത്. ഇതിനോട് അടുത്തായിട്ടാണ് വയനാട്ടിലെ ബാണാസുര സാഗർ അണക്കെട്ടും പെരുവെണ്ണാമൂഴി അണക്കെട്ടും സ്ഥിതി ചെയ്യുന്നത്. പേരാമ്പ്രയിൽ നിന്ന് കടിയങ്ങാട്, പന്തിരിക്കര വഴി 14 കിലോമീറ്റർ സഞ്ചരിച്ചാൽ പെരുവെണ്ണാമൂഴി അണക്കെട്ടിൽ എത്താം, കക്കയത് നിന്നു വൈദ്യുതി ഉത്‌പാദനത്തിന് ശേഷം ഉള്ള വെള്ളം ഈ അണക്കെട്ടിൽ ആണ് എത്തിച്ചേരുന്നത്.ഇതിന്റെ വ്യാപ്തി പേരാമ്പ്ര എസ്റ്റേറ്റ് വരെ പരന്നു കിടക്കുന്നു. ഡാം സൈറ്റ് നോട് അടുത്ത് തന്നെ ആയിട്ടാണ് വന്യജീവി സങ്കേതം, പാർക്ക് എന്നിവ സ്ഥിതി ചെയ്യുന്നത്. ഇവിടെ നിന്നാണ് കോഴിക്കോട് ജില്ലയിലെ ഏറ്റവും വലിയ കുടിവെള്ള പദ്ധതി ആയ ജപ്പാൻ കുടിവെള്ള പദ്ധതി ആരംഭിക്കുന്നത്. ഇതിനോട് വളരെ അടുത്ത തന്നെ ആയിട്ടാണ് ജാനകിക്കാട് ഇകോ ടൂറിസം സെന്റെരും സ്ഥിതി ചെയ്യുന്നത്.\nസി.കെ.ജി. ഗവണ്മെന്റ് കോളേജ്, നൊച്ചാട്ട് ഹയർ സെക്കന്ററി സ്കൂൾ, പേരാമ്പ്ര ഹയർ സെക്കന്ററി സ്കൂൾ, മദർ തെരേസ ബി എഡ് കോളേജ്, സിൽവർ ആർട്സ് and സയൻസ് കോളേജ്, കാലിക്കറ്റ് യൂണിവേഴ്സിറ്റി റീജണൽ സെന്റർ പേരാമ്പ്ര എന്നിവയാണ് പ്രധാന വിദ്യാഭ്യാസ സ്ഥാപനങ്ങൾ\n↑ ഗൂഗിൾ മാപ്സ്\n"https://ml.wikipedia.org/w/index.php?title=പേരാമ്പ്ര_(കോഴിക്കോട്)&oldid=3683124" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 05:03, 29 ഒക്ടോബർ 2021.


Rahul gandhi will interact with former us diplomat tommorrow | രാഹുല് ഗാന്ധി ഇന്റര്‍നാഷണലാവുന്നു, യുഎസ് നയതന്ത്രജ്ഞനുമായി കൂടിക്കാഴ്ച്ച, കോവിഡ് ചര്‍ച്ച!! - Malayalam Oneindia\n27 min ago 'ഫ്രഞ്ച് പ്രസിഡന്റ് ഇമ്മാനുവൽ മക്രോണിന് നേരെ മുട്ടയേറ്'; പ്രചരിക്കുന്ന വീഡിയോയുടെ വാസ്തവം ഇതാണ്\n1 hr ago ഫ്രാൻസിലെ ആക്രമണങ്ങളിൽ അപലപിച്ച് മോദി; തീവ്രവാദത്തെ നേരിടാൻ ഇന്ത്യ ഫ്രാൻസിനൊപ്പം\n1 hr ago ബീഹാര് തിരഞ്ഞെടുപ്പ്; മധുബനില് സിറ്റിങ് എംഎല്‍എയില് പ്രതീക്ഷയര്‍പ്പിച്ച് ബിജെപി\nരാഹുല് ഗാന്ധി ഇന്റര്‍നാഷണലാവുന്നു, യുഎസ് നയതന്ത്രജ്ഞനുമായി കൂടിക്കാഴ്ച്ച, കോവിഡ് ചര്‍ച്ച!!\nPublished: June 12 2020, 3:36 [IST]\nദില്ലി: കോണ്‍ഗ്രസ് അധ്യക്ഷ സ്ഥാനത്തേക്ക് തിരിച്ചുവരാനുള്ള ശ്രമങ്ങള് രാഹുല് ഗാന്ധി ശക്തമാകുന്നു. കോവിഡ് കാലത്ത് പ്രമുഖരുമായി സംസാരിച്ച അദ്ദേഹം കാര്യബോധമുള്ള നേതാവാണെന്ന് തെളിയിച്ചിരുന്നു. ഒരര്‍ത്ഥത്തില് കോണ്‍ഗ്രസിന്റെ തിരിച്ചുവരവ് കൂടിയായിരുന്നു ഇത്. അടുത്ത ഘട്ടത്തിലേക്ക് പോകാനുള്ള തയ്യാറെടുപ്പിലാണ് രാഹുല്. ഇത്തവണ ഇന്റര്‍നാഷണല് രംഗത്തേക്കാണ് രാഹുല് നോട്ടമിടുന്നത്. മുന് യുഎസ് നയതന്ത്രജ്ഞന് നിക്കോളാസ് ബേണ്‍സുമായി നാളെ രാഹുല് കൂടിക്കാഴ്ച്ച നടത്തും. ലോകത്തെ കോവിഡ് എങ്ങനെ മാറ്റിമറിച്ചു എന്നാണ് ചര്‍ച്ച. മുമ്പ് രാഹുല് നടത്തിയ ചര്‍ച്ചകള്‍ക്ക് സമാനമാണിത്.\nRahul Gandhi to hold dialogue with former US diplomat Nicholas Burns | Oneindia Malayalam\nഇന്ത്യയിലെ വിഷയം മാത്രമല്ല ആഗോള തലത്തില് കൂടി തന്റെ പ്രതിച്ഛായ വര്‍ധിപ്പിക്കുക എന്ന ലക്ഷ്യത്തോടെയാണ് ഈ വിഷയം രാഹുല് തിരഞ്ഞെടുത്തിരിക്കുന്നത്. രാജ്യത്തിന് പുറത്തുള്ള വിഷയങ്ങളും പഠിച്ച് അഭിപ്രായം പറയാന് ശേഷിയുള്ള നേതാവാണ് താനെന്ന് തെളിയിക്കുകയാണ് ഇതിലൂടെ ലക്ഷ്യമിടുന്നത്. നേരത്തെ പ്രമുഖ ബിസിനസ് മാഗ്നറ്റായ രാജീവ് ബജാജുമായി രാഹുല് കോവിഡ് പ്രതിസന്ധി ചര്‍ച്ച ചെയ്തിരുന്നു. ബജാജ് ഓട്ടോയുടെ മാനേജിംഗ് ഡയറക്ടറാണ് രാജീവ് ബജാജ്. ഈ കൂടിക്കാഴ്ച്ചയില് മോദി സര്‍ക്കാരിന്റെ ഇടപെടല് ബിസിനസ് രംഗത്തെ തകര്‍ത്തെന്ന് ബജാജ് പറഞ്ഞിരുന്നു.\nരാഹുലിന്റെ മാറ്റം തുടങ്ങിയ രഘുറാം രാജനില് നിന്നായിരുന്നു. ഇന്ത്യ.യുടെ സമ്പദ് വ്യവസ്ഥയെ കുറിച്ചായിരുന്നു ചര്‍ച്ച. ലോക്ഡൗണ് കാലത്ത് ഇന്ത്യയുടെ സമ്പദ് ഘടന എങ്ങനെ തകര്‍ന്നു എന്ന രാജനിലൂടെയാണ് രാഹുല് പുറം ലോകത്തെ അറിയിച്ചത്. ഇത് മോദി സര്‍ക്കാരിനെ കൂടുതല് പ്രതിസന്ധിയിലാക്കിയിരുന്നു. രണ്ടാം ഘട്ടത്തില് നൊബേല് ജേതാവ് അഭിജിത്ത് ബാനര്‍ജിയുമായും രാഹുല് ചര്‍ച്ച നടത്തി. ന്യായ് പദ്ധതിയെ പരമാവധി പ്രോത്സാഹിപ്പിക്കാനും ഈ ഘട്ടത്തില് രാഹുല് ശ്രമിച്ചിരുന്നു. ആരോഗ്യ വിദഗ്ധരുമായും രാഹുല് ഇതിനിടെ സംസാരിച്ചിരുന്നു. രാഹുലിന്റെ നിര്‍ദേശങ്ങള് പലപ്പോഴും സര്‍ക്കാരിന് സ്വീകരിക്കേണ്ടി വന്നിരുന്നു.\nപ്രധാനമായും അതിഥി തൊഴിലാളികളുടെ വിഷയമാണ് കൂടിക്കാഴ്ച്ചയില് എല്ലാം രാഹുല് ഉന്നയിച്ചത്. ഇവരുടെ അക്കൗണ്ടില് നേരിട്ട് പണമെത്തിക്കണമെന്നും രാഹുല് നിര്‍ദേശിച്ചിരുന്നു. സര്‍ക്കാര് തുടര്‍ന്ന് സാമ്പത്തിക പാക്കേജുകള് പ്രഖ്യാപിക്കുകയും ചെയ്തു. എന്നാല് അതിഥി തൊഴിലാളി വിഷയം ബിജെപിയുടെ കൈവിട്ട് പോയെന്നാണ് സര്‍വേകള് തെളിയിക്കുന്നത്. പ്രധാനമന്ത്രി നരേന്ദ്ര മോദിയുടെ ഇമേജ് അന്യസംസ്ഥാന തൊഴിലാളികള്‍ക്കിടയില് ഇടിഞ്ഞിരിക്കുകയാണെന്ന് റിപ്പോര്‍ട്ടുകള് സൂചിപ്പിക്കുന്നു. രാഹുല് പറഞ്ഞ കാര്യങ്ങളാണ് ഇതോടെ സത്യമായിരിക്കുന്നത്. രാഹുലിന്റെ ന്യായ് പദ്ധതി ജനങ്ങള് തള്ളിയതാണെന്ന മറുപടിയാണ് ബിജെപി നല്‍കിയത്.\nrahul gandhi congress lock down bjp narendra modi രാഹുല് ഗാന്ധി കോണ്‍ഗ്രസ് ബിജെപി നരേന്ദ്ര മോദി politics\nrahul gandhi will interact with former us diplomat tommorrow\nStory first published: Friday, June 12, 2020, 3:36 [IST]